
Rusijos pergalė 1812 m. kare su Napoleonu turėjo didelę 
istorinę reikšmę tolesnei Europos tautų raidai. Ši pergalė 
sudarė joms sąlygas išsivaduoti iš Napoleono priespaudos 
ir likviduoti jo imperiją. Napoleono politikos ir jo imperi- 
jos tyrinėjimas yra svarbi ir nenustojanti aktualumo isto- 
rijos mokslo problema: iškyla vis naujų šio klausimo as- 
pektuų, atsiranda naujų duomenų. Tiek 1812 m. karo pa- 
baiga, tiek 1813 m. prasidėjęs karas su Napoleonu už Ru- 
sijos imperijos sienų paskelbti Lietuvoje, Vilniuje, kur 
tuo metu buvo atvykęs ir pats caras Aleksandras I. 

Sio darbo tikslas išnagrinėti kai kuriais aspektais nepa- 
kankamai atskleistą vadinamąjį Lenkijos, arba Lenkijos 
ir Lietuvos valstybės, atkūrimo klausimą žlungant Napo- 
leono imperijai — nuo 1812 m. karo pabaigos iki Vienos 
xongreso pabaigos (1815 m.) ir kartu tuometinės feoda- 
linės Lietuvos politinius siekimus 1813—1815 m. Iš es- 
mės tai siejosi su 1807 m. Napoleono įkurtos Varšuvos 
kunigaikštystės tolesniu likimu. Į šią kunigaikštystę 
1812 m. pabaigoje—1813 m. pradžioje įžengė Rusijos ar- 
mija žygiuodama į Vakarus ir persekiodama Napoleono 
armijos dalis. Varšuvos kunigaikštystei priklausė Lietu- 
vos Užnemunė (Suvalkija), kuri irgi buvo Rusijos armi- 
jos užimta, todėl reikėjo išspręsti ir Užnemunės likimą. 
Tuo metu ir lietuvių bajorijoje kilo vilties kibirkštėlė, kad 
gali būti atkurta buvusi Lenkijos karalystė — bendra Len- 
kijos ir Lietuvos valstybė (Respublika, arba Žečpospolita). 
Taigi mums rūpimą tuometinių politinių reikalų visumą 
galime pagrįstai vadinti ne tik Lenkijos, bet ir Lenkijos 
tr Lietuvos klausimu. 

Autorius siekia išryškinti caro Aleksandro I politiką 
(Lietuvoje ir Lenkijoje), kurią jis vykdė po Napoleonui 
suduoto triuškinamo smūgio 1812 m., ir tuo metu pasi- 
reiškusią Lietuvos ir Lenkijos vadovaujančių bajorijos 
sluoksnių prorusišką orientaciją. Jos vadai buvo Adomas 

Čartoriskis ir Mykolas Kleopas Oginskis. Lenkijos poli- 
tinis likimas iš esmės buvo svarstomas Vienos kongrese 
(1814—1815 m.), kuriame Napoleoną nugalėjusių didžiųjų 
valstybių valdovai ar jų atstovai turėjo galutinai nutarti, 
kam atiteks Varšuvos kunigaikštystė. Pertvarkant Euro- 
pos žemėlapį, Lenkijos, t. y. Varšuvos kunigaikštystės, 
klausimas tapo vienu sunkiausių. Daugiausia dėmesio 
darbe skiriama Rusijos, atlikusios svarbų karinį vaidme- 
nį kovoje su Napoleono viešpatavimu Europoje, diplomati- 
nėms pastangoms prisijungti prie savo valstybės buvusią 
Varšuvos kunigaikštystę, tai iš esmės jai ir pavyko. 

Paskutiniame knygos skyriuje pateikiamas Napoleono 
legendos (mito, kulto) susidarymas. Napoleoną aukštinan- 
ti legenda pradėjo formuotis tuojau po jo imperijos žlu- 
gimo, kai Prancūzijoje buvo atgaivinta senoji Burbonų 
dinastija, o kituose kraštuose irgi reiškėsi feodalinės reak- 
cijos tendencijos. Napoleono legenda paplito ne tik Pran- 
cūzijoje, ji pasklido Lenkijoje, iš dalies ir Lietuvoje. 

Apie Napoleono imperijos žlugimo laikotarpį (1813— 
1815 m.) rašė marksizmo-leninizmo klasikai, jį lietė įvai- 
rių šalių istoriografija. 

Marksizmo-leninizmo klasikai parodė dvilypį, priešta- 
ringą karų su Napoleonu dėl nepriklausomybės pobūdį, 
jame buvo ir pažangių, ir reakcingų elementų. Anot 
K. Markso, šiems karams buvo būdinga „atgimimo dva- 
sios su reakcingumo dvasia derinys“ (7, 436)*. 1813 m. 
kare dėl Vokietijos išvadavimo iš svetimšalių jungo at- 
gimimo dvasią aiškiai įkūnijo laisvės ir nepriklausomybės 
idėjų įkvėptos liaudies armijos, kurias aktyviai rėmė ci- 
viliai gyventojai, o reakcijai atstovavo Rusijos, Prūsijos 
ir Austrijos vyriausybės, kurios skelbė laisvės ir nepri- 
klausomybės šūkius ir slėpė savo grobiamuosius bei dinas- 
tinių interesų tikslus. Kalbėdamas apie Prūsijos išsiva- 
davimą 1813 m., V. Leninas pažymėjo, kad „Prūsija at- 
sigavo ir išsivaduojamajame kare, padedama plėšikiškų 
valstybių, kurios su Napoleonu kariavo anaiptol ne išsiva- 
duojamąjį, o imperialistinį karą, nuvertė Napoleono jun- 
gą“ (5, 372). 

Napoleono nugalėtojų tikslai išryškėjo tada, kai į Vienos 
kongresą susirinkę didžiųjų Europos valstybių valdovai ar 

* Pirmasis skaičius žymi šaltinių ir literatūros sąrašo eilės nu- 
merį, kiti — veikalo puslapius. Jeigu veikalas kelių tomų, antrasis žy- 


mi tomą, o kiti — puslapius: Du ar daugiau veikalų nurodantys skai- 
čiai skiriami kabliataškiu. 

jų atstovai, paisydami tik savo interesų, troško pasidalyti 
grobį ir nustatyti, kokiu mastu galima atkurti senąją pa- 
dėtį, numalšinti revoliucinius ir nacionalinio išsivadavimo 
judėjimus Europoje. Apibūdindamas Vienos kongresą, 
F. Engelsas rašė, kad jame „nebuvo imami dėmesin nei 
gyventojų pageidavimai, nei interesai, nei nacionaliniai 
skirtumai“ (10, 159). 

Rusijos armijos 1813 m. žygiui už Rusijos sienų ap- 
tarti svarbus įvykis buvo 1963 m. Berlyne ir Maskvoje 
surengtos mokslinės sesijos Vokietijos išvadavimo iš Na- 
poleono valdomos Prancūzijos priespaudos 150 metų su- 
kakčiai pažymėti. Sesijose dalyvavusių TSRS ir Vokieti- 
jos Demokratinės Respublikos istorikų pranešimai buvo 
paskelbti rusų ir vokiečių kalbomis kolektyviniame veikale 
apie 1813 m. išsivadavimo karą (131). Tarybiniai autoriai 
(L. Beskrovnis, V. Chvostovas, N. Družininas, A. Naroč- 
nickis ir kt.), remdamiesi marksistine-leninine metodolo- 
gija ir šaltiniais, išanalizavo 1813 m. įvykių pobūdį. Svar- 
biausia prielaida 1813 m. prasidėjusiai kovai skleistis bu- 
vo Rusijos tautų ir rusų armijos pergalė 1812 m. Tėvynės 
kare. Principinę reikšmę turi tarybinėje istoriografijoje 
aiškiai suformuluota 1813 m. išsivadavimo karo koncep- 
cija, vokiečių tautos teisingos nacionalinio išsivadavimo 
kovos samprata. Buvo iškeltas Vokietijos liaudies masių 
patriotinio judėjimo lemiamas vaidmuo toje kovoje. Pažy- 
mėtinas ir Vokietijos Demokratinės Respublikos istorikų 
kolektyvinis veikalas apie 1813 m. (64). 

Specialią monograiiją apie Vienos kongresą ,,„Monar- 
chai prieš tautas“ (119) parašė tarybinis istorikas L. Zakas. 
Žlugus Napoleono imperijai, didelės diplomatinės kovos 
dėl Europos tautų likimo istorinis fonas buvo laisvės sie- 
kiančios tautos ir monarchai, bandantys atkurti senąją 
tvarką, svarbiausi tos kovos veikėjai buvo Meternichas, 
Taleiranas ir Aleksandras I. Vienos kongreso nutarimai 
turėjo didelę įtaką tolesniems diplomatiniams santykiams. 


Pažymėtini J. V. Tarlės veikalai: „Napoleonas“ (142) 
(išverstas į lietuvių kalbą) (94), „Napoleono įsiveržimas į 
Rusiją“ (143), „Taleiranas“ (144). Jie skirti Napoleono 
politikai ir jo karams, bet juose yra svarbių duomenų ir 
visos Europos tarptautinėms problemoms. Vėliau pasiro- 
dė A. Z. Manfredo knyga „Napoleonas Bonapartas“ (128), 
palietusi ir imperijos žlugimą. N. A. Žilino monografijos 
apie Napoleono armijos žlugimą Rusijoje (116) paskuti- 
nis skyrius baigiamas Leipcigo mūšio aprašymu. 

S. B. Okunis TSRS istorijoje (132) nemažai dėmesio ski- 
ria Napoleono užsienio politikai XIX a. pirmojoje pusėje. 
Napoleono politiką Lenkijos atžvilgiu po 1812 m. karo lie- 
čia E. J. Fedosova (145). Kolektyvinėje Lenkijos istori- 
joje (123) tarybiniai istorikai apžvelgė Napoleono politi- 
ką Lenkijoje ir jos žlugimą. B S. Abalichinas straipsnyje 
(103) atskleidė karo veiksmų eigą Varšuvos kunigaikš- 
tystėje ir lenkų tautos nusistatymą rusų armijos atžvilgiu. 
Pažymėtinas A. L. Navočnickio straipsnis (129), apibūdi- 
nantis sudėtingą tarptautinę 1813—1814 m. situaciją. 

Iš Lenkijos Liaudies Respublikoje išleistų veikalų pa- 
žymmėtina kolektyviniai darbai: Lenkijos istorija (62), 
Lenkijos diplomatijos istorija (61), apie Napoleono epo- 
chą (54), R. Grochulskos (57), J. Skovroneko (90) ir 
A. Zahorskio knygos (99). 

Svarų įnašą į Napoleono imperijos ir Vienos kongreso 
istorijos tyrimus įnešė ikirevoliucinė Rusijos istoriografi- 
ja. Mokslui vertingiausia nauja faktinė medžiaga, rasta 
archyvuose, į kuriuos caro vyriausybė leido tik labai pa- 
tikimus asmenis. Iš ikirevoliucinių darbų pirmiausia pa- 
žymėtini S. M. Solovjevo (141), N. K. Silderio (146) vei- 
kalai, kurie Aleksandro I politiką vertina kritiškiau ir ku- 
riuose yra nemažai dokumentinių priedų. 

Tam tikrą įnašą padarė ir Lenkijos buržuazinė istorio- 
grafija. Pažymėtini S. Askenazio darbai apie kunigaikštį 
Juzefą Poniatovskį, Lenkijos padėtį po Napoleono pralai- 
mėjimo (42—45), S. Smolkos veikalas apie K. Liubeckio 
politiką prieš 1831 m. sukilimą, kuriame atskleidžiama ne 
tik Liubeckio, bet ir kitų Rusijai palankių Lietuvos ir Len- 
kijos didikų veikla prieš 1812 m. karą ir po jo (93), 
K. Bartoševičiaus apie Lenkijos karalystės įkūrimą (48), 
H. Moscickio apie sumanymus prijungti Lietuvą prie ku- 
riamos Lenkijos karalystės (84), M. Kukelio dviejų tomų 
veikalas apie 1812 m. karą (73). 

Lietuvių istoriografijoje (tarybinėje ir buržuazinėje) Na- 
poleono imperijos žlugimas ir jo priešų — nugalėtojų, su- 
sirinkusių į Vienos kongresą, nutarimai trumpai apžvel- 
giami bendruose Lietuvos istorijos darbuose, tačiau spe- 
cialaus tyrinėjimo, skirto 1813—1815 m., nėra. Šio darbo 
autorius minimą laikotarpį šiek tiek lietė ankstesniuose 
veikaluose, skirtuose Napoleonui ir Lietuvai 1812 m. ir 


Lietuvai 1807—1812 m. (53; 54). Jų baigiamuosiuose sky- 


6 


riuose apibendrinama politinės raidos linija ir pateikiama 
duomenų apie kai kurių aktyvių Napoleono šalininkų 1i- 
kimą ir veiklą po 1812 m. karo. 

Prancūzų buržuazinių istorikų darbuose Lenkijos (tiks- 
liau — Lenkijos ir Lietuvos) klausimas per karus su Na- 
poleonu specialiai netyrinėtas, tačiau, žinoma, liečiamas 
Napoleono imperijai skirtuose veikaluose. Prancūzų isto- 
rikai paprastai sušvelnina Napoleono I karų agresyvų gro- 
bikišką pobūdį, perdeda jo pertvarkymų reikšmę Europai. 
Iš ankstesnių prancūzų istorikų darbų pažymėtinas platus 
A. Vandalio veikalas „Napoleonas ir Aleksandras I“, iš- 
verstas į rusų kalbą (111). Napoleono užsienio politika 
objektyviau ir giliau analizuojama vėlesnio žymaus pažan- 
gaus istoriko Ž. Lefevro mongraiijoje „Napoleonas“ (74). 
Dar galima nurodyti P. Renuveno redaguotos tarptauti- 
nių santykių istorijos ketvirtajame tome paskelbtą 
A. Fiužjė darbą (55). 

Pažymėtinas suomių istoriko P. Tomilos veikalas ,,Suo- 
mija Europos politikoje 1809—1815 m.“ (96). Jame atsklei- 
džiamas carui Aleksandrui I įtakingo asmens G. M. Arm- 
felto palankus požiūris į numatomą atkurti Lenkijos ir Lie- 
tuvos autonomiją. Tai turėjo sustiprinti autonominę Suo- 
mijos padėtį Rusijos imperijoje. 

Tyrinėdami XIX a. pradžios tarptautinius santykius, ga- 
lime remtis palyginti plačia šaltinių baze. Ypatingą reikš- 
mę turi kapitalinė tarybinė diplomatinių dokumentų pub- 
likacija „Rusijos užsienio politika XIX a. ir XX a. pra- 
džioje“ (32). Šiame daugiatomiame leidinyje surinkti Ru- 
sijos užsienio reikalų ministerijos dokumentai, liečiantys 
Rusijos santykius su napoleonine Prancūzija ir kitomis 
valstybėmis (susirašinėjimai, sutartys bei kitokie raštai). 
1801—1815 m.— Napoleono laikams yra skirta pirmoji se- 
rija, susidedanti iš aštuonių tomų. 

Kitas svarbus tarybinis šaltinių leidinys — M. Kutuzo- 
vo susirašinėjimų ir įsakymų rinkinys (34). Jame daugiau- 
sia karinio pobūdžio šaltiniai. Su juo siejasi kitas doku- 
mentų rinkinys, skirtas Rusijos armijos žygiui prieš Na- 
poleoną 1813 m. ir Vokietijos išlaisvinimui (38). Jis pa- 
rodo visą karo eigą 1813 m. Paskelbti dokumentai liečia 
rusų strategijos planus, karo veiksmus Lenkijoje (Varšu- 
vos kunigaikštystėje), rusų armijos santykius su vietos 
gyventojais ir kt. 

Iš ankstesnių (ikirevoliucinių) laikų šaltinių leidinių 
pažymėtinas F. Martenso paskelbtas Rusijos sutarčių su 

užsienio valstybėmis daugiatomis rinkinys su plačiais au- 
toriaus komentarais (36). M. Klerkas sudarė Prancūzijos 
sutarčių rinkinį (16). Svarbiausi Vienos kongreso nutari- 
mai paskelbti Paryžiuje Angebergo (L. Chodžkos) keturių 
tomų dokumentų rinkinyje (12). Tas pats autorius išleido 
stambų leidinį apie Lenkiją liečiančius diplomatinius ak- 
tus (13). Politinio bei diplomatinio pobūdžio duomenų 
ks korespondencijos daugiatomiame leidiny- 
je | 

Pažymėtini Rusijos šalininkų grupuotės Lenkijoje vado 
kunigaikščio Adomo Čartoriskio atsiminimai ir korespon- 
dencija (18; 40). Jie padeda suprasti carizmo politiką 
Lenkijos atžvilgiu, juose yra Čartoriskio susirašinėjimo 
su Aleksandru I 1813—1815 m. Svarbūs ir gerai dokumen- 
tuoti irgi antinapoleonininko bei Rusijos šalininko Lietu- 
vos didiko Mykolo Kleopo Oginskio atsiminimai (25). 
Juose yra nemažai žinių apie pasitarimus su caru ir įvai- 
rios dokumentinės medžiagos, liečiančios 1812 m. bei lai- 
kotarpį po 1812 m. karo. Panaudoti ir Vilniaus V. Kapsu- 
ko universiteto Mokslinės bibliotekos rankraščių skyriuje 
(F. 1 D 170—173) M. Oginskio atsiminimų egzemplioriu- 
je prancūzų kalba ranka įrašyti teksto papildymai. 

Reikėtų kiek apibūdinti, kokia buvo Lietuvos padėtis 
Rusijos imperijos sudėtyje XIX a. pradžioje. Per Lenkijos 
ir Lietuvos valstybės padalijimus prie Rusijos buvo pri- 
įjungtos lietuvių, baltarusių ir ukrainiečių žemės. Jose len- 
kų buvo mažuma, bet per ankstesnę kolonizaciją vietinė 
aristokratija bei dalis bajorų (šlėktų), ypač turtingųjų, ir 
miestų gyventojų sulenkėjo (47, 347). Senosios Lenkijos 
žemės per padalijimus atiteko Austrijai (Galicija su Kro- 
kuva) ir Prūsijai (daugiausia lenkų žemės su Varšuva ir 
Poznane bei Lietuvos Užnemunė). Didelė dalis Lietuvos 
bajorų, pirmiausia jų viršūnė — dvarininkai, turėję svar- 
biausią vaidmenį krašto viešajame gyvenime, buvo sulen- 
kėję arba lenkai. Lietuviškai kalbėjo valstiečiai ir dalis 
smulkiosios bajorijos, ypač Žemaitijoje. Caro vyriausybė 
Lietuvoje rėmėsi aukštuoju visuomenės sluoksniu — dva- 
rininkais — ir Lietuvą laikė lenkišku kraštu. Ne tik Lietu- 
va, bet ir kitos prie Rusijos prijungtos vakarinės Žemės 
(Baltarusija, dešiniakrantė Ukraina) vadinamos Lenkijos 
provincijomis (gubernijomis) (52, 16—17). Tokia Rusijos 
vyriausybės politika stiprino lenkiškąją Lietuvos dvari- 
ninkiją ir jos viešpatavimą. Caro valdžia iš aukšto žiū- 
rėjo į išnaudojamas liaudies mases. Lietuvių tautybės 

klausimas caro vyriausybei nerūpėjo. Bajorai išlaikė ri- 
botą savivaldą. Nors po padalijimų oficiali kalba buvo 
rusų, tačiau vietiniai raštai tebebuvo rašomi lenkų kalba, 
ji buvo vartojama seimeliuose, teismuose, miestų magist- 
ratuose, mokyklose. Plito lenkiškos mokyklos, per jas skli- 
do lenkų kultūros įtaka *. 

Lietuvos bajorų politinis nusistatymas per Napoleono 
karus daug kuo buvo artimas Lenkijos bajorų pažiūroms, 
nors dar nebuvo išnykusios Lietuvos valstybingumo (Lie- 
tuvos Didžiosios Kunigaikštystės) tradicijos, galiojo Lie- 
tuvos įstatymai ir Lietuvos Statutas, reguliuojantis civili- 
nę teisę, senąjį pobūdį išlaikė teismas. Socialiniai santykiai 
iš esmės nepakito. Lietuvos dvarininkai socialiniu požiū- 
riu, galima sakyti, visai nenukentėjo. Stipri centralizuota 
feodalinės baudžiavinės Rusijos valdžia leido Lietuvos 
žemvaldžiams plėsti ir intensyvinti baudžiavinį ūkį. Ta- 
čiau feodalinis baudžiavinis gamybos būdas iro, nuolat 
stiprėjo klasinė valstiečių kova. 

Praradę politinę valdžią, bet išlaikę socialinę ir kultūri- 
nę padėtį Lietuvos dvarininkai, ypač stambieji, veikiami 
caro Aleksandro I jiems rodomo palankumo, buve linkę 
susitaikyti su nauja krašto padėtimi. Didesnį nepasitenki- 
nimą reiškė vidutinioji ir smulkioji bajorija, nes jos pa- 
dėtis po padalijimų buvo kur kas prastesnė. Ne visiems 
jiems buvo pripažintos Rusijos bajorų teisės. Nepatenkinti 
caro valdžia jie kūrė slaptas kovos dėl laisvės organizaci- 
jas ar būrelius, emigrantai stojo į Siaurės Italijoje vei- 
kiančios prieš Austriją Prancūzijos armijos vado generolo 
Napoleono Bonaparto kuriamus lenkų legionus. 

Lietuvos bajorai gyveno viltimis nusikratyti svetimųjų 
valdžią ir atkurti bendrą Lenkijos ir Lietuvos valstybę, 
Napoleono laikais dažniausiai vadintą Lenkijos ar Lenki- 
jos karalystės vardu. Su Napoleono asmeniu ir jo veikla 
susijusios viltys pirmą konkrečią išraišką įgijo 1807 m., 
kai Tilžės taika iš nugalėtos Prūsijos atimtose lenkų ir 
lietuvių žemėse Napoleonas įkūrė Varšuvos kunigaikštys- 
tę, į kurią įėjo ir Lietuvos Užnemunė (52, 32; 62, 104). 
Čia valstiečiams buvo suteikta asmeninė laisvė, veikė 
Napoleono kodeksas. Varšuvos kunigaikštystės įkūrimas 


* Per padalijimus į Prūsijos ir Austrijos valdžią patekusiose Ien- 
kų žemėse buvo įvesta nauja tvarka ir neproteguojama lenkų kalba 
bei kultūra (62, 55 ir kt.). | 


nepatenkino Lenkijos ir Lietuvos bajorų lūkesčių, juos ap- 
vylė, bet daugumai atrodė, kad ateityje, kariaudamas su 
Austrija ir Rusija, Napoleonas gali atkurti ir visą buvu- 
sią valstybę. 

V. Leninas pažymėjo, kad to meto Europos gyvenime, 
kol Rusijoje ir daugumoje slavų šalių nebuvo savarankiš- 
kų masiškų, demokratinių judėjimų, „Lenkijos šlėktų iš- 
sivadavimo judėjimas turėjo milžinišką pirmaeilę reikš- 
mę“ (4, 282). Tačiau bajorų pažiūrose bei veikloje reiš- 
kėsi ir regresyvių, nedemokratinių elementų, kaip buvu- 
sios feodalinės valstybės idealizavimas, ekspansija į lie- 
tuvių, baltarusių ir ukrainiečių žemes ir jų gyventojų po- 
lonizacija, siekimas išlaikyti senąją baudžiavinę valstiečių 
padėtį. 

Daug Lietuvos, Baltarusijos, Ukrainos didikų ėmė pri- 
tarti „liberaliam“ caro Aleksandro I režimui, kuris kartu 
rėmė feodalinę santvarką Europoje; sudarydami prorusiš- 
ką grupuotę, jie siekė atkurti Lenkijos ir Lietuvos valsty- 
bę, globojamą Rusijos imperatoriaus. Šiai grupuotei va- 
dovavo kunigaikštis Adomas Čartoriskis. Jaunystėje jis 
suartėjo su caru Aleksandru I ir, įgijęs jo malonę, 1804— 
1805 m. buvo Rusijos užsienio reikalų ministru. Puoselė- 
jamą Lenkijos atkūrimo planą jis mėgino realizuoti 
1805 m. („,„Pulavų planas“), bet nieko neišėjo. Tačiau to- 
kie planai neišnyko. Jie kilo Napoleono agresijos į Vidurio 
ir Rytu Europą metu (52, 19, 43). Gresiant karui, 1811 m. 
Aleksandras I mėgino patraukti į savo pusę Lietuvą ir iš 
jos bei kitų Rusijai tekusių Respublikos provincijų suda- 
ryti barjerą prieš Napoleoną ir jį remiančius lenkus. 
1811—1812 m.— naujas antinapoleoninių planų etapas. 
Vietoj Galicijos didiko Adomo Čartoriskio, kuris neprita- 
rė daliniam Lenkijos ir Lietuvos valstybės klausimo spren- 
dimui — atkurti ją Rusijos imperijoje — pirmuoju caro 
patikėtiniu tapo Lietuvos didikas grafas Mykolas Kleopas 
Oginskis. Jis sutiko su Aleksandro I siūlymu iš Rusijai 
atitekusių žemių laikinai įkurti atskirą politinį viene- 
tą ir jį pavadinti Lietuvos Didžiąja Kunigaikštyste. 
Oginskiui buvo patarta parengti jos atkūrimo projektą, 
ką jis ir padarė, padedamas savo bendraminčio Ksavero 
Liubeckio ir jo giminaičio Kazimiero Pliaterio. Rusijos 
imperijos sudėtyje atkuriama Lietuvos Didžioji Kunigaikš- 
tystė turėjo tapti barjeru prieš Napoleono ir jo šalininkų 
veiklą. Iki 1812 m. karo Aleksandras I nepasiskelbė nei 

Lietuvos didžiuoju kunigaikščiu, nei, pagal senąjį projek- 
tą, Lenkijos karaliumi. 

Pradėdama karą su Rusija, Napoleono kariuomenė 
1812 m. birželio 24 d. ties Kaunu įsiveržė į jos pasienio 
provinciją — Lietuvą. Liepos 1 d. Napoleonas Vilniuje įkū- 
rė prancūzų civilinės okupacinės valdžios organą — Lie- 
tuvos laikinosios vyriausybės komisiją. Ją sudarė septyni 
Lietuvos dvarininkai, kuriems pirmininkavo S. Soltanas 
(buvęs Lietuvos Didžiosios Kunigaikštystės rūmų maršal- 
ka). Komisija administravo Vilniaus, Gardino, Minsko 
gubernijas ir Bialistoko sritį (prancūzų vadinamas de- 
partamentais), turėjo parūpinti Prancūzijos kariuomenei 
maisto ir pašaro, organizavo iš vietos gyventojų regulia- 
riosios armijos ir žandarmerijos dalinius, tvarkė finansus. 
Valstiečiai tikėjosi, kad Napoleonas panaikins baudžiavą, 
todėl masiškai nebevykdė prievolių dvarui. Dvarininkai 
ir iš jų sudaryta okupacinė valdžia gynė savo socialinę 
padėtį. Napoleonas, siekdamas bajorų paramos, baudžia- 
vos nepanaikino, o sudarytoji valdžia slopino valstiečių 
judėjimą ir prievarta vertė valstiečius vykdyti prievoles 
ponams. Didėjo valstiečių priešiškumas okupantams ir 
krašto išnaudojimui karo reikalams. Dėl liaudies priešini- 
mosi Komisijos priemonės sutelkti maisto ir naujų karių 
nebuvo visiškai įvykdytos. Lietuvos, kaip ir Lenkijos, ba- 
jorai nusivylė Napoleonu, nes jis nepaskelbė atkuriąs prieš 
padalijimus gyvavusią bendrą Lenkijos ir Lietuvos valsty- 
be, Lenkijos karalystę ar nors Lietuvos Didžiąją Kuni- 
gaikštystę, bet tik kvietė į kovą kartu su juo, o bajorams 
rūpimo klausimo sprendimą atidėjo į karo pabaigą (52, 
49 ir ki.). 


KARAS SU NAPOLEONU 1813—1814 m. IR 
JO ĮKURTOS VARSUVOS 
KUNIGAIKSTYSTĖS LIKIMO KLAUSIMAS 


1812 m. karo pabaiga Lietuvoje 


1813 m. prasidėjęs naujas karas su Napoleonu yra glau- 
džiai susijęs su 1812 m. karo pabaiga. Iš esmės jis buvo 
Lietuvoje pasibaigusio 1812 m. karo padarinys ir tąsa. 
Vilniuje galutinai išryškėjo, kad Napoleono armija visiš- 
kai sutriuškinta. 

Lietuvai Napoleono žygio į Rusiją metai buvo labai sun- 
kūs. Per Lietuvą — pasienio teritoriją — Napoleonas su 
savo pagrindinėmis jėgomis veržėsi į Rusiją. Visą karo 
metą per Kauną ir Vilnių ėjo svarbiausias kelias tarp Pa- 
ryžiaus ir Maskvos, vyko nauji papildomi Prancūzijos ar- 
mijos daliniai, buvo siunčiama maistas ir amunicija, Kraš- 
tą labai nusiaubė pražygiuojantys kareiviai ir dezertyrų 
gaujos, įvairios rekvizicijos. Vilnių Napoleonas pasirinko 
savo armijos užnugario administracijos centru, per kurį 
palaikė ryšius su Prancūzija. Čia tuo metu gyveno apie 
40 tūkstančių gyventojų, pagal dydį tai buvo trečias ar 
ketvirtas Rusijos imperijos miestas (po Peterburgo, Mask- 
vos ir gal Kijevo). Karo metu miesto gyventojų padėtis 
buvo sunki (52, 65—66). 

Maskvoje išbuvęs penkias savaites ir nei laimėjęs per- 
galę, nei sudaręs taiką, Napoleonas buvo priverstas pasi- 
traukti (spalio 19 d.); jis tikėjosi žiemoti vakarinėse Ru- 
sijos imperijos provincijose. Per Rusijos kariuomenės vy- 
riausiojo vado M. Kutuzovo vadovaujamą puolimą Pran- 
cūzijos armija patyrė didelių nuostolių (108, 504; 94, 281). 
Apie Napoleono armijos pirmąsias nesėkmes Vilniuje bu- 
vo greitai sužinota, nepaliaujamai sklido įvairūs gandai. 
Prancūzų armijos dalinių katastrofa, keliantis per Bere- 
zinos upę (lapkričio 26—28 d.), sukėlė didelį nerimą Vil- 
niuje. Skurdūs armijos likučiai traukėsi į Vilnių. 

Reikėjo formuoti naują armiją, todėl Napoleonas, atvy- 
kęs į Smurgainis (netoli Ašmenos), nusprendė palikti pa- 
sibaisėtinai irstančius dalinius ir grįžti į Paryžių, kur jam 
irgi būtinai reikėjo pasirodyti. Vyriausiuoju armijos va- 

du Napoleonas paskyrė Neapolio karalių J. Miuratą, ku- 
riam įsakė stengtis Vilniuje sutelkti armiją, įsikūrti žie- 
mai, ir gruodžio 5 d. vakare išvyko. Iš Smurgainių išva- 
žiavo trys karietos (vienoje iš jų važiavo Napoleonas su 
dviem palydovais) ir vienos rogės, lydimos karinio dalinio 
(iki Vilniaus). Atvykęs į Vilnių, gruodžio 6 d. Napoleonas 
sustojo priemiestyje prie Kauno kelio, negyvenamoje ir 
apdegusioje troboje, ir, čia trumpai pasitaręs su savo už- 
sienio ministru H. B. Marė (per visą karą gyvenusiu Vil- 
niuje), po pusantros valandos leidosi tolyn. Per Kauną, 
Marijampolę (dab. Kapsuką), Seinus, Augustavą gruo- 
džio 10 d. Napoleonas pasiekė Varšuvą, o iš ten išvyko į 
Paryžių (52, 122 ir kt.). 

Po Berezinos katastrofos Prancūzijos armija jau nebe- 
buvo vieninga karinė jėga, o tik demoralizuota milžiniš- 
ka bėglių gauja. Sumuštų karių padėtį sunkino alkis ir 
stiprūs šalčiai. Kelias, kuriuo traukė armijos likučiai nuo 
Berezinos iki Vilniaus ir nuo Vilniaus iki Kauno, buvo 
nuklotas ligoniais ir lavonais. Gruodžio 8 ir 9 d. prie Auš- 
ros ir kitų Vilniaus vartų buvo neapsakoma spūstis. Vi- 
siems kėlė siaubą besiartinanti rusų kariuomenė. Prieš 
pusmetį išdidžiai į rytus žygiavusios prancūzų kariuome- 
nės likučiai atrodė baisiai. Pusiau sušalusi ir alkana minia, 
vilkinti įvairiausiais visokių spalvų drabužiais bei skar- 
malais. Rusijos armija neleido bėgliams atsikvėpti. Jos 
avangardas, kurį sudarė kavalerija ir rogėmis vežama ar- 
tilėrija, spaudė vis labiau ir labiau. Ypač didelį sąmyšį su- 
kėlė staigi kazokų ataka. Prancūzų armijos vadovybė prie 
Vilniaus nesėkmingai mėgino priešintis. J. Miuratas nu- 
sprendė miestą evakuoti. Gruodžio 9 d. jis išvyko iš mies- 
to centro ir nakčiai apsistojo pakraštyje, prie kelio į Kau- 
ną. Rytą su gvardija Miuratas išvyko į Kauną. Ariergardo 
vadas maršalas M. Nėjus gruodžio 10 d. rytą, apie 10 val., 
paliko miestą. Tą pačią dieną Rusijos armija įėjo į Vilnių. 

Negausius Napoleono armijos likučius, kuriems pavyko 
išeiti iš Vilniaus, ties Paneriais užklupo kazokų daliniai. 
Panerių kalnan kylantis kelias į Kauną buvo taip aple- 
dėjęs, kad persekiojami prancūzų vežimai slydo ir virto 
vienas ant kito. Napoleono armija neteko artilerijos, ve- 
žimų ir dalies iždo (34, 4(2), 492; 143, 703). Kai kurie 
amžininkai atsiminimuose teigia, kad Vilnius prancū- 
zams — tai antroji Berezina. Viltis surinkti prancūzų ka- 
riuomenę ties Kaunu ir čia laikytis taip pat nepasiteisino. 
Prancūzų ariergardiniai daliniai, vadovaujami maršalo 


3 Užsak. Nr. 6824 13 


M. Nėjaus, paliko Kauną gruodžio 13 d. vakare. Gruodžio 
14(2) d. į Kauną įžengė Rusijos armija, jau iš vakaro 
pradėjusi supti miestą (34, 4(2), 586; 52, 126—127). 

Napoleono armijos sparnai traukėsi kitomis vietomis. 
Pietuose veikęs pagalbinis austrų „korpusas, vadovaujamas 
kunigaikščio K. Svarcenbergo, sužinojęs Naugarduke apie 
Vilniaus užėmimą, greitai pasitraukė iš Baltarusijos ir 
slinko Varšuvos kryptimi. Tą patį darė ir pietiniuose ra- 
jonuose veikęs prancūzų bei saksų korpusas, vadovauja- 
mas generolo Ž. Renjė. Pro Gardiną (gruodžio 20 d.) ir 
Bialistoką (gruodžio 28 d.) jie pasitraukė į Varšuvos ku- 
nigaikštystę. Maršalo A. Makdonaldo vadovaujamas 10-a- 
sis korpusas, veikęs šiaurėje — Kurše ir prie Dauguvos 
(Rygos paimti nepajėgė) — ilgai nežinojo apie katastro- 
Iišką Prancūzijos armijos padėtį ir jam gresiantį pavojų. 
Tik gruodžio 18 d. A. Makdonaldas gavo įsakymą trauk- 
tis ir nedelsdamas iš Jelgavos per Žemaitiją išžygiavo 
Tilžės link. Gruodžio 29 d. A. Makdonaldas per Šiaulius, 
Kražius, Šilalę, Vainutą, Katyčius pasiekė Tilžę (73, 2, 
479—482: 155, 38 ir kt.). 

A. Makdonaldo korpusui nuo Rygos traukiantis per Že- 
maitiją, įvyko istorinės reikšmės įvykis. Į šį korpusą įėjo 
Napoleono išreikalautas prūsų pagalbinis karinis junginys 
(dažnai vadinamas irgi korpusu), vadovaujamas genero- 
lo Hanso Liudviko Jorko (20 tūkst. žmonių). Tarp Prūsi- 
jos dalinių buvo ir Lietuvos dragūnų pulkas, sudarytas iš 
Mažosios Lietuvos gyventojų. Rusijos karinė vadovybė 
nuo 1812 m. vasaros stengėsi generolą Jorką patraukti į 
savo pusę. Tačiau tai pavyko padaryti tik pačioje 1812 m. 
karo pabaigoje, kai jau Napoleono armija buvo sumušta 
ir Rusijos daliniai atsidūrė prie Prūsijos sienų. Traukda- 
miesi Jorko daliniai (divizija) sudarė maršalo A. Makdo- 
naldo korpuso ariergardą. Nuo Šilalės jie vyko į Tauragę 
ir gruodžio 30(18) d. čia, Požerūnų malūne prie Tauragės, 
su rusų generolu Ivanu A, pasirašė paliaubų su- 
Raseinių ruože, avangardui. 1 auraoės konvencija neutra- 
lizavo Prūsijos dalinius — buvo nutraukti (be Prūsijos 
karaliaus žinios) karo veiksmai prieš Rusiją. Jorko dali- 
niai apsistojo savo karalystės teritorijoje — Klaipėdos 
krašto rytinėje dalyje ir anapus Nemuno iki Labguvos. 
Si teritorija buvo paskelbta neutralia, nors Rusijos kariuo- 
menė galėjo žygiuoti jos keliais, tik nesustodama. Taigi 
Makdonaldas neteko apie 20 tūkst. Prūsijos karių. Be to, 

šis įvykis kėlė antinapoleonines nuotaikas Prūsijoje (36, 
6, 642—643; 36, 7, 60—62; 121, 114; 108, 589; 52, 128). 

Kokius nuostolius Napoleono armija patyrė 1812 m. 
Rusijoje, tiksliai nustatyti neįmanoma. Viena aišku, kad 
iš maždaug 600 tūkst. karių, įžengusių į Rusiją, per jos 
sieną sugrįžo labai nedaug. Neseniai grįžęs į Vilnių, Ku- 
tuzovas laiške dukteriai gruodžio 28(16) d. rašė, kad „Na- 
poleonas atėjo su 480 000 (kariuomene), o išsivedė atgal 
apie 20 000, palikęs mums ne mažiau kaip 150 000 belais- 
vių ir 850 pabūklų“ (34, 4(2), 618). Į atėjusios kariuo- 
menės skaičių Kutuzovas, matyt, neįskaičiavo vėliau at- 
vykusių papildymų, o 20 000 grįžusiųjų turbūt buvo tik iš 
prancūzų armijos centrinės grupės, žygiavusios iš Mask- 
vos Vilniaus ir Kauno link. Įsteigus Kauno guberniją, 
1843 m. Kauno Rotušės aikštėje buvo pastatyta kukli ke- 
taus piramidė (išsilaikiusi iki Pirmojo pasaulinio karo), 
kurioje rusų kalba buvo įrašyta: „1812 m. iš 700 000 žmo- 
nių, įžengusių į Rusiją, grįžo tik 70 000“ (135, 23). 

Ir dabar istorikai negali pateikti tikslių Prancūzijos 
nuostolių 1812 m. kare. V. Chvostovas ir N. Kazakovas 
teigia, kad iš 600 tūkst. Napoleono armijos, 1812 m. bu- 
vusios už Nemuno, sugebėjo jį pereiti tik 25—30 tūkst. 
žmonių (131, 81). J. Tarlė irgi nurodo, kad per 1812 m. 
karą Rusijoje išsigelbėjo apie 30 tūkst. priešo karių (94, 
297). Karo istorijos specialistų nuomone, išsigelbėjo kiek 
daugiau. P. Zilinas rašo, kad, įsiveržusi į Rusijos imperi- 
ją, prancūzų kariuomenė neteko 570 tūkst. karių, kartu 
su belaisviais. Šio autoriaus nuomone, prancūzų armija 
turėjo 618 tūkst. žmonių, vadinasi, išsigelbėjo ne daugiau 
kaip 50 tūkstančių (116, 314). Karo istorikas L. Beskrov- 
nis mano, kad Napoleonas turėjo Rusijoje daugiau kaip 
600 tūkstančių karių, o iš Rusijos išėjo tik per 100 tūkstan- 
čių, į nelaisvę pateko 160 tūkst. karių (108, 259, 286, 591). 
Beskrovnis turėjo galvoje ne tik karo pabaigoje Napoleo- 
no karius, traukusius pro Vilnių ir Kauną, kur praėjo ne- 
dideli armijos likučiai, bet ir sparnuose veikusių Svar- 
cenbergo, Renjė ir Makdonaldo korpusų dalinius. Sie kor- 
pusai nepatyrė tokių katastrofiškų nuostolių kaip centrinė 
armija. Be to, kalbant apie Napoleono armijos likučių 
pagrindinį kelią per Vilnių, ne visada prisimenama, kad 
iš Vilniaus pasitraukė į Varšuvą J. Poniatovskis su lenkų 
(arba 5-ojo) korpuso likučiais (78, 2, 471; 88, 2, 199). 

Kaip 1812 m. karo istoriografinėje apžvalgoje nurodo 
B. Abalichinas ir V. Dunajevskis, L. Beskrovnio duomenys 
tiksliausi (104, 129) *. 

Rusijos armijai artėjant prie Vilniaus, vyriausiasis ka- 
riuomenės vadas generolas feldmaršalas M. Kutuzovas, bū- 
damas Molodečne, 1812 m. gruodžio 8 (lapkričio 26) d. 
kreipėsi į Vilniaus, Gardino gubernijų ir Bialistoko srities 
gyventojus ragindamas nepasiduoti prancūzų viliojimams 
ir padėti Rusijos armijai. ,„Rusijos armija,— buvo rašoma 
atsišaukime,— vydama skurdžius milžiniškų prancūzu ko- 
lonų likučius, grįžta, kad atstatytų krašte tvarką ir ra- 
mybę [...]. Jeigu kai kurie iš jūsų laikinai išklydote iš 
teisingo kelio, tai dabar galite savo elgesiu priversti tas 
klaidas užmiršti“ (34, 4(2), 491). Atsišaukimo pabaigoje 
buvęs Lietuvos generalgubernatorius (1799—1801 ir 
1809—1811 m.) M. Kutuzovas sako: „Aš labai mielai tai 
skelbiu, nes man tebėra artimos tos gubernijos, kurias 
valdžiau“. Taigi norėta išsaugoti normalius santykius tarp 
grįžtančios Rusijos armijos ir Lietuvos gyventojų. M. Ku- 
tuzovas rūpinosi, kad nenukentėtų ir jam gerai pažįsta- 
mas Vilniaus miestas. Reorganizuotos Dunojaus armijos 
vadui admirolui P. Čičiagovui gruodžio 9 d. jis nurodė, 
kad kazokų korpuso vadas generolas grafas M. Platovas 
imtųsi visų priemonių ir Vilniaus miestui „,„mūsų armijai 
praeinant, nebūtų padaryta nė mažiausios skriaudos“ (34, 
4(2), 472). 

Pirmieji Vilnių bandė užimti rusų partizanai. Jau gruo- 
džio 9 d. partizanų dalinio vadas pulkininkas A. Seslavi- 
nas su savo kariais įsiveržė į miestą ir paėmė šešias pa- 
trankas. Bet dalinys buvo per silpnas kovoti su miestiečių 
namuose įsitvirtinusiais prancūzų pėstininkais ir nepajėgė 
užimti miesto, o turėjo laukti, kol atvyks reguliariosios 
armijos avangardas (34, 4(2), 491; 31, 5(2), 59). Rusijos 
armija į Vilnių grįžo gruodžio 10 (lapkričio 28) d. Pir- 
mieji į miestą jėjo generolo P. Čiaplico korpuso avan- 
gardiniai daliniai, prie Aušros vartų jie smarkiai susirė- 
mė su bėgančiais prancūzais. Netrukus pasirodė ir kazokų 
korpuso vado generolo M. Platovo daliniai. Vakare atvy- 


* Zinomas lenkų buržuazinis istorikas M. Kukelis, napoleoninės 
orientacijos Lenkijoje šalininkas, istoriniame dviejų tomų veikale tei- 
gia, kad prancūzai neteko mažiausiai 809; kariuomenės. Pagal jį iš 
560 tūkst. karių, kuriuos Napoleonas turėjo Rusijoje, apie 400 tūkst. 
grįždami Nemuno neperžengė (73, 2, 499—500). 5 

ko admirolas P. Čičiagovas su savo štabu ir pagrindinė- 
mis Dunojaus, arba 3-iosios Vakarų, armijos pajėgomis 
(34, 4(2), 492; 31, 5(2), 65). 

M. Kutuzovas į Vilnių įžengė gruodžio 11 d. vakare (34, 
4(2), 480—482). Admirolas P. Čičiagovas iki feldmaršalo 
pasirodymo tvarkęs miestą, pranešė apie esamą padėtį. 
Kutuzovas apsistojo generalgubernatoriaus rūmuose (dab. 
Meno darbuotojų rūmai), kur kitados gyveno. Apie savo 
pirmuosius įspūdžius Vilniuje Kutuzovas rašė žmonai ir 
dukterims: „Praėjusią naktį beveik negalėjau miegoti iš 
nuostabos, kad esu tame pačiame miegamajame, su tais 
pačiais baldais, kurie buvo, kai aš iš čia išvykau. Kamba- 
riai buvo paruošti Bonapartui, tik jis nedrįso sustoti, ap- 
važiavo miestą palei sieną ir už miesto pakeitė arklius“ 
(34, 4(2), 487). 

Netrukus sužinota, kad iš Peterburgo į Vilnių atvyksta 
caras Aleksandras I. Iš Polocko gruodžio 21(9) d. Alek- 
sandras I Kutuzovui rašė, jog kitos dienos vakare jis bū- 
siąs Vilniuje, bet nenorįs iškilmingo sutikimo. Gruodžio 
22 d. vakare atvykusį Aleksandrą I (34, 4(2), 596) su ra- 
portu ir puikia palyda prie generalgubernatoriaus rūmų 
vartų sutiko Kutuzovas. Gruodžio 24 d. vakare M. Kutu- 
zovas surengė Aleksandro I garbei priėmimą, nes tą dieną 
buvo jo gimtadienis. Kai caras atvyko, jam prie kojų bu- 
vo nulenktos naujai paimtos prancūzų vėliavos. Per ba- 
lių Aleksandras I Kutuzovo kabinete pasirašė manifestą 
Lietuvos gyventojams. Šiuo 1812 m. gruodžio 24(12) d. 
aktu buvo paskelbta visuotinė amnestija Lietuvos ir kitų 
vakarinių gubernijų gyventojams, per karą rėmusiems 
prancūzus (52, 130—131). 

Labai aktualu buvo atkurti Lietuvoje prieš karą buvu- 
sią administraciją ir aprūpinti maistu bei pašaru Rusijos 
kariuomenę, kuri čia stovėjo ir per Lietuvą žygiavo į to- 
lesnį karą prieš Napoleoną. Į Lietuvos generalgubernato- 
riaus postą iš armijos buvo grąžintas generolas A. Rims- 
kis-Korsakovas. Buvo įkurta Vilniaus gubernijos laikinoji 
vykdomoji komisija, kuriai vadovavo grafas Adomas 
Chreptavičius, buvęs Napoleono įkurtos Vilniaus guber- 
nijos administracinės komisijos narys. Komisija veikė iki 
1813 m. kovo mėn.— kol buvo atstatyta ankstesnė admi- 
nistracija, vadovaujama civilinio gubernatoriaus. Teisin- 
giau paskirstyti rekvizicijoms ir apskritai geriau aprūpin- 
ti maisto produktais kariuomenę buvo atgaivintas prieš 
1812 m. karą Vilniuje veikęs centrinis komitetas kariuome- 

nės reikalams, kurį sudarė penkių vakarinių gubernijų 
bajorai. 1812 m. karo nuostoliams surašyti apskrityse bu- 
vo sudarytos komisijos. Maisto ir pašaro buvo perkama 
ir užsienyje (65, 247—250; 52, 131). 

Nelengva buvo Napoleono armijos belaisvius surinkti 
ir ypač išlaikyti. Vilniuje ir visoje Lietuvoje liko dešimtys 
tūkstančių belaisvių, kurių padėtis dėl ligų, šalčio, maisto 
ir drabužių stokos buvo labai sunki. Gruodžio 17(5) d. ra- 
porte carui Kutuzovas mini Vilniuje 10 tūkst. sveikų ir 
5 tūkst. ligonių belaisvių (34, 4(2), 525). Kai kurie pran- 
cūzai ir kitų tautybių belaisviai pareiškė norį tarnauti Ru- 
sijai. Vilniuje tokių atsirado apie 3 tūkst. Jie iš Vilniaus 
buvo siunčiami į Oriolą, kur greta prancūzų buvo organi- 
zuojamas ir vokiečių legionas (34, 4(2), 560; 125, 146). 
Bėgančios prancūzų armijos keliai, ypač gyvenvietėse, bu- 
vo nukloti mirusiais ir pusiau gyvais kūnais, pilna ligonių 
ir sužeistųjų. Iš Lietuvos generalgubernatoriaus A. Rims- 
kio-Korsakovo kovo 14 d. raporto Kutuzovui sužinome, kad 
Vilniuje buvo palaidota 36 999 žmonės, o kitose guberni- 
jos vietose — 38577 (31, 5(2), 214). Kitais duomenimis, 
Vilniuje ir jo apylinkėse (maždaug dviejų kilometrų spin- 
duliu) iki 1813 m. kovo pabaigos palaidota 53 tūkst. žmo- 
nių (125, 140). 

Sutriuškinta Prancūzijos armija paskutinėmis gruodžio 
dienomis buvo visiškai išvaryta iš Rusijos imperijos 
M. Kutuzovas 1813 m. sausio 2 d. (1812 m. gruodžio 21 d.) 
Vilniuje išleido įsakymą armijai, skelbiantį Tėvynės karo 
pabaigą. ,,Pagaliau jūs prie imperijos sienų, — rašoma įsa- 
kyme,— kiekvienas iš jūsų — tai tėvynės gelbėtojas [...]. 
Rusija jus sveikina [...] visos tautos stebisi ir pripažįsta 
jums nemirštamą šlovę“ (34, 4(2), 633). O 1813 m. sau- 
sio 6 d. (1812 m. gruodžio 25 d.) specialus caro Aleksan- 
ro I manifestas paskelbė Rusijos piliečiams apie galutinį 
Napoleono armijos, prieš pusę metų įžengusios į Rusijos 
imperijos teritoriją, sutriuškinimą (37, 32, 486—487). 

1812 m. pergalė prieš Napoleoną likvidavo Rusijai iš- 
kilusį didžiulį pavojų. Nepaprastai dideli buvo ir šio karo 
tarptautiniai padariniai. Triuškinantis Napoleono armijos 
pralaimėjimas 1812 m. smarkiai susilpnino Napoleono im- 
perijos karinę jėgą, parodė pasauliui, kad Prancūzijos im- 
peratoriaus armija nėra nenugalima, kad galima sėkmin- 
gai kovoti su nenugalimojo aureole apsuptu Napoleonu ir 
jį nugalėti. Rusijos pergalė skatino Vidurio Europos vals- 
tybių vyriausybes keisti politiką, mobilizavo Napoleono 

pavergtų tautų jėgas kovai dėl išsivadavimo (131, 86—87). 
Susidarė sąlygos Europos šalims išsivaduoti iš napoleo- 
ninės Prancūzijos priespaudos. „„Didžiulės Napoleono ar- 
mijos sutriuškinimas, jai atsitraukiant iš Maskvos,— ra- 
šė F. Engelsas, — buvo signalas visuotiniam sukilimui prieš 
prancūzų viešpatavimą Vakaruose“ (8, 30). 


1813 m. karo už Rusijos imperijos sienų pradžia 


Iš Rųsijos valstybės teritorijos išvijus užkariautojo ka- 
riuomenę, Vilniuje turėjo būti galutinai nuspręsta, ar ka- 
riauti už Rusijos imperijos ribų ir apskritai kokios poli- 
tikos laikytis Napoleono atžvilgiu. 1812 m. kare Napoleo- 
no galybei buvo suduotas triuškinamas smūgis, bet kova 
dar buvo nebaigta, nes priešas nebuvo visiškai sunaikin- 
tas ar nuverstas, jis ginklavosi ir galėjo iškilti kaip grės- 
minga jėga. Žmonių rezervų dar buvo. Prancūzijoje ir 
okupuotuose kraštuose Napoleonas dar turėjo apie 350 
tūkst. karių, ir ši kariuomenė galėjo būti lengvai padidin- 
ta (94, 297). Caras Aleksandras I manė (ta nuomonė vy- 
ravo ir tarp aukštų jo pareigūnų), kad kariauti reikia tol, 
kol Napoleono valdžia okupuotuose kraštuose bus galu- 
tinai sunaikinta, kol bus likviduotos jo pretenzijos vieš- 
patauti pasaulyje. Jei Napoleonui būsią leista atsikvėpti, 
Europa liksianti jo valdžioje ir Rusijai kilsianti karo grės- 
mė prie Nemuno. 

Tačiau kai kurie carinės Rusijos vyriausybės nariai 
(valstybės sekretorius A. Šiškinas, užsienio reikalų mi- 
nistras N. Rumiancevas) siūlė sudaryti su Napoleonu tai- 
ką, palikti Europą tvarkytis pačią. Jų nuomone, netekęs 
milžiniškos armijos, Napoleonas lengvai sutiks sudaryti 
taiką ir darys dideles nuolaidas nugalėtojui, o pavojingas 
žygis už Rusijos sienų bus naudingesnis Prūsijai ir Aust- 
rijai, o ne Rusijai (131, 57, 58). Bet tokiai nuomonei kiti 
nepritarė. Tarybinėje istoriografijoje kurį laiką netiksliai 
aiškintas vyriausiojo Rusijos armijos vado feldmaršalo 
M. Kutuzovo požiūris į tolesnį karą. Esą Kutuzovas ne- 
norėjęs kariauti už Rusijos ribų (94, 298). Vėlesnių metų 
kruopštesnė šaltinių analizė, atlikta istorikų (L. Beskrov- 
nio, N. Družinino, S. Okunio ir kt.), ir visa tolesnė Ku- 
tuzovo veikla rodo, kad jis nebuvo prieš karo veiksmų 
perkėlimą už Rusijos imperijos ribų ir norėjo Napoleono 
armiją iki galo sunaikinti jo paties imperijoje. Tačiau 

tarp Aleksandro I ir Kutuzovo tam tikrą laiką buvo kai 
kurių nesutarimų. Kutuzovas manė, kad reikia leisti atsi- 
kvėpti išvargusiai ir didelių nuostolių patyrusiai pagrin- 
dinei rusų armijos daliai, kuri aktyviai kovėsi nuo Taruti- 
no iki Vilniaus. Tačiau tie korpusai, kurie buvo pasiųsti 
prie Nemuno (; Kauną ir toliau palei Nemuną), turėjo 
vytis priešą, perėjusį Nemuną, iki Vyslos. Be to, Kutuzovo 
nuomone, Europos išvadavimas iš Napoleono jungo ne tik 
rusų armijos, bet ir visos Europos tautų reikalas. Jis ne- 
norėjo, kad Rusijai tektų lieti daug kraujo. Siūlė daryti 
skubių žygių, kad patrauktų Europos valstybes į Rusijos 
pusę (34, 4(2), 454—455 ir kt.; 131, 97; 132, 2, 60 ir kt.; 
105, 140—141). 

Caras Aleksandras I manė, kad visa armija (ir pagrin- 
dinė) nedelsdama turi kautis už Rusijos ribų, Vakarų 
Europoje, ir suduoti Napoleonui galutinį lemiamą smūgį. 
Atrodo, kad carą buvo paveikę Rusijoje dirbę Anglijos 
atstovai (V. Katkartas ir R. Vilsonas): jie reikalavo kuo 
greičiausiai sutriuškinti Napoleono imperiją ir nesiskaitė 
su rusų aukomis pergalei pasiekti (116, 322). Aleksand- 
ras I pareiškė, kad Napoleonas, pasinaudojęs pertrauka, 
gali atkurti karines pajėgas ir pradėti karą iš naujo. Rei- 
kėjo visiškai likviduoti Napoleono strateginius planus įsi- 
viešpatauti visame pasaulyje. Caro Aleksandro nuomone, 
rusų kariuomenės pasirodymas užsienyje priversiąs Aust- 
rijos, Prūsijos bei kitų kraštų valdovus atsimesti nuo Na- 
poleono ir įsitraukti į bendrą kovą. Be to, tikėjosi, jog 
bus galima remtis nacionalinio išsivadavimo judėjimu, 
sustiprėjusiu Europoje po neregėto Napoleono armijos 
pralaimėjimo. Prasidėjo naujas kovos su Napoleonu eta- 
pas: buvo ginama ne užpulta savo šalis, o likviduojamas 
Prancūzijos viešpatavimas Europoje. 


1813 m. sausio 6 (1812 m. gruodžio 25) d. caras Alek- 
sandras I pasirašė Vilniuje įsaką, skelbiantį žygio už Ru- 
sijos sienų pradžią (33, 456). Vyriausiuoju Rusijos ar- 
mijos vadu liko feldmaršalas M. Kutuzovas, kuris 1813 m. 
sausio 8 (1812 m. gruodžio 27) d. išvyko iš Vilniaus. Tą 
pačią dieną Kutuzovas specialiu atsišaukimu kreipėsi į 
Varšuvos kunigaikštystės valdžią ir gyventojus, kad dirbtų 
savo darbą, „nebijodami būti nuskriausti patys ir nebūgš- 
taudami dėl savo turto“ (34, 4(2), 646; 34, 5, 39; 32, 6, 
667). 

Oficialiai paskelbus karą, svarbiausia rusų kariuomenės 
dalis ties Merkine perėjo Rusijos sieną su Varšuvos ku- 

nigaikštyste. Kutuzovas iš Vilniaus per Varėną atvyko į 
Merkinę, čia išbuvo sausio 12 ir 13 d. (gruodžio 31 ir 
sausio ] d.) (34, 4(2), 648, 651; 34, 5, 53, 80; 35, 112). 
Pirmiausia sieną — Nemuną — sausio 13 d. perėjo gene- 
rolo A. Tormasovo vadovaujamas avangardinis dalinys *. 
Persikėlęs per Nemuną, Kutuzovas per Leipalingį (kur 
sausio 14 d. caro ir jo vyriausioji būstinė buvo atkelta 
iš Merkinės), Žagarius žygiavo Suvalkų link, kad prieitų 
prie Vyslos ir neleistų susijungti priešo kariuomenėms, 
esančioms Rytų Prūsijoje ir Lenkijoje. Vasario 8 d. pa- 
siekė Plocką prie Vyslos, žemiau Varšuvos. Kitos dvi ar- 
mijos kolonos — kairysis sparnas — perėjo sieną prie Gar- 
dino ir Bialistoko. Vadovaujamos generolo M. Milorado- 
vičiaus, jos turėjo užimti Varšuvą. 

Tarybinėje istorinėje literatūroje paprastai nurodoma, 
kad rusų armija vakarų sieną perėjo 1813 m. sausio 
13(1) d. Tačiau iš tikrųjų tada perėjo tik vyriausiasis 
armijos štabas su Kutuzovu bei kairiojo sparno daliniai. 
Kitos rusų kariuomenės dalys — dešinysis sparnas — prie 
Kauno nepaliaujamai persekiodamos priešą, besitraukian- 
tį į Varšuvos kunigaikštystę ir Rytų Prūsiją, sieną (Ne- 
muną) perėjo kur kas anksčiau, dar prieš žygio už Ru- 
sijos sienų paskelbimą. Dešiniajame sparne veikė trys 
rusų kariuomenės grupės. 3-iosios Vakarų armijos vadas 
admirolas P. Čičiagovas vadovavo ne tik jo tiesioginėje 
žinioje esančiai kariuomenei, bet ir kitoms dviem sava- 
rankiškai veikiančioms armijoms. Iš Vilniaus Čičiagovo 
armija, persekiodama bėgančius prancūzus ir jų sąjun- 
gininkus, traukė Kauno kryptimi; pats Čičiagovas, artėda- 
mas prie Nemuno, atvyko į Jiezną, iš kur pasiuntė leng- 
vą avangardinį dalinį, vadovaujamą generolo majoro 
S. Lanskojaus, į kitoje Nemuno pusėje esančius Prienus. 
Gruodžio 16 d. prancūzų dalinys iš Prienų buvo išstum- 
tas. Kitas: rusų dalinys su priešu susirėmė prie Punios, 
buvo paimta belaisvių. Persikėlęs per Nemuną, jis už- 
ėmė Balbieriškį, Kalvarijoje rado prancūzų paliktą didelį 
maisto sandėlį (34, 4(2), 546—549, 603). Čičiagovo ar- 
mijos daliniai veržėsi per Užnemunę į Gumbinę ir toliau 
į Elbingą (Elbliongą) Vyslos žiotyse. Čičiagovo daliniai 
kartu su savarankiškai veikiančiais grafo M. Platovo va- 


* A. Čičerinas atsiminimuose rašo, kad 1813 m. sausio 13(1) d. 
kariai susirinkę prie Merkinės ant Nemuno kranto 8 val. ryto. Prieš 
išvykimą buvo atlaikytos trumpos pamaldos. Jose dalyvavo ir Alek- 
sandras I. Upę perėję su muzika ir šaukdami „ura“. (41, 103). 

dovaujamais kazokų pulkais gruodžio 14 d. užėmė Kauną 
(čia rusų armija arčiausiai priėjo prie sienos — Nemuno) 
(34, 4(2), 586 ir kt.; 103, 77; 52, 127). Iš čia kazokai to- 
liau persekiojo prancūzus Vilkaviškio keliu. 

Toliausiai dešiniajame sparne veikė atskirasis grafo 
P. Vitgenšteino korpusas. Jam buvo įsakyta sunaikinti 
prancūzų A. Makdonaldo korpusą, pavėluotai besitraukian- 
tį nuo Rygos Tilžės kryptimi, žygiuoti Karaliaučiaus link 
ir toliau traukti palei Baltijos jūrą iki Vyslos. Makdonal- 
do korpusas gruodžio 29 d. suskubo persikelti per Nemu- 
ną Tilžėje ir 31 d. atvyko į Karaliaučių, kur stovėjo pran- 
cūzų įgula. Vitgenšteino korpusas, persikėlęs per Nemuną 
ties Jurbarku ir Tilžėje, žygiavo Karaliaučiaus link. Prie- 
šaky vyko lengvi kavalerijos, kazokų ir kiti daliniai. Už- 
ėmusi Tilžę, Įsrutį ir Gumbinę, Vitgenšteino armija 
1813 m. sausio 16 d. vakare priėjo prie Karaliaučiaus kai- 
riuoju Priegliaus krantu; prancūzai naktį skubiai apleido 
miestą, ir sausio 17 d. jį užėmė rusų avangardai (34, 4(2), 
602; 116, 326). Prancūzų daliniai traukėsi prie Vyslos, į 
Gdanską, o iš čia, rusų spaudžiami, toliau į vakarus prie 
Oderio. Rygos generalgubernatorius ir atskirojo korpuso 
vadas generolas F. Paulučis (rusams tarnaujantis italas) 
puolė iš Kuršo ir 1812 m. gruodžio 27 d. įžengė į Prūsijos 
valdomą Klaipėdą (108, 587; 116, 324; 103, 77; 52, 128). 
Klaipėdoje paėmė 700 žmonių įgulą, 26 karo laivus ir 36 
prancūzų bei jų sąjungininkų pirklių laivus su kontraban- 
dinėmis prekėmis (84, 4(2), 640). 

Persikėlusi per Nemuną prie Merkinės, Kauno, Jurbar- 
ko, Tilžės bei įžengusi į Klaipėdą ir jos kraštą, Rusijos 
kariuomenė užėmė Lietuvos Užnemunę, priklausiusią Var- 
šuvos kunigaikštystei, ir Rytų Prūsijos šiaurinę dalį su 
Karaliaučiumi. Lietuvių tautosakoje yra liaudies dainų ir 
kitokios žodinės kūrybos, kurioje minimi prancūzų kariai 
ir jų vadas Napoleonas Bonapartas. Užnemunės lietuvių 
liaudies dainose apie Napoleoną (su juo lietuviai pirmą 
kartą susidūrė per 1807 m. Prancūzijos karą su Prūsija) 
atsiliepiama palankiai. Prancūzai giriami, kad 1807 m. iš- 
vadavo Užnemunę iš sunkios Prūsijos valdžios, kad ne- 
reikia tarnauti jos kariuomenėje ir kad Užnemunę pri- 
jungė prie Varšuvos kunigaikštystės: 

Dievas davė gerą dūmą Tuos prūsokus, tuos bemeilius, 


Prancūzų karaliui, Visus panaikino, | 
Kad atėjo į mūs žemę, O mumis visus bernelius 
Mumis išvadavo. Namo sugrąžino (49, 441). 

Tačiau ilgainiui palankūs prancūzams liaudies masių 
jausmai išblėso. Užnemunės, kaip ir visos Varšuvos ku- 
nigaikštystės, valstiečiams suteikta asmeninė laisvė be 
žemės nuosavybės valstiečių ir dvarininkų santykių iš es- 
mės nepakeitė: valstietis buvo priverstas sudaryti „sava- 
rankiškas“ būsimų prievolių sutartis su žemės savininku. 
Napoleoninės Varšuvos kunigaikštystės ekonominė padė- 
tis buvo sunki, o sunkumus labiausiai jautė valstiečiai. 
1812 m. Užnemunė buvo labai nusiaubta, per ją žygiavo 
Napoleono armija į karą su Rusija, kraštą labai apiplėšė 
rekvizicijos ir plėšikaujantys kareiviai. Kai, grįždami iš 
Maskvos, prancūzai labai šalo ir badavo, kaip sakoma, 
žmonės jų negailėjo. Karo pabaigoje iš bėgančių prancū- 
zų armijos kareivių kai kur Užnemunėje būdavo atimami 
prisiplėšti daiktai (52, 35—37, 118—119). Čia užrašytoje 
dainoje atsispindi ir bendra lietuvių bei rusų kova su 
prancūzais, greičiausiai 1813—1814 m.: 


Tam lazdyne putinai žydėjo, 
Mūs brolelis į karą išjojo, 
E-ė-ė-ė, mūs brolelis į karą išjojo. 


Jis su rusais į gretą sustojo, 
Su prancūzais kariauti pradėjo, 
E-ė-ė-ė, su prancūzais kariauti pradėjo (75, 213). 


Rvtių Prūsijoje Rusijos kariuomenę vietiniai gyventojai 
sutiko draugiškai. ,,Prūsai mus sutiko kaip brolius“, — ra- 
šė Kutuzovas sausio 22 d. dukteriai (35, 113). Napoleono 
viešpatavimas skaudžiai palietė Prūsiją. 1806—1807 m. jo 
smarkiai sumušta Prūsija 1807 m. Tilžės taika buvo labai 
apkarpyta. Ji neteko žemių į vakarus nuo Elbės (Labos) — 
čia buvo sukurta Vestfalijos karalystė, o iš per Lenkijos 
ir Lietuvos valstybės padalijimus įgytų lenkų bei lietuvių 
žemių buvo sudaryta Varšuvos kunigaikštystė. Prūsiją 
Napoleonas privertė 1812 m. karui duoti 20 tūkstančių pa- 
galbinį karinį junginį. Traukdama į Rusiją, Napoleono 
armija Prūsiją labai nuniokojo. 

1813 m. pradžioje Rusijos armijai įžengus į Rytų Prū- 
siją, čia kilo nacionalinio išsivadavimo judėjimas. Tai 
buvo lemiamas postūmis į kovą prieš Napoleono viešpa- 
tavimą ir Prūsijos išsivadavimą, bet jis turėjo ir ankstes- 
nių įvairių paskatų. Prūsų patriotas Heinrichas Šteinas 
1812 m., caro Aleksandro I pakviestas, veikė Rusijoje ir 

vadovavo Vokiečių reikalų komitetui, kovojančiam už Vo- 
kietijos išvadavimą iš Napoleono jungo. Pažymėtinas ca- 
ro nurodymu sausio viduryje Kutuzovo išleistas atsišauki- 
mas į Prūsijos gyventojus. Jame sakoma, kad Rusijos ar- 
mija įžengia į Prūsiją ne norėdama ją užkariauti, o per- 
sekiodama priešą. Kutuzovas rašė, kad rusų karinė vado- 
vybė nelaikys Prūsijos priešišku kraštu ir padės įveikti 
dėl karo kilusius sunkumus (32, 6, 679—680). Nacionali- 
nio išsivadavimo judėjimo pakilimą skatino minėtas gene- 
rolo Jorko patriotinis žygis — 1812 m. karo pabaigoje su- 
daryta Tauragės konvencija. “ 

H. Steinas su caro įgaliojimais iš Rusijos grįžo į Prū- 
siją ir, padedamas kitų patriotų (A. Gneizenau, G. Šarn- 
horsto ir kt.), vadovavo kovos su prancūzais organizavi- 
mui. Karaliaučiuje pradėjo eiti žurnalas vokiečių kalba 
„Rusijos triumfas arba pabudusi Europa“, kviečiantis 
prūsus ginkluotis ir dėtis su rusų kariuomene (131, 159, 
163—164, 219, 280). Generolo Jorko kariuomenė 1813 m. 
sausio mėn. galutinai perėjo į rusų kariuomenės pusę ir 
apsistojo Karaliaučiuje. Čia buvo sukviestas Rytų Prūsi- 
jos seimas, kuris nutarė šaukti landsvėrą — rezervinius 
karo prievolininkus, taip pat savanorius, buvo telkiami 
partizanų daliniai. Sutelkta apie 60 tūkst. armija pradėjo 
karo veiksmus prieš prancūzus. Išsivadavimo judėjimas 
persimetė į kitas Vokietijos sritis. 

Šiuos įvykius atspindi Rytų Prūsijos lietuvių ir vokiečių 
tautosaka. Mažosios Lietuvos liaudies dainos apie Napo- 
leono karus labai skiriasi nuo Didžiosios Lietuvos dainų. 
Didžiosios Lietuvos dainose į Napoleoną ir prancūzus žiū- 
rima palankiai, o Prūsijos lietuvių dainose skamba priešiš- 
kumas ir neapykanta, pabrėžiama, kad liejamas Raudies 
kraujas. Tai atspindi nevienodas politines sąlygas, kuriose 
gyveno lietuviai, priklausę skirtingoms valstybėms, sarnavę 
skirtingose armijose. Prūsijos lietuvių dainose Napoleonas 
vadinamas „razbaininkų vadu“, „baisiuoju čiortu“. Be Na- 
poleono (dainose jis dažnai iškreiptai vadinamas Bonapar- 
ta, Baniparta, Boniiacium), dar neretai minimas prūsų 
generolas Bliucheris (vadinamas Blikeriu), kurio vado- 
vaujamoje kariuomenėje 1813—1815 m. buvo ir Prūsijos 
lietuvių. Bliucheris ne kartą sumušė prancūzų armiją, to- 
dėl apie jį dainose atsiliepiama teigiamai. Minimi gene- 
rolai Jorkas, Kleistas, Biulovas. Dainose nurodomos konk- 
rečios istorinės vietovės, kuriose įvyko kautynės — Gdans- 
kas, Berlynas, Leipcigas, Paryžius, jo dalis Monmartras 

ir kt. Keliose dainose minimas Danskas (Dancigas, Gdans- 
kas). Jame ilgai laikėsi apsupta prancūzų įgula. 1813 m. 
gruodžio mėn. Gdanską paėmė Rusijos ir Prūsijos kariuo- 
menė. Pavyzdžiui, dainuojama: 


Kad mes traukėm Dansko miestu, 
Dansko mūrai padrebėjo, 

Kad mes traukėm Dansko miestu, 
Dansko ponai padrebėjo (72, 169) *. 


Mažosios Lietuvos lietuvių liaudies dainoms turėjo įta- 
kos Prūsijos vokiečių dainos, skatinančios į kovą su pran- 
cūzais. Lietuvių dainos artimos vokiečių dainoms savo 
prasme ir dvasia. Yra dainų, sukurtų pagal vokiškų dainų 
pavyzdžius, arba tiesiog jų vertimų į lietuvių kalbą. Jų 
kalba sunki, užteršta svetimybėmis. Rytų Prūsijoje 1813— 
1814 m. buvo išleista karo dainų vertimų į lietuvių kalbą. 
Pažymėtina knygutė lietuvių kalba (97 psl.) apie karus 
su Napoleonu, joje yra ir 20 karo dainų, ,„Nusidavimai 
švento karavimo...“, išleista Gumbinėje 1814 m. Parengė 
K. D. Hasenšteinas, Piktupėnų liuteronų klebonas, lietuvių 
tautosakininko ir poeto Liudviko Rėzos bendradarbis (Rė- 
za dalyvavo 1812—1814 m. karuose kaip kariuomenės pa- 
mokslininkas ir paskelbė dienoraštį). Galutinai bibliogra- 
fų nenustatyta, ar ši 1814 m. išleista knygutė originalus 
darbas ar vertimas. Tai viena pirmųjų pasaulietinės lite- 
ratūros knygų lietuvių kalba (76, 121). 


Varšuvos kunigaikštystė (ir jai priklausiusi 
Lietuvos Užnemunė) Rusijos armijos rankose 


Žlungant armijai, Napoleonas, kaip minėjome, gruodžio 
5 d. iš Smurgainių skubiai išvyko į Prancūziją, kur tikė- 
josi suformuoti naują armiją. Per Vilnių, Kauną gruodžio 
10 d. jis pasiekė Varšuvą ir čia išbuvo 10 valandų (94, 
296; 73, 2, 490). Svarbią vietą savo planuose Napoleonas 
skyrė Varšuvos kunigaikštystei ir manė, kad lenkų kari- 
nės pajėgos, austrų pagalbinis korpusas ir kiti daliniai 
užstos rusų armijai kelią į Vakarus. Tačiau Napoleonui 
nepavyko sukelti lenkų į visuotinę kovą su rusais. Sustip- 


* „Dainą po mūšio pas Leipcigą“ ir kt. žr.: Giesmė mužikėlio. 
V., 1982, P. 62—64. Spėjama, kad versta iš vokiečių kalbos. 

rėjo gyventojų, ypač aristokratijos ir žemvaldžių sluoks- 
nių, antinapoleoninės nuotaikos; jie manė, kad toliau dė- 
tis su Napoleonu neverta (62, 186, 189). Ištikimiausia Na- 
poleonui liko Varšuvos kunigaikštystės armija. Gruodžio 
mėn. per Vilnių, Alytų į Varšuvą grįžo lenkų korpuso, 
dalyvavusio 1812 m. kare, likučiai, vadovaujami kuni- 
gaikščio Juzeio Poniatovskio (73, 2, 471; 79, 20—21) * 

Poniatovskis bandė organizuoti krašto gynybą, bet ne- 
gavo reikiamos paramos iš Varšuvos kunigaikštystės vy- 
riausybės. Pavyko sudaryti 28 tūkst. Lenkijos kariuome- 
nę. Austrų pagalbinio korpuso vadas kunigaikštis K. Svar- 
cenbergas, pasitraukęs iš Baltarusijos į Varšuvos kuni- 
gaikštystę, nesiėmė, kaip buvo įsakęs Napoleonas (17, 24, 
439, 464), ginti Varšuvos, iš tikrųjų laikėsi neutraliai, per- 
sikėlė į kairįjį Vyslos krantą, paskui išvyko į pietus (Ga- 
liciją). Rusų armijai plečiant savo veiksmus kunigaikš- 
tystės teritorijoje, generolas Ž. Renjė rado dingstį savo 
saksų korpusą išvesti prie Oderio. Poniatovskis irgi buvo 
priverstas pasitraukti iš Varšuvos ir savo kariuomenę su- 
jungti su prancūzų armija Saksonijoje, kur Napoleonas 
telkė jėgas **. 

Rusijos kariuomenė plačiu frontu traukė prie Vyslos ir 
į Varšuvą. Jos vyriausioji vadovybė turėjo žinių, kad len- 
kai rusų armijai nesipriešins, ir siekė lenkų palankumo. 
Be anksčiau minėto raminančio kreipimosi į Varšuvos ku- 
nigaikštystės valdžią ir gyventojus, priešakiniams dali- 
niams Kutuzovas nurodė, įžengus į Varšuvos kunigaikš- 
tystę, panaudoti visas priemones gyventojams patraukti 
(34, 5, 14). 

Kunigaikštystės sostinė Varšuva 1813 m. vasario 7 
(sausio 26) d. buvo užima be priešinimosi (103, 84, 85). 
Varšuvos paėmimas turėjo svarbią strateginę ir politinę 
reikšmę. Napoleonas neteko stambios operatyvinės bazės. 
Rusų kariuomenė įgijo placdarmą kairiajame Vyslos kran- 
te ir galėjo žygiuoti į Centrinę Europą. Kovo mėn. Alek- 
sandras I įkūrė Varšuvos kunigaikštystės Laikinąją aukš- 
čiausiąją tarybą, kurią sudarė penki asmenys (du rusai, 


* J. Poniatovskis gruodžio 6 d. buvo Vilniuje. Iš čia išvyko į 
Varšuvą rogėmis per Trakus, Marijampolę (dab. Kapsukas) ir atvyko 
į Varšuvą gruodžio 12 d. (63, 224). 

** Daugiausia Varšuvoje susitelkė pasitraukę į užsienį (apie 6 tūkst. 
žmonių) Lietuvos okupacinės valdžios 1812 m. organizuoti, bet iki 
galo nesuformuoti Lietuvos pulkai. Per 1813 m. karą kai kurie per- 
tvarkyti Lietuvos daliniai su Prancūzijos bei Lenkijos kariuomene 
pateko į Vokietiją ir už Reino (52, 109). 

du lenkai ir vienas buvęs prūsų valdininkas). Tarybai pir- 
mininkavo rusų generolas Vasilijus Lanskojus (62, 189— 
190; 123, 471). Iš lenkų (tiksliau Lietuvos lenkų) įėjo 
Tomas Vavžeckis ir Ksaveras Liubeckis. Jie abu jau prieš 
1812 m. karą reiškėsi Lietuvoje kartu su M. K. Oginskiu 
kaip prorusiškos orientacijos atstovai, remiantys antina- 
poleonišką Aleksandro I politiką (52, 45, 47—49, 57). 

Kaip patikimi caro šalininkai, dabar jie turėjo svarbų 
vaidmenį Varšuvos kunigaikštystėje. 

Si laikinoji vyriausybė tvarkė kraštą per visą karą su 
Napoleonu. Daug kas buvo palikta kaip ir buvę, be to, ca- 
ras paskelbė kai kurių lengvatų. Buvusioje Varšuvos ku- 
nigaikštystėje tebegaliojo 1807 m. įvestas baudžiavinės 
valstiečių priklausomybės panaikinimas, t. y. valstiečiams 
buvo suteikta asmeninė laisvė, bet be žemės nuosavybės, 
valstiečiai nebuvo imami į kariuomenę, lenkai valdininkai 
galėjo pasilikti tarnyboje, panaikinti kai kurie mokesčiai, 
sumažintos rekvizicijos (123, 491). Visai kunigaikštystei 
išvaduoti prireikė beveik penkių mėnesių. Į Krokuvą rusų 
kariuomenė įžengė gegužės 13(1) d. (103, 91). Taip ilgai 
šis procesas truko ne tiek dėl to, kad priešinosi prancūzai 
(ilgiau gynėsi keletas tvirtovių), kiek dėl karinių bei po- 
litinių priežasčių: Rusijos kariuomenės vadovybė vengė 
susidurti su austrų korpusu, talkinusiu Napoleonui 1812 m. 
kare, ir norėjo išsaugoti savo kariuomenę. Beveik visa 
buvusios Varšuvos kunigaikštystės teritorija Rusijos ka- 
riuomenės rankose išbuvo trejus metus — nuo 1813 m. 
pradžios iki Vienos kongreso pabaigos 1815 m. 


Napoleono armija nuo Vyslos traukėsi prie Oderio. 
Prancūzijos karinė vadovybė, kad sustabdytų rusų armi- 
jos veržimąsi, mėgino pasinaudoti didesnėmis upėmis ir 
tvirtovėmis, kaip Modlinas, Gdanskas (Dancigas ir kt.). 
Ji norėjo įtraukti rusų armiją į ilgas tvirtovių apgulas, 
kad laimėtų laiko naujoms jėgoms sutelkti ir atvesti prie 
Oderio. Kutuzovas suprato, jog tvirtovėms paimti reikėtų 
didelių aukų ir daug laiko, o jų įgulos vienos negalėjo 
sulaikyti rusų armijos. Todėl, palikusi kiek kariuomenės 
tvirtovėms blokuoti, ji veržėsi prie Oderio ir jį pasiekė 
vasario pradžioje (116, 330, 334). 

Užėmus Varšuvą, Varšuvos kunigaikštystės, arba, kaip 
dažniau buvo sakoma, Lenkijos, likimas tapo labai svarbiu 
tarptautiniu klausimu, Europos didžiųjų valstybių diplo- 
matinės kovos vienu iš pagrindinių objektų. Smarkiai vei- 
kęs tarptautinius santykius Napoleono įsigalėjimo ir vieš- 

patavimo metais, svarbų vaidmenį jis atliko ir dabar, 
1813—1815 m., žlungant Napoleono imperijai. Pirmiausia 
tai nedavė ramybės Rusijai, Austrijai ir Prūsijai — 1795 m. 
pasidalijusioms Lenkijos ir Lietuvos valstybę. Varšuvos 
kunigaikštystė rūpėjo ir kitoms Europos valstybėms, ypač 
Anglijai ir Prancūzijai. 


Prorusiškos politinės orientacijos sustiprėjimas 
Lietuvos ir Lenkijos bajorijoje 


Savo šalies likimu susirūpino ir pačios Lenkijos bei Lie- 
tuvos visuomenės vadovaujantys sluoksniai (aristokrati- 
ja ir turtingoji bajorija). Kartu buvo ieškoma būdų, kaip 
geriau apsaugoti savo klasinius interesus, išspręsti vals- 
tybingumo ir nacionalinius klausimus. Napoleonui vieš- 
pataujant Europoje, buvusioje Lenkijos ir Lietuvos vals- 
tybės teritorijoje šalia vyraujančios prancūziškos politi- 
nės orientacijos buvo ir kita — prorusiška; ji daugiausia 
reiškėsi tarp bajorų viršūnės — dvarininkų. Kaip minėta 
įvade, prieš 1812 m. karą prorusiškos grupuotės vadas ku- 
nigaikštis A. Čartoriskis ir caras Aleksandras I ne kartą 
aptarinėjo sumanymą įkurti Lenkijos karalystę, kurios ka- 
raliumi būtų Rusijos valdovas ar jo šeimos narys. Be to, 
buvo ir kitas planas: sukurti autonominę Lietuvos Didžią- 
ją Kunigaikštystę. Šitą planą rengiant, su caru Aleksand- 
ru I, kaip minėta, bendradarbiavo Lietuvos didikas grafas. 
M. K. Oginskis (52, 143—149). Tačiau prieš 1812 m. karą 
minėti planai nebuvo realizuoti. 

Katastrofiškas Napoleono armijos pralaimėjimas, Rusi- 
jos kariuomenės žygis į Vakarus (Varšuvos kunigaikš- 
tystę, Prūsiją) iškėlė naujas politines perspektyvas. Lie- 
tuvos ir Lenkijos didikų bei bajorų žemvaldžių politinės 
viltys vėl pakrypo į Rusijos pusę. Atgimė planas atkurti 
Lenkijos karalystę, globojamą caro Aleksandro I. Prie to 
prisidėjo ir Aleksandro I vyriausybės politika, kuria buvo 
siekiama patraukti Lenkijos ir Lietuvos bajorus. Tai tu- 
rėjo sutvirtinti Rusijos pozicijas būsimuose tarptautiniuo- 
se pasitarimuose sprendžiant Napoleono įkurtos Varšuvos. 
kunigaikštystės likimą ir, kaip mano lenkų istorikas 
J. Skovronekas, Europos forume parodyti, kad Rusijos po- 
litika liberali ir tarnauja kiekvienos tautos išvadavimui 
(54, 384). 

Lenkijos didikas A. Čartoriskis 1812 m. neprisidėjo prie 
napoleoninės Varšuvos koniederacijos, kuriai vadovavo jo 
tėvas. Remdamasis Varšuvos konfederacijos nutarimu, rei- 
kalaujančiu, kad Lenkijos ir Lietuvos bajorai atsisakytų 
tarnauti Rusijai, A. Čartoriskis, Vilniaus švietimo apygar- 
dos kuratorius, carui iš Vienos rašė, kad jį atleistų iš tar- 
nybos, bet caras jo prašymo nepatenkino. Prasidėjus 
1812 m. karui, M. K. Oginskis pasitraukė į Rusiją (82, 
305—306; 25, 3, įv. psl.; 52, 57, 87). Savo nuomones apie 
pokarinį Lenkijos ir Lietuvos sutvarkymą A. Čartoriskis 
ir M. K. Oginskis išdėstė pokalbiuose su caru Aleksandru 
ar jam rašytuose laiškuose. Grįžtama prie planų sukurti 
Lenkijos karalystę Rusijos imperijos sudėtyje. Atkuriamo- 
ji Lenkijos karalystė turėjo apimti lietuvių, baltarusių ir 
ukrainiečių žemes, kurių didikai (feodalinė aristokratija) 
ir turtingieji bajorai (dvarininkai) kalbėjo lenkų kalba ir 
buvo lenkų kultūros. Tai buvo sena lenkų ponų ir bajorų 
nacionalistinių siekimų išraiška. Lenkijos karalystė turė- 
jo apimti ir senąsias lenkų žemes, kurios iš esmės priklau- 
sė Napoleono įkurtai Varšuvos kunigaikštystei. 

Dar Napoleonui tebeesant Maskvoje, Aleksandras I vėl 
tarėsi su asmeniniu patarėju ir Rusijos senatoriumi nuo 
1810 m. M. K. Oginskiu, kuris per karą buvo pasitraukęs 
į Peterburgą. Pirmą kartą su juo Lietuvos ir Lenkijos 
reikalais Aleksandras I susitiko, kaip teigia Oginskis, 
1812 m. spalio 10 (rugsėjo 29) d., caras jį pasikvietė (25, 
3, 219 ir kt.) ir pareiškė, kad yra pasiryžęs kariauti su 
Napoleonu neieškodamas jokio susitarimo, ir tikisi pri- 
versti jį apleisti ne tik rusiškąsias provincijas, bet tr Bal- 
tarusiją bei Lietuvą, pageidavo, kad Oginskis parengtų 
„atsišaukimą į imperijos pavaldinius lenkus“ (Rusijos 
vyriausybė lenkais vadino savo imperijos vakarinių gu- 
bernijų gyventojus bajorus), kad Rusijos kariuomenės grį- 
žimas į Lietuvą neišgąsdintų ir nesukrėstų gyventojų, ku- 
rie per karą ne visi elgėsi taip, kaip derėjo. Tačiau im- 
peratorius jais rūpinąsis ir pasitikįs. Atsišaukimas, caro 
manymu, turėtų gyventojus nuraminti ir garantuoti, kad 
išvaduotose provincijose nebus kerštaujama. Be to, tai bū- 
sianti instrukcija generolams, kaip reikia elgtis. 

Kartu Aleksandras I pažymėjo, jog jis nepamiršęs po- 
litinių projektų, apie kuriuos buvo tartasi prieš praside- 
dant karui. Oginskis pastebėjęs, kad, norint pranešti pa- 
valdiniams apie atlaidumą, užtektų duoti nurodymą ar- 
mijų vadams, bet, siekiant lenkų palankumo dar iki šiol 

Napoleono okupuotose provincijose ir Varšuvos kunigaikš- 
tystėje, reikėtų atsišaukime atgaivinti viltį atkurti Len- 
kiją, kai tik Rusijos kariuomenės laimėjimai tai leis pada- 
ryti. Aleksandras I pareiškęs, kad jis nepakeitęs ankstes- 
nio požiūrio į Lenkijos reikalus, nors lenkai įnirtingai ko- 
vęsi su rusų daliniais, ir leidęs Oginskiui paskelbti, jog, 
susidarius palankioms aplinkybėms, caras „nori atkurti 
Lenkiją“ (25, 3, 224). 

Spalio 19(7) d. Oginskis pasiuntė Aleksandrui I laišką, 
prie jo pridėjo caro laiško feldmaršalui Kutuzovui projek- 
tą ir caro atsišaukimo į lenkus projektą (25, 3, 224— 225). 
Oginskis patarė Aleksandrui I pasinaudoti aplinkybėmis 
ir, nustatant Europos politinę sistemą, veikti Lenkijos l1a- 
bui. Aleksandro I pasiskelbimas Lenkijos karaliumi esą 
būtų veiksmingesnis būdas patraukti lenkus negu pažadai. 
Caro pavedimu parengtame atsišaukime į lenkus Rusijos 
imperatorius žadėjo atkurti jų tėvynę. Atsišaukime buvo 
rašoma apie Lenkijos padalijimus XVIII a. pabaigoje ir 
Aleksandro I politiką lenkų atžvilgiu prieškariniais metais. 
Caras visada rūpinęsis lenkų gerove, bet aplinkybės ne- 
leidusios sumanymų įgyvendinti. Toliau Aleksandras I 
turėjo iškilmingai paskelbti, kad atkuriąs Lenkijos kara- 
lystę, apimančią visas lenkų vaivadijas ir sritis, Rusijos 
įgytas per tris padalijimus (1772, 1793 ir 1795 m.), kartu 
Bialistoko bei Tarnopolio sritis ir Varšuvos kunigaikštys- 
tę, Lenkijos karaliumi tapsiąs jis pats — Aleksandras I, 
Rusijos valdovas. Atsišaukime išvardijamos priemonės, 
kurių būsią imtasi, kai tik lenkų teritorijos bus išvaduo- 
tos ir atkurta valstybė: bus įvesta 1791 m. gegužės 3 d. 
konstitucija, sudaryta laikinoji vyriausybė, amnestuoti vi- 
si, kurie veikė prieš Rusiją su prancūzais. 

Lapkričio mėn. 13(1) d. Aleksandras I priėmė Oginskį 
(25, 3, 246). „Aš neatsisakau atkurti Lenkiją“, — pareiškė 
caras, bet čia pat pridėjo, kad dabar ne metas skelbti 
Oginskio parengtą atsišaukimą (25, 3, 249), nes, pirma, 
priešas dar neišvarytas iš Rusijos imperijos, antra, kai 
kurie lenkai tokį atsišaukimą palaikytų Rusijos vyriausy- 
bės silpnumo apraiška, o lenkų ir rusų suartėjimo šalinin- 
kus atsišaukimas stumtų į sukilimą padėti Rusijai; lenkiš- 
kose provincijose tebeesanti Napoleono kariuomenė, žino- 
ma, juos persekiotų. „Kai tik pastebėsiu jį (Napoleoną.— 
B. D.) ant pražūties krašto ir negalintį kenkti lenkams, — 
pareiškė caras Oginskiui, — aš atkursiu Lenkiją“ (25, 3, 
251). 

Gruodžio 10 (lapkričio 29) d. Oginskis buvo iškviestas 
į Aleksandro I štabą pas imperijos sekretorių A. Šiškovą, 
kad jį supažindintų su projektu amnestijos, skirtos vi- 
siems Rusijos pavaldiniams lenkams, kurie susikompro- 
mitavo prancūzų armijai užėmus kraštą (25, 3, 256). 
Oginskis nuvyko pas imperijos sekretorių kartu su arti- 
miausiais bendradarbiais T. Vavžeckiu ir K. Liubeckiu. 
Siškovas pareiškė, kad amnestija neturėtų būti taikoma 
visiems, neturėtų būti amnestuojami tie, kurie rengė pro- 
klamacijas ir sakė kalbas, įžeidžiančias Rusijos imperatorių 
ir vyriausybę; jie esą „kur kas kaltesni negu kiti“. Ogins- 
kis pasisakė už visuotinę amnestiją be jokių apribojimų. 
Jis išdėstė, kaip Lietuvos gyventojai laikėsi prieš karą ir 
per karą, prašė perduoti Aleksandrui I, jog prašąs, kad 
būtų visai Europai pademonstruotas valdovo gailestingu- 
mas ir teisingumas visiems asmenims. Be to, dėl amnes- 
tijos gruodžio 14(2) d. Oginskis parašė carui laišką (25, 
3, 261—266). Jis prašė jau anksčiau žadėtos visuotinės 
amnestijos Lietuvos ir Baltarusijos bei kitų vakarinių gu- 
bernijų gyventojams. 

Prieš išvykdamas iš Peterburgo į Vilnių, Aleksandras I 
gruodžio 18(6) d. priėmė Oginskį ir jam pareiškė: „Kai 
tik mūsų kariuomenė užims Varšuvos kunigaikštystę ir 
mums nebus ko bijoti Napoleono, aš įvykdysiu savo paža- 
dą“ (25, 3, 266). Sie žodžiai buvo skirti Oginskiui nura- 
minti, o visuotinė amnestija jau buvo parengta. Rytojaus 
dieną, gruodžio 19(7) d. Aleksandras I išvyko į savo ar- 
miją. Po kurio laiko iš Peterburgo išvyko į Lietuvą 
M. Oginskis, K. Liubeckis, T. Vavžeckis, L. Pliateris ir ki- 
ti, per karą pasitraukę iš savo krašto (25, 3, 267). 

Be pažadų atkurti buvusią Lenkijos ir Lietuvos valsty- 
bę, paprastai vadinamą Lenkijos karalyste, Aleksandras I 
nieko daugiau nepadarė, jis nesirengė patenkinti atkak- 
liai ir drąsiai keliamų lenkų tautos nacionalinių lūkesčių. 
Būdamas sumanus diplomatas, Aleksandras I demagogiš- 
kai suvedžiojo Oginskį ir jo bendraminčius. Iš pradžių 
caras atidėliojo daryti ką nors dėl Lenkijos karalystės at- 
kūrimo, kol Napoleono kariuomenės tebebuvo Rusijos im- 
perijos teritorijoje, o prieš išvykdamas į Vilnių, kaip tik 
ką matėme, žadėjo vykdyti pažadą tik Rusijos kariuomenei 
užėmus Varšuvos kunigaikštystę. 

Atvykęs į Vilnių, kaip jau minėjome, Aleksandras I pa- 
skelbė Peterburge parengtą manifestą — visuotinę am- 
nestiją (gruodžio 24(12) d.) savo imperijos vakarinių pro- 

vincijų gyventojams, kurie per karą rėmė prancūzus. 
Tiems, kurie buvo pasitraukę su Prancūzijos armija, sutei- 
kė dviejų mėnesių terminą grįžti į savo kraštą. Nepasi- 
naudojusių amnestija ir likusių priešo tarnyboje turtas 
turėjo būti konfiskuotas (37, 23, 30—32) *. 

Malonės aktas apramino Lietuvos ir kitų vakarinių Ru- 
sijos gubernijų gyventojus. Amnestija pasinaudojo dau- 
gelis bajorų, išvykusių su bėgančia Prancūzijos kariuo- 
mene į Varšuvos kunigaikštystę ir Prūsiją. Kartu amnes- 
tija buvo svarbus politinis aktas. Karas su Napoleonu dar 
nebuvo baigtas ir todėl buvo svarbu turėti ramų užnugarį. 
Be to, caras norėjo patraukti Lietuvos bajorus ir palankiai 
nuteikti Varšuvos kunigaikštystės gyventojus. Amnestija 
atgaivino Rusijos šalininkų politines viltis, kad Rusija ga- 
li atkurti Lenkijos ir Lietuvos valstybę. Tačiau amnestija 
ne visiškai apsaugojo Lietuvą ir kitas vakarines guberni- 
jas nuo vietinės valdžios pareigūnų represijų. Vietinių pa- 
reigūnų (kaip Vilniaus gubernatoriaus Levinskio, genero- 
lo policmeisterio Ertelio ir kt.) elgesys dažnai labai er- 
zino gyventojus. Daugelis įskųstų aktyvių 1812 m. karo 
dalyvių buvo įvairiais pretekstais įkalinti, vietos valdi- 
ninkai ėmė vis labiau spausti dvarininkus — brutaliai 
sekvestruoti emigravusių į užsienį turtą, rinkti mokesčius 
iš nuniokoto krašto (31, 5(2), 166, 169, 171, 174, 180, 204; 
25, 4, 152—154, 178 ir prier. 17—33, 43—50; 63, 318—322, 
425—426; 83, 55, 212) **. 

Vilniaus ir kitų gubernijų bajorų maršalkos kreipėsi į 
senatorių M. K. Oginskį, kad jis paaiškintų ministrams 
ir pačiam carui, kokia sunki ekonominė krašto padėtis. 
Oginskis rašė finansų ministrui ir pačiam Aleksandrui I 


* Rusų buržuazinis istorikas N. Šilderis (146, 3, 134) nurodo, kad 
amnestija sužlugdė feldmaršalo M. Kutuzovo sumanymą prašyti carą 
pasižymėjusius generolus ir karininkus apdovanoti dvarais, atimtais 
iš Lietuvos ir Baltarusijos maištininkų. Tą nuomonę pakartojo kai 
kurie kiti autoriai (125, 133; 63, 310). Tai galėjo planuoti ir kiti rusų 
generolai, tačiau buvusio Lietuvos generalgubernatoriaus feldmaršalo 
M. Goleniščevo-Kutuzovo politika anksčiau ir 1812 m. Lietuvoje ro- 
dytų, kad jis vargu ar buvo tų planų iniciatorius. Konfiskacijų ša- 
lininkas galėjo būti generolas P. Goleniščevas-Kutuzovas, kurio va- 
dovaujamas dalinys 1812 m. irgi atėjo į Vilnių. 

** 1812 m. karo nuostolių surašymo duomenimis, vien Vilniaus 
gubernijoje, kilnojamojo turto ir gyvulių nuostoliai siekė 19273 007 
sidabro rublių, buvo sugriautas 9761 namas, žuvo 47774 vyrai. Gar- 
dino ir Minsko gubernijos turėjo dar didesnių nuostolių. Krašto ūkiui 
atsigauti labai padėjo derlingi metai (31, 5(2), 274; 21, 404; 65, 
247—248, 250; 52, 116—117). 

(25, 4, 140—145). 1813 m. rugsėjo 20 d. caras laiške Ogins- 
kiui leido, pasitarus su bajorų atstovais, pateikti siūly- 
mus, ką reikėtų daryti. Tačiau tie susirašinėjimai naudos 
nedavė. Apie Lietuvos gyventojų sunkią ekonominę padėtį 
(ji buvo kur kas blogesnė negu Varšuvos kunigaikštystės 
gyventojų) ir vietinių pareigūnų savavaliavimą — niekas 
nebuvo saugus dėl savo turto, gyvybės, garbės — carui ra- 
šė ir A. Čartoriskis (18, 2, 313, 316—318, 325). Susiklos- 
čiusi padėtis atšaldė Lietuvos bajorų palankias nuotaikas 
Rusijos valdžiai. Vis dar buvo tikima Napoleono galybe, 
plito gandai, jog prancūzai sugrįšią, buvo gyvai sekami ka- 
riniai įvykiai užsienyje. Lietuva ir Volynė, kaip nurodo 
A. Čartoriskis, buvo palankesnės Napoleonui negu Varšu- 
vos kunigaikštystė. Emigracijoje atsidūrė Napoleono įkur- 
tos okupacinės Lietuvos vyriausybės nariai (išskyrus Vil- 
niaus universiteto rektorių J. Sniadeckį, kuris liko Vilniu- 
je) ir Lietuvoje suformuotų pulkų kai kurios dalys, išvy- 
kurios į Varšuvos kunigaikštystę bei Rytų Prūsiją drauge 
su besitraukiančia Prancūzijos kariuomene (53, 262, 265; 
52, 81, 109) *. 

Nuo pat pirmųjų žinių apie Prancūzijos kariuomenės 
pralaimėjimą Rusijoje Varšuvos kunigaikštystės viešoji 
opinija buvo prislėgta, gyventojus apėmė nusivylimas ir 
baimė. Be keleto ištikimųjų (pavyzdžiui, kunigaikštis 
Juzefas Poniatovskis su savo kariuomene ir toliau ėjo su 
Prancūzija), daugumos į Napoleoną dėtos viltys blėso. 
Kunigaikštystės vadovaujantys asmenys irgi ėmė ieškoti 
išsigelbėjimo orientuodamiesi į Rusiją (62, 185; 57, 3, 209; 
44, 1, 214; 93, 2, 204). Kai kurie Varšuvos kunigaikštystės 
vyriausybės nariai suprato, kad Lenkijos likimas yra Ru- 
sijos rankose. Jų žvilgsniai nukrypo į carą Aleksandrą I. 
Tačiau atvirai apie tai kalbėti nedrįso, nes galėjo būti ap- 
šaukti nepatriotais ar net apkaltinti tėvynės išdavimu. 
Slaptiems pasitarimams su Rusijos vyriausybe buvo pa- 
sirinktas kunigaikštis A. Čartoriskis. Ministrai T. Matuše- 
vičius ir T. Mostovskis juo ir pasinaudojo; jų prašymu, 
A. Čartoriskis rašė laiškus Aleksandrui I. 

Pirmajame gruodžio 17(6) d. laiške A. Čartoriskis, ne- 
keldamas konkrečių siūlymų, domėjosi, ar Aleksandras I 
neužmiršo savo „senųjų planų“ dėl Lenkijos ir prašė grei- 


* 1813 m. sausio 23(11) d. Rusijos armijos raporte apie padėtį 
Varšuvos kunigaikštystėje sakoma, kad iš 1812 m. Lietuvoje formuo- 
tų penkių pėstininkų pulkų daug kareivių dezertyravo, dabar pulkas 
esąs Kališe, o lenkų pulkų likučiai pasitraukę į Poznanę (34, 5, 79). 


33 


tos Žinios, nes reikią veikti nedelsiant, užmegzti ryšį su 
Varšuvos vadovaujančiais asmenimis ir įstaigomis (18, 
2, 297—298). Minimi Aleksandro I „senieji planai“ buvo 
prieš 1812 m. karą caro neįgyvendinti pažadai atkurti jo 
paties valdomą Lenkijos karalystę. Gruodžio 27 (15) d. 
A. Čartoriskis dar kartą kreipėsi į Aleksandrą I (18, 2, 
298—302). Įtikinėdamas carą kaip galima greičiau spręs- 
ti painų „Lenkijos klausimą“, jis siūlė atkurti buvusią 
Lenkijos (t. y. Lenkijos ir Lietuvos.— B. D.) karalystę, su- 
teikti jai konstituciją. Užsiminė, jog Lenkijos sostą būtų 
galima pavesti caro broliui didžiajam kunigaikščiui Mi- 
chailui. A. Čartoriskio manymu, ilgai delsiant, lenkų ka- 
riuomene gali pasinaudoti Napoleonas. Čartoriskis siūlė 
savo paslaugas pasitarimuose su Varšuvos vyriausybe ir 
prašė carą nurodyti Rusijos kariuomenei, kaip elgtis Len- 
kijoje. Čartoriskio susirašinėjimų publikacijose prie šių 
abiejų gruodžio mėn. laiškų buvę priedai praleisti. Ne per 
seniausiai pagal archyvų originalus jie išleisti tarybinia- 
me leidinyje — Rusijos užsienio reikalų ministerijos XIX a. 
ir XX a. pradžios dokumentų rinkinyje (32, 7, 702—704; 
25, 3, prier. 109— 110). Prieduose išdėstyti detalesni Len- 
kijos, apimančios ir Lietuvą, atkūrimo planai. Vienas jų 
buvo parengtas Varšuvos kunigaikštystės ministro T. Mos- 
tovskio su kitais Varšuvoje ir peržiūrėtas Čartoriskio 
(Mostovskis užmezgė ryšį su caru ne per Čartoriskį), o 
kitas — parengtas paties Čartoriskio. Šiuose planuose bu- 
vo numatoma įvesti 1791 m. gegužės 3 d. konstituciją, 
Lenkijos sostą pavesti Aleksandrui I ir jo įpėdiniams, Lie- 
tuvos Statutą padaryti civilinės teisės pagrindu, ir kiti 
detalesni santvarkos dalykai. 

Į Čartoriskio laiškus caras Aleksandras I atsakė 1813 m. 
sausio 25(13) d. laišku iš Leipalingio — Varšuvos kuni- 
gaikštystės teritorijos. Laiške kiek aiškiau pasisakė dėl 
Lenkijos (18, 2, 302—307). Kartu tai buvo atsakymas į 
Mostovskio raštą. Caras pareiškė, kad laikas nepakeitęs jo 
nusistatymo Lenkijos atžvilgiu. Tačiau karas iškėlęs dvi 
priežastis, kurios trukdančios jam įgyvendinti savo idėjas. 
Pirma, Rusijos visuomenė nusistačiusi prieš lenkus, nes jų 
armijos elgesys Rusijoje (plėšimai Smolenske, Maskvo- 
je) atgaivinę seną neapykantą. Antra, iki karo su Napo- 
leonu pabaigos ne laikas atkurti Lenkiją, nes tai išgąsdin- 
tų Austriją ir Prūsiją, atstumtų jas nuo sąjungos prieš 
Napoleoną, pastūmėtų į Prancūzijos glėbį. Naujoji Len- 
kijos karalystė neturėtų patvirtintų sienų ir lauktų sun- 

kios derybos su tomis pačiomis Austrija ir Prūsija. Be to, 
Aleksandras I įspėjo savo draugus lenkus, kad atkurta 
Lenkijos karalystė neturi gauti atskiro valdovo, net iš 
caro šeimos, o turi būti valdoma Rusijos imperatoriaus. 
„Tačiau turiu jums pranešti kaip nuspręstą dalyką, kad 
mano brolio Michailo kandidatūra negali būti priimtina. 
Neužmirškite, kad Lietuva, Podolė ir Volynė iki šiol lai- 
komos rusų provincijomis ir jokia pasaulio logika nega- 
lės Rusijos įtikinti, kad jas valdytų kitas suveneras, o ne 
tas, kuris valdo Rusiją“ (18, 2, 304). Apie pokarinės Len- 
kijos santvarką laiške nieko nepasakyta. Tiktai pažymėta, 
jog generolams įsakyta su lenkais elgtis kaip su bičiuliais 
ir broliais. 


Senosios Lenkijos ir Lietuvos valstybės atkūrimo klau- 
simas buvo painus ir sunkus, jis lietė vidaus ir užsienio 
politiką. Būtų rimta klaida Aleksandro I politikoje Lenkijos 
atžvilgiu įžiūrėti kažkokią ypatingą liberalinę simpatiją 
lenkams. Caras siekė įtvirtinti Rusijos karinius laimėji- 
mus, kai kuriomis konstitucinėmis nuolaidomis lenkų dva- 
rininkijai. „Lenkijos atkūrėjas“ Aleksandras I rūpinosi 
savo politiką pateikti kaip liberalią ir siekiančią tautų iš- 
vadavimo (129, 79—80; 54, 384). Tačiau Rusijoje buvo 
įtakinga dvarininkų opozicija, priešinga tokiam eksperi- 
mentui Lenkijoje. Konservatyvūs oligarchinės ideologijos 
šalininkai minėtuose planuose įžvelgė pavojų Rusijos im- 
perijos integralumui. Caro planams Lenkijos atžvilgiu ne- 
pritarė ir kai kurie jam artimi žmonės bei diplomatiniai 
patarėjai. Jie gąsdino ir tarptautinėmis komplikacijomis. 
Pavyzdžiui, Aleksandro I diplomatinis patarėjas K. Nesel- 
rodė 1813 m. sausio mėn. parengė memorandumą, kuriuo 
stengėsi įtikinti carą nekomplikuoti santykių su Europos 
valstybėmis Lenkijos klausimu. Atkūrusi Lenkijos kara- 
lystę, nors ir valdomą Rusijos imperatoriaus, Rusija ne- 
teksianti kelių provincijų, be to, tai menkai pasitarnausią 
kovai su Napoleonu; lenkai vis tiek sieksią nepriklauso- 
mybės. Lenkijos karalystės atkūrimas sukelsiąs prieš Ru- 
siją daugelį valstybių, pirmiausia Austriją (24, 313—320; 
36, 3, 214—216). 

Seštosios antinapoleoninės valstybių 
koalicijos susidarymas 


Rusijai itin skubiai reikėjo spręsti savo santykius su 
dviem kaimynais — Prūsija ir Austrija. Jos Napoleono bu- 
vo įtrauktos į 1812 m. karą ir parūpino jam pagalbinių 
karinių dalinių (Prūsija — 20 tūkst., Austrija — 30 tūkst. 
karių). Tos dvi valstybės per Lenkijos ir Lietuvos valsty- 
bės padalijimus kartu su Rusija pasidalijo jos teritoriją. 
Dabar vėl iškylantis Lenkijos klausimas joms labai rū- 
pėjo ir kėlė nerimą. Rusijos pastangos pasilikti sau Var- 
šuvos kunigaikštystės žemes trukdė sudaryti naują (šeš- 
tąją) koaliciją prieš Napoleoną, o kai ji vis dėlto susida- 
rė, galutinai nenuspręstas Lenkijos likimas tebebuvo są- 
jungininkų nesutarimų objektas. Į Varšuvos kunigaikštys- 
tės žemes pirmiausia pretendavo Prūsija, nes iš jai te- 
kusių žemių (Varšuvos, Poznanės, Lietuvos Užnemunės 
ir kitų sričių) 1807 m. Napoleonas ir sudarė Varšuvos ku- 
nigaikštystę, o 1809 m. prie jos buvo prijungta Krokuva 
su Vakarų Galicija, atimtos iš Austrijos. 

Jau 1812 m. gruodžio mėn. slaptas Prūsijos atstovas 
Peterburge pulkininkas R. Sėleris, savo karaliaus pavedi- 
mu, užmezgė ryšius su caru Aleksandru I ir užsienio rei- 
kalų ministru N. Rumiancevu. Gruodžio 17(5) d. rašte 
carui jis pareiškė, kad Prūsijos vyriausybė nerimauja dėl 
Rusijos ketinimų Lenkijos atžvilgiu. Sėleris pabrėžė, kad 
sąjunga tarp Rusijos ir Austrijos bei Prūsijos bus atnau- 
jinta tik tuo atveju, jei Rusija viešai pareikš, kad nenuma- 
čiusi plėsti savo teritorijos ir pripažįsta ankstesnes trijų 
monarchų sutartis dėl Lenkijos (32, 6, 783—796). 

Prūsijos karalius Frydrichas Vilhelmas III, Napoleo- 
nui pralaimėjus 1812 m., atsidūrė sunkioje padėtyje. To- 
liau remti Napoleoną buvo pavojinga, o iš karto nuo jo 
nusigręžti irgi buvo neramu, nes prancūzų įgulos tebebu- 
vo Prūsijos teritorijoje. Be to, kaip matėme iš karaliaus 
atstovo Šėlerio pareiškimo, Prūsijai rūpėjo atgauti po Lie- 
tuvos ir Lenkijos valstybės padalijimų įgytas lenkų ir lie- 
tuvių žemes. Todėl Prūsijos karalius, formaliai nenutrauk- 
damas ryšių su Napoleonu, ėmė tartis su Aleksandru I, 
nes bijojo prarasti anksčiau valdytas Varšuvos kunigaikš- 
tystės žemes, dabar užimamas Rusijos armijos, ir net Ry- 

tų Prūsiją, kurią galėjo aneksuoti Rusija *. Prūsijos ka- 
raliui suartėti su Aleksandru I buvo palyginti nesunku, 
nes, kaip minėta, Prūsijos pagalbinių dalinių, pasiųstų pa- 
dėti Napoleonui, vadas generolas H. L. Jorkas 1812 m. ka- 
ro pabaigoje nuo Napoleono atsimetė. Prancūzijos armijai 
traukiantis nuo Rygos, gruodžio 30(18) d. Jorkas pasira- 
šė Tauragės konvenciją — paliaubų sutartį su Rusijos ge- 
nerolu I. Dibičiumi. Tauragės konvencija neutralizavo 
Prūsijos dalinius (20 tūkst. karių), be karaliaus žinios 
buvo nutraukti karo veiksmai prieš Rusiją. Tauragės kon- 
vencija buvo tarsi pradžia po 1812 m. karo kilusios išsi- 
vaduojamosios vokiečių kovos. Sio judėjimo veikiama Prū- 
sijos vyriausybė turėjo daryti nuolaidų Rusijai, kurios ka- 
riuomenė veikė Rytų Prūsijoje ir Varšuvos kunigaikštys- 
tės žemėse. 

1813 m. vasario mėn. prasidėjo slapti pasitarimai dėl 
Rusijos ir Prūsijos sąjungos sudarymo. 1813 m. vasario 
28(16) d. Kališe, caro vyriausiojoje būstinėje, Rusija ir 
Prūsija pasirašė sąjungos sutartį (32, 7, 68—70; 34, 5, 
278—280). Rusijos vardu sutartį pasirašė feldmaršalas 
M. Kutuzovas, o Prūsijai atstovavo kancleris K. A. Har- 
denbergas. Kutuzovas pasirašė Kališe (Varšuvos kuni- 
gaikštystė) vasario 28 d., o Hardenbergas — Breslau (Prū- 
sijoje, dab. Vroclavas Lenkijos LR) diena anksčiau — va- 
sario 27 d. Todėl ši sutartis vadinama dar Kališo— Breslau 
sutartimi. Joje buvo ir slaptų straipsnių. Rusija ir Prūsija 
susitarė kartu kariauti prieš Napoleoną. Jos įsipareigojo 
be viena kitos nesudaryti su Napoleonu taikos ar paliau- 
by, nutarė visokeriopai stengtis į koaliciją įtraukti Aust- 
riją. Prūsija turėjo būti atkurta iš esmės tokia, kokia bu- 
vo iki 1806 m. karo su Napoleonu. Tačiau dėl lenkų žemių 
grįžimo Prūsijai sutartyje pasakyta neaiškiai. Žadama 
atkurti Prūsiją, kuri „statistiniu, geografiniu ir finansiniu 
atžvilgiu“ atitiktų buvusią padėtį, bet garantuojama, kad 
ji atgaus Senąją Prūsiją, prie kurios bus prijungta 'teri- 
torija, kuri ribojasi su Silezija. Vadinasi, Prūsijai iš len- 
kų žemių turėjo būti priskirta bent Poznanės ir Chelmno 
sritys. Atsisakiusi kai kurių Varšuvos kunigaikštystės že- 
mių, Prūsija, kaip vėliau paaiškėjo, turėjo gauti kompen- 
saciją Saksonijoje. Praėjus vienuolikai dienų po sutarties 

* Rygos generalgubernatorius ir atskirojo korpuso vadas gene- 
rolas F. Paulučis, 1812 m. gruodžio 27 d. užėmęs Klaipėdą, siūlė ca- 


rui Aleksandrui I svarbų miestą Klaipėdą prijungti prie Rusijos (33, 
401—403). 

pasirašymo, Rusijos kariuomenė užėmė Berlyną (kovo 
11 d.). Kartu su Rusija jau kariavo ir Prūsija. Paskelbia- 
mas Prūsijos karaliaus įsakas, kad 1812 m. pabaigoje ge- 
nerolo Jorko pasirašyta Tauragės konvencija galioja (24, 
4, 105). Po Berlyno netrukus buvo užimta Breslau (dab. 
Vroclavas), Dresdenas ir kiti Vokietijos miestai iki Elbės 
(Labės). 

Rusija tarėsi su Austrija, kita pretendente į lenkų že- 
mes, siekiančia svarbaus vaidmens Europos politikoje. Nuo 
1812 m. gruodžio pradžios Rusijos armijos vyriausiasis 
vadas M. Kutuzovas per savo atstovus tarėsi su austrų 
korpuso, padėjusio Napoleonui 1812 m. kare, vadu kuni- 
gaikščiu K. Svarcenbergu dėl jo pasitraukimo iš Rusijos 
teritorijos ir paliaubų (34, 5, 7—9, 13, 37, 53—55). Švar- 
cenbergas sparčiai traukėsi nuo Bugo, Varšuvos kunigaikš- 
tystės negynė. Tačiau Austrijos vyriausybė nenorėjo at- 
virai nutraukti sąjungą su Napoleonu, tik garantavo Ru- 
sijos atstovui Vienoje, kad Švarcenbergo korpusas nebus 
padidintas (103, 83). 

Norėdamas įtraukti Austriją į karą su napoleonine Pran- 
cūzija, Aleksandras I 1812 m. gruodžio 31(19) d. iš Vil- 
niaus pranešė imperatoriui Pranciškui, kad jis pasirengęs 
kariauti už Rusijos sienų ir padėti Austrijai išplėsti savo 
valdas — susigrąžinti lenkų žemes (32, 6, 645). Austrijos 
vyriausybė kurį laiką dvejojo, bet galų gale nusprendė 
suartėti su Rusija. 1813 m. sausio viduryje Svarcenbergui 
buvo pasiųstas įsakymas nutraukti karo veiksmus prieš 
Rusiją. 1813 m. sausio 30(18) d. lenkų miestelyje Zeiče 
pasirašyta slapta sutartis dėl karo veiksmų nutraukimo 
tarp Rusijos ir Austrijos kariuomenių. Paliaubų terminas 
nenurodytas (34, 5, 131—132; 32, 7, 707). Sios paliaubos 
buvo didelis Rusijos diplomatijos laimėjimas: buvo neutra- 
lizuotas stambiausias priešo jėgų sambūris lenkų žemėse 
ir sudarytos sąlygos Austrijai pereiti į antinapoleoninę 
koaliciją. 

Austrijos užsienio politikos vadovas užsienio reikalų mi- 
nistras K. Meternichas ilgai delsė: jis laukė į kurią pusę 
aiškiau pasvirs Rusijos karas su Napoleonu, nes bijojo 
Napoleono viešpatavimo ir kartu nenorėjo, kad sustiprėtų 
Rusija. Austrijos vyriausybė norėjo pati lemti Europos 
santykius, būti tarpininke kovojančioms šalims sudarant 
Austrijai naudingą taiką (131, 167, 172). Iš tikrųjų Aust- 
rija kurį laiką dar buvo neutrali. Derybose su Rusija ji 
reikalavo likviduoti lenkų kariuomenę ir nuraminti Kro- 

kuvą, kur susitelkė daug lenkų veikėjų. Austrija nemanė 
atsisakyti 1809 m. Napoleono atimtų lenkų žemių, bijojo 
augančios Rusijos galybės ir stiprėjančios Prūsijos įtakos 
Vokietijoje, nes Prūsija pretendavo į Saksoniją, Vestia- 
liją ir kitas vokiečių žemes. Austrija siekė nukreipti Prū- 
sijos dėmesį nuo Vokietijos reikalų ir sudominti ją lenkų 
ir lietuvių teritorijomis, kur ji priešintųsi Rusijai. Nenorė- 
dama atsisakyti turėtų lenkų žemių, Austrija atvirai iš- 
kėlė Varšuvos kunigaikštystės pasidalijimo programą. 
Kartu Austrija planavo įsitvirtinti Šiaurės Italijoje, visiš- 
kai likviduoti Prancūzijos įtaką Apeninų pusiasalyje. 
1813 m. balandžio 15 d. Napoleonas iš Paryžiaus išva- 
žiavo į savo armiją, esančią Erfurte, ir su ja patraukė prieš 
Rusiją bei Prūsiją (94, 300; 128, 644). Sutelkęs naują ar- 
miją, Napoleonas turėjo 200 tūkst. karių ir beveik tiek 
pat rezervo buvo jau surinkta arba dar formuojama. Prieš 
pat prasidedant karo veiksmams su Napoleonu, mirė Ku- 
tuzovas. Jam neilgai teko vadovauti Rusijos armijai, ko- 
vojančiai už šalies ribų. Peršalo, susirgo ir negalėjo vyk- 
ti su generaliniu štabu. Likęs nedideliame Silezijos mies- 
telyje Bunclau (dab. Boleslavecas Lenkijoje) 1813 m. ba- 
landžio 28(16) d. mirė. Rusijos armijos vyriausiuoju vadu 
trumpai buvo generolas P. Vitgenšteinas, o nuo gegužės 
pabaigos generolas M. Barklajus de Tolis. Sutelkęs armi- 
ią, Napoleonas perėjo į kontrpuolimą (gegužės mėn.), su- 
mušė Silezijoje Rusijos ir Prūsijos kariuomenę dvejose 
kautynėse prie Liutceno (gegužės 1—2 d.) ir Bauceno (ge- 
gužės 20—21 d.). Abu mūšiai buvo labai žiaurūs. Sąjun- 
gininkų štabe kilo panika. Dėl ne visiškai aiškių priežas- 
čių Napoleonas nepasinaudojo šitomis pergalėmis. Ne vie- 
nas istorikas Napoleonui prikiša, kad jis padarė lemtingą 
klaidą, kuri buvo naudinga priešui (94, 303; 132, 71). 
Napoleonas stengėsi išnaudoti Rusijos ir Prūsijos bei 
Austrijos nesutarimus dėl Varšuvos kunigaikštystės ir su- 
daryti separatinę taiką su Rusija, kad taip sutrukdytų for- 
muotis koalicijai prieš Prancūziją. 1813 m. gegužės vidu- 
ryje Napoleono atstovas A. Kolenkūras atvyko į Rusijos 
kariuomenės avanpostus ir karinei vadovybei pareiškė no- 
rįs pasimatyti su imperatoriumi Aleksandru I. Tačiau šis 
atsisakė, nes aplinkybės jam neleidžiančios atskirai tar- 
tis su Prancūzija (32, 7, 728). Kolenkūras kreipėsi dar 
kartą primygtinai prašydamas pasimatyti. Iš jam duotos 
instrukcijos matyti, kad Napoleonas buvo sumanęs tarp 
Rusijos ir Prancūzijos sudaryti 300 mylių pločio „buferį“, 

todėl siūlė likviduoti Varšuvos kunigaikštystę (32, 7, 728). 
Taigi kritiniu momentu derybose su priešininkais Napoleo- 
nas naudojosi Lenkija, kartu tuo parodė, kad Lenkijos 
problema jam ne principinė. Separatinės taikos su Rusija 
planas sužlugo. Aleksandras I sutiko pradėti tik karinį pa- 
sitarimą dėl paliaubų tarp Rusijos bei Prūsijos ir Pran- 
cūzijos armijų. 

Po Bauceno mūšio, Austrijos užsienio reikalų ministrui 
Meternichui tarpininkaujant, birželio 4 (gegužės 23) d. abi 
kariaujančios pusės Plesvice (Pašovicuoce, Žemut. Silezi- 
joje) sudarė paliaubas. Ir vieniems, ir kitiems reikėjo laiko 
armijoms papildyti. 

1813 m. birželio 27(15) d. Saksonijos miestelyje Rei- 
chenbache (dab. Dzeržoniovas, Lenkijos LR), vyriausioje 
sąjungininkų būstinėje buvo sudaryta slapta konvencija 
tarp Rusijos bei Prūsijos ir Austrijos (82, 7, 259—261; 36, 
3, 105—110). Kiek anksčiau buvo pasirašytos atskiros kon- 
vencijos (Anglijos—Prūsijos ir Anglijos—Rusijos) dėl 
Anglijos subsidijų Rusijai ir Prūsijai bei jų veikiančios 
kariuomenės kiekio. Austrija įsipareigojo tarpininkauti 
sąjungininkų derybose Prahoje šaukiamame kongrese su 
Napoleono atstovais ir, jei Napoleonas atmestų taikos są- 
lygas, stoti į karą su Prancūzija Rusijos ir Prūsijos pu- 
sėje. Taikos sąlygos buvo tokios: likviduotos Varšuvos 
kunigaikštystės teritoriją pasidalija Rusija, Austrija, ir 
Prūsija; Prancūzija atsisako viso Šiaurės Vokietijos pa- 
jūrio (Dancigas prijungiamas prie Prūsijos), atkuriama 
Hamburgo, Liubeko nepriklausomybė, Ilirijos (Dalmatijos) 
pajūris grąžinamas Austrijai. Kilus karui, Austrija ir Ru- 
sija turėjo atsiųsti ne mažiau kaip po 150 tūkst. kareivių, 
Prūsija — 80 tūkst. kareivių. 

Neatsisakydama dvilypio politinio žaidimo, Austrijos 
vyriausybė siekė karą ir prasidėjusias paliaubas išnau- 
doti savo interesams. Kaip pažymi tarybinis istorikas 
J. Tarlė, Austrija nenorėjo nei galutinės Napoleono per- 
galės prieš koaliciją, nei galutinės koalicijos pergalės 
prieš Napoleoną, kuri sudarytų sąlygas Rusijos carui pir- 
mauti Europoje (94, 305). Tuoj po Reichenbacho konven- 
cijos Meternichas aplankė Napoleoną Dresdene (birželio 
28 d.). Sis su Meternichu kalbėjo griežtai, bet nieko ne- 
Įsipareigojo, tik sutiko į Prahos suvažiavimą atsiųsti įga- 
liotinį (94, 305—307). 

1813 m. vasarą (liepos 12 d.—rugpjūčio 10 d.) Plesvi- 
co paliaubų metu Austrijos iniciatyva buvo sušauktas Pra- 

hos kongresas. Jame dalyvavo Prancūzija, Rusija, Prūsi- 
ja ir Austrija. Kongreso tikslas buvo sudaryti visuotinę 
taiką Europos žemyne. Austrija pateikė Prancūzijai Rei- 
chenbache su Rusija ir Prūsija suderintas taikos sąlygas. 
Tačiau Napoleonas, nepraradęs vilties pagerinti savo ka- 
rinius reikalus, pasitarimą delsė ir nuolaidų nedarė. Iš tik- 
rųjų Prancūzijos imperatorius sutiko tartis tik dėl Prūsi- 
jos ir Varšuvos kunigaikštystės teritorijų. Austrijai jis ža- 
dėjo grąžinti lenkų žemes ir Ilirijos provincijas (32, 7, 
741, 754). 

Rugpjūčio pradžioje paaiškėjo, kad kongresas problemų 
neišspręs. Rugpjūčio 11 d. baigėsi ir paliaubos. Rugpjūčio 
12 d. Austrija prisidėjo prie koalicijos ir paskelbė karą Na- 
poleonui. Vėliau Teplicės (Čekija) susitarimu (spalio 
3 d.) buvo įforminti šeštosios koalicijos dviejų valstybių 
(Anglijos ir Austrijos) santykiai, o rugsėjo 9 d. (rugpjū- 
čio 28 d.) Austrija pasirašė sutartį su Rusija (32, 7, 369— 
374: 36, 3, 117—126). Napoleonas dabar atsidūrė prieš 
stiprią koaliciją: ją sudarė Rusija, Prūsija, Austrija, Ang- 
lija ir Švedija (1813 m. gegužės 5 d. Švedija prisidėjo prie 
koalicijos sudarydama sąjungą su Anglija, o 1812 m. ji 
jau buvo sudariusi sutartį su Rusija). Dabar koalicijos 
jėgos aiškiai pranoko Napoleono jėgas. Sąjungininkų ka- 
rinių pajėgų vyriausiuoju vadu buvo paskirtas Austrijos 
feldmaršalas K. Svarcenbergas. | 

Naujos antinapoleoninės koalicijos kūrimasis vyko su- 
dėtingomis tarptautinėmis sąlygomis. Žodžiais Aleksand- 
ras I pasisakė už Lenkijos valstybės atkūrimą, o iš tik- 
rųjų susitarimais su Austrijos ir Prūsijos monarchais 
slapta rengė naują Lenkijos (tiksliau Lenkijos ir Lietu- 
vos, nes tai lietė ir lietuviškąją Užnemunę) žemių padali- 
jimą. Sprendžiant Lenkijos likimą, išryškėjo caro ir kitų 
sąjunginių valstybių valdovų reakcinė politika. Napoleo- 
nui Lenkijos likimas irgi nebuvo principinis klausimas. 
1813 m. Prahos kongrese ir vėlesnėse derybose Napoleonas 
pirmiausia sutiko atsisakyti lenkų teritorijų (ir lietuviš- 
kosios Užnemunės). Tiesa, jos buvo toliausiai į rytus nuo 
Prancuzijos. 

Leipcigo mūšis (1813 m.) ir 
Vokietijos išvadavimas 


Paskutinį kartą 1813 m. prieš sąjungininkų armiją Na- 
poleonas laimėjo 1813 m. rugpjūčio 26 ir 27 d. prie Dres- 
deno. Nors Prancūzijos armija buvo mažesnė, Napoleonas 
pasiekė vieną puikiausių pergalių, bet kariuomenės nuos- 
toliai buvo dideli, o rezervai menki (94, 310, 311). 

Tų pačių metų spalio 16—19(4—7) d. įvyko pats di- 
džiausias mūšis per visus Napoleono karus. Netoli Leipci- 
go Napoleonas patyrė didžiausią pralaimėjimą. Tai buvo 
lemiamas 1813 m. mūšis. Rusijos, Austrijos, Prūsijos ir 
Svedijos jungtinė armija (320 tūkst. karių) susirėmė su 
napoleoninės Prancūzijos armija (160 tūkst. karių), ku- 
rioje, be prancūzų, buvo dar lenkų, italų, belgų, olandų 
ir kt. Leipcigo mūšis buvo nepaprastai žiaurus. Jis dar 
vadinamas Tautų mūšiu (94, 313—314; 124, 162). Per 
Leipcigo mūšį žuvo iš abiejų pusių po 60—65 tūkst. žmo- 
nių. Kur kas mažesnei Napoleono armijai dideli žmonių 
nuostoliai buvo pražūtingi, o sąjungininkams tai neturėjo 
lemiamos reikšmės. Siame mūšyje spalio 19 d. žuvo ir len- 
kų kariuomenės vadas J. Poniatovskis, spalio 16 d. gavęs 
Prancūzijos maršalo vardą. Dengdamas Napoleono armijos 
atsitraukimą, jis nuskendo mėgindamas su žirgu perplauk- 
ti per Elsterį. Iš Leipcigo Napoleonas traukėsi Prancū- 
zijos (t. y. Reino) link. Lenkų armijos likučiai nusprendė 
trauktis su Napoleonu tolyn į Vakaris. Po Leipcigo mū- 
šio Vokietija buvo išvaduota, Reino sąjunga iširo. 

Napoleono armija nesulaikomai kriko. Sekdamos Ba- 
varijos pavyzdžiu, kuri jau prieš Leipcigo mūšį nutraukė 
ryšius su Napoleonu, vokiečių valstybės pereidinėjo į są- 
jungininkų pusę. Nustojo egzistuoti Napoleono įkurta 
Vestialijos karalystė, kurios karalius buvo Napoleono bro- 
lis Jeronimas. Reino sąjungos kareiviai vokiečiai nebeno- 
rėjo talkinti Napoleonui ir kariauti prieš savo tautiečius, 
atsirado partizanų dalinių. Žlugo prancūzų viešpatavimas 
Olandijoje. Kylio sutartimi 1814 m. sausio mėn. baigėsi 
1807 m. prasidėjęs Danijos—Anglijos karas, ir Danija įsi- 
pareigojo kariauti prieš Napoleono valdomą Prancūziją. 
1813 m. Prancūzijos armija patyrė lemiamą pralaimėjimą 
Ispanijoje, kur prancūzai buvo įsiveržę 1808 m. ir buvo 
kilęs nacionalinio išsivadavimo karas. Prancizų armija 

traukėsi į Prancūziją. Į 1813 m. pabaigą kapituliavo kele- 
tas prancūzų tvirtovių, tarp jų lenkų žemėse Gdanskas, 
Modlinas. 

Po Leipcigo mūšio, 1813 m. spalio mėn., dar kartą mė- 
ginta tartis su Napoleonu. Iniciatyvos ėmėsi Austrija. 
Formalus pretekstas pradėti taikos derybas buvo Napoleo- 
no pokalbis su per Leipcigo mūšį paimtu į nelaisvę austrų 
generolu Merieldtu. Napoleonas pareiškė, kad sutinkąs da- 
ryti kai kurių nuolaidų ir užleisti Varšuvos kunigaikštystę, 
Hanzos miestus, atstatyti Italijos valstybių nepriklauso- 
mybę, atsisakyti Ispanijos. Anglija turėtų grąžinti Pran- 
cūzijos užgrobtas kolonijas ir už tai gautų Hanoverį (32, 
7, 758—759). Tačiau iš derybų nieko neišėjo. Tardamasis 
su savo priešais — Europos valstybėmis, Napoleonas ža- 
dėjo atsisakyti lenkų teritorijų, bet tuo pačiu metu sten- 
gėsi išlaikyti lenkų armiją, kuri traukėsi į Vakarus, kad 
remtų Prancūziją iki galo. Napoleonas nusprendė dar kar- 
tą parodyti savo palankumą lenkams ir rūpestį jų likimu. 
Spalio 27 d. jis atvyko į lenkų dalinius prie Fuldos mies- 
to Vokietijoje ir pasakė karštą kalbą lenkų karininkams; 
Napoleonas pabrėžė savo nuopelnus lenkams, ragino ne- 
palūžti ir neprarasti vilties. Jis tikino lenkų karius, kad 
šis karas su Rusija buvo kariaujamas dėl Lenkijos, kad 
jis, Napoleonas, yra vienintelis, kuriuo jie galį pasikliauti 
(28, 75—76; 13, 597—598). Lenkų kariniai daliniai iki 
karo pabaigos liko Prancūzijos armijoje. 


1814 m. karas Prancūzijoje. Napoleonas 
atsisako sosto 


Lapkričio viduryje Napoleonas jau buvo Paryžiuje ir 
pradėjo telkti naujas jėgas, kad atremtų sąjungininkų ka- 
riuomenę, slenkančią Prancūzijos link. Kaip ir anksčiau, 
jis pasikliovė ginklu. 1814 m. sausio mėn. sąjungininkai 
persikėlė per Reiną į Elzasą ir gretimas Prancūzijos že- 
mes.“ Prasidėjo Prancūzijos kampanija. 1814 m. sausio 
25 d. Napoleonas išvyko į armiją. Imperijos regente jis 
paskyrė savo žmoną Mariją Luizą (Austrijos imperato- 
riaus dukterį). Napoleonui mirus, imperijos sostą turėjo 
nedelsiant užimti jo trejų metų sūnus, Romos karalius 
(94, 326). Prancūzija buvo baisiai išvargusi. Per 1814 m. 
karą išryškėjo Napoleono nepaprasta energija ir strategi- 
niai sugebėjimai. Didžiosios valstybės kariaudamos nesu- 

tarė: kiekviena turėjo savų tikslų. Tai komplikavo karą. 
1814 m. sausio 28 d. sąjungininkų užsienio reikalų mi- 
nistrai susirinko pasitarti į Langrą (Prancūzijoje, prie 
Marnos upės). Buvo nutarta, nesusilpninus karo veiksmų, 
pradėti taikos derybas su Prancūzija ir pasiūlyti jai se- 
nąsias (1792 m.) sienas, kuri dinastija valdys Prancūzi- 
ją, palikti spręsti jai pačiai, bet neleisti jai dalyvauti ki- 
tas valstybes liečiančių klausimų svarstyme (32, 7, 566; 
119, 35). 

Išankstinėms sąlygoms su Prancūzija aptarti buvo nu- 
spręsta 1814 m. vasario 4—kovo 19 d. Šatiljone (prie Se- 
nos upės) sušaukti specialią konferenciją, kartais vadina- 
mą kongresu. Kongrese dalyvavo Rusijos, Prūsijos, Aust- 
rijos, Anglijos atstovai ir Prancūzijai atstovaujantis už- 
sienio reikalų ministras A. Kolenkūras. Kongreso dalyviai 
pasitarimą vilkino, nes laukė savo armijų karinių lai- 
mėjimų. Sąjungininkai vertė Prancūziją grįžti į 1792 m. 
sausio 1 d. sienas ir nesikišti į kitų teritorinių klausimų 
sprendimą. Napoleonas šias sąlygas atmetė; jis reikala- 
vo, kad Prancūzijai liktų kairysis Reino krantas, Belgijos 
teritorija, Nica, Savoja. Derybos rezultatų nedavė (32, 7, 
585—597, 614; 12, 1, 104—113, 138—143). 

Pažymėtina, kad 1814 m. kovo 10 d. Somone, Prancū- 
zijoje, buvo pasirašyta (bet datuota kovo 1 d.) sutartis 
tarp Rusijos, Anglijos, Austrijos ir Prūsijos. Napoleonui 
atsisakius pasirašyti taiką siūlomomis sąlygomis, sąjun- 
gininkai įsipareigojo nevesti su juo separatinių pasitari- 
mų ir kariauti iki visiškos pergalės. Šomono sutarties 
slaptuose straipsniuose pokarinė Europos santvarka ap- 
tarta tik bendrais bruožais: atstatyti „pusiausvyrą“ — grą- 


kietijoje kunigaikštystes, atkurti senosiose sienose Svei- 
cariją, grąžinti Austrijai jos ankstesnes valdas Italijoje, 
Ispanijoje atstatyti Burbonų dinastiją, o Olandijoje, kurios 
teritoriją numatoma išplėsti, grąžinti Oranijos princą 
(32, 7, 587—592; 12, 1, 116—119). Si sutartis sustiprino 
antiprancūziškąją koaliciją ir vėliau buvo derybų su Na- 
poleonu bei santarvininkų tarpusavio santykių pagrindas. 

Didžiųjų valstybių — antiprancūziškosios koalicijos na- 
rių — tikslams pasiekti pirmiausia reikėjo nugalėti Pran- 
cūziją. Pasitarimuose ir sutartyse sąjungininkai kiek ga- 
lėdami vengė prieštaravimų ir pasirinkdavo aptakiausias, 
neryškias formuluotes, kad politiniai nesutarimai nesu- 

griautų karinės sąjungos (119, 34—35). Tačiau anksčiau 
ar vėliau šie nesutarimai, liečiantys, pavyzdžiui, Lenkijos 
reikalus ir kitus klausimus, turėjo iškilti. 

Kariaudami su Napoleonu Prancūzijoje sąjungininkai 
1814 m. pradžioje dar patyrė pralaimėjimų, bet turėjo kur 
kas daugiau karių, todėl žygiavo tolyn. Netikėtai sąjun- 
gininkai pasuko Paryžiaus link. Napoleono sostinėje ne- 
buvo. Tuo metu jis buvo priešo užnugaryje, kad sulaiky- 
tų sąjungininkų kariuomenę atokiau nuo Paryžiaus. 
100 tūkst. karių priartėjo prie sostinės. Paryžiui ginti 
prancūzai turėjo apie 40 tūkst. žmonių. Sąjungininkų ar- 
mijai artinantis, jame kilo panika, kareivių nuotaika taip 
pat smuko. Mūšis prie Paryžiaus buvo įnirtingas ir truko 
keletą valandų. Maršalai Marmonas ir Mortjė kovo 
30(18) d. vakare kapituliavo. Kovo 31 d. sąjungininkų 
kariuomenės daliniai įžengė į Paryžių; įjojo iškilmingai 
Rusijos caras, Prūsijos karalius ir Austrijos feldmaršalas 
K. Svarcenbergas. Juos džiaugsmingai sutiko rojalistų ir 
senosios tvarkos šalininkų manifestacijos (94, 335—336; 
124, 168). Kiek vėliau atvyko ir Austrijos imperatorius. 


Skubėdamas su armija Paryžiaus link, kovo 30 d. naktį 
Napoleonas atvyko į Fontenblo ir sužinojo, kad Paryžius 
kapituliavo. Napoleonas rengėsi kariauti toliau, bet mar- 
šalai pasipriešino. Jų spaudžiamas, Napoleonas atsisakė 
sosto savo sūnaus, trejų metų Romos karaliaus, naudai, o 
regente paskyrė žmoną Mariją Luizą. Apie tai per užsie- 
nio reikalų ministrą A. Kolenkūrą buvo pranešta į Pary- 
žių, A. Kolenkūras turėjo tartis su sąjungininkais. Tačiau 
Burbonų šalininkai rojalistai, padrąsinti milžiniškos an- 
tinapoleoninės koalicijos armijos, pakėlė galvas. Buvusio 
Napoleono ministro S. Taleirano ir kitų aukštų parei- 
gūnų, perėjusių į rojalistų pusę, iniciatyva sukviesta da- 
lis senatorių nutarė nušalinti Napoleoną ir Prancūzijos 
karaliumi paskelbė 1793 m. nužudyto karaliaus Liudviko 
XVI emigracijoje esantį brolį, kuris pasivadino Liudviku 
XVIII. Maršalas Marmonas su savo korpusu pasitraukė 
į Versalį ir, sąjungininkams pritariant, perėjo Taleirano 
vadovaujamos „laikinosios vyriausybės“ pusėn. Sąjungi- 
ninkai ir Prancūzijos rojalistai prisibijojo pilietinio karo 
ir kareivių masių, kurios, kaip ir anksčiau, aiškiai simpa- 
tizavo Napoleonui. Nors ir dvejodami, tačiau sąjunginin- 
kai ryžosi atiduoti sostą Burbonams. Caras Aleksandras I 
ir kiti valdovai prašė A. Kolenkūrą paakinti Napoleoną 
atsisakyti sosto, žadėjo palikti jam imperatoriaus titulą 

ir atiduoti iki gyvos galvos jo valdžiai Elbos salą Vidur- 
žemio jūroje (netoli Italijos, priklausė Prancūzijai) (94, 
338—339, 345; 124, 169). Apsvarstęs padėtį ir supratęs, 
kad kitos išeities nėra, 1814 m. balandžio 6 d. Napoleonas 
Fontenblo pasirašė sosto besąlygio atsisakymo dokumen- 
tą. Balandžio 20 d. Napoleonas atsisveikino su ištikimąja 
gvardija ir gegužės 3 d. atvyko į Elbos salą. Napoleono 
žmona. Marija Luiza su sūneliu išvyko pas tėvus į Vieną. 
“1814 m. gegužės 30 d. Paryžiuje buvo pasirašyta Rusi- 
jos, Anglijos, Austrijos, Prūsijos, Ispanijos, Portugalijos, 
Svedijos ir Prancūzijos sutartis. Pagal šią taikos sutartį 
Prancūzijai pripažintos 1792 m. sienos. Jos valdytų teri- 
torijų likimą turėjo spręsti šaukiamas tarptautinis kongre- 
sas Vienoje. Tačiau slaptaisiais sutarties straipsniais bu- 
vo nuspręstas kai kurių Prancūzijai priklausiusių terito- 
rijų likimas: Olandija, dalyvavusi antinapoleoninėje koa- 
licijoje, išplėtė savo teritoriją — prisijungė Belgiją, vo- 
kiečių valstybės sudarė 38 valstybių federaciją, taigi įtei- 
sino senąjį Vokietijos suskaldymą, Anglija išlaikė Maltos 
salą ir Jonijos salas, Austrija gavo šiaurės Italijos žemių: 
Veneciją, Lombardiją, taip pat Ilirijos provincijas. Bur- 
bonų dinastija buvo grąžinama Prancūzijoje, Ispanijoje 
ir Abiejų Sicilijų karalystėje, Savojos dinastija — Pjemon- 
te. Pagal sutarties 32 paragrafą sąjunginės valstybės, da- 
lyvavusios kare su Napoleonu, po dviejų mėnesių turėjo 
pradėti Vienos kongresą. Jame turėjo būti įtvirtinta Pa- 
ryžiuje sudaryta politinė sistema, parengti šią sutartį pa- 
pildantys susitarimai (36, 14, 238—260; 12, 1, 161—178). 

Vėliau didžiosios laimėjusios valstybės surengė pasita- 
rimus su kitomos valstybėmis ir nusprendė, kad tik 4 
valstybės — Anglija, Austrija, Rusija ir Prūsija — gali tar- 
tis dėl jų užimtų žemių (119, 39). Taigi Napoleono sukur- 
tos Varšuvos kunigaikštystės likimas aiškiai tapo šių ke- 
turių valstybių derybų Vienoje objektu. 

VIENOS KONGRESAS (1814—1815 m.) 
IR LENKIJOS KARALYSTĖS RUSIJOS 
IMPERIJOJE ĮKŪRIMAS 


Sąjungininkų pasitarimai Paryžiuje dėl 
būsimojo Vienos kongreso 


Užimtame Paryžiuje ruošdamiesi Vienos kongresui, są- 
jungininkai ėmė tartis dėl Europos sutvarkymo. Lenkijos, 
t. y. Varšuvos kunigaikštystės, likimas tapo atviru ir, ga- 
lima sakyti, svarbiausiu svarstymo objektu. Labai akty- 
vus buvo Aleksandras I: Paryžiuje jis praleido du mėne- 
sius, po to mėnesį išbuvo Anglijoje, iš kur grįžo į Peter- 
burgą. Rusijos pozicija buvo vyraujanti, nes ji sudavė 
lemiamą smūgį Napoleonui, jos kariuomenės rankose bu- 
vo Varšuvos kunigaikštystė. 

Buvęs santūrus su kitų valstybių valdovais, Paryžiuje 
Aleksandras I atvirai išdėstė savo požiūrį į Lenkiją. Jis 
pasiūlė iš Varšuvos kunigaikštystės žemių sukurti Lenki- 
jos karalystę, kuri būtų susijusi su Rusija. Kaip žinome, 
Varšuvos kunigaikštystei priklausė pagrindinės Lenkijos 
sritys ir jų centrai: Varšuva, Krokuva, Poznanė, Kuni- 
caikštis A. Čartoriskis buvo iškviestas į Paryžių, vėliau 
į Vieną, beveik kaip oficialus Lenkijos atstovas. Lenkijos 
aristokratija ir bajorai svajojo atkurti didelę prieš pada- 
lijimus egzistavusią nepriklausomą Lenkijos karalystę — 
Žečpospolitą. Norėdamas lengviau realizuoti savo planus 
Lenkijoje, Aleksandras I Europos ir lenkų bajorų akyse 
dėjosi ginąs lenkų tautos interesus. Caras užmezgė ry- 
šius su lenkų generolais Dombrovskiu, Krasinskiu, Vel- 
horskiu ir kitais karininkais, kurie kariavo drauge su Na- 
poleonu, ėmė globoti lenkų dalinius, kuriuose buvo apie 
5 tūkst. žmonių; juose buvo karių ir iš 1812 m. Lietuvoje 
formuotų pulkų *. 


* Lenkų, kartu ir lietuvių, grįžimą į savo kraštą iškėlė pirmiau- 
sia Napoleonas. Atsisakymo nuo sosto dokumente (1814.1V.6) skel- 
biama, kad lenkų kariuomenė, esanti Prancūzijos tarnyboje, gali grįž- 
ti į tėvynę su ginklais ir savo vėliavomis. Didžiųjų valstybių Pary- 
žiaus sutarties (1814.IV.11) 19-tu paragrafu lenkų kariuomenės li- 
kučiams buvo suteikta laisvė grįžti į tėvynę, pasilikti ginklus ir ba- 
gažą kaip garbingos tarnybos liudijimą (16, 2, 404). 1814.1V.22(10) 
Paryžiuje išleistu caro įsaku Napoleono įkurtos okupacinės valdžios 

1794 m. sukilimo vadas Tadas Kosciuška tuo metu gy- 
veno Prancūzijoje. Sunkiu tėvynei laikotarpiu, nors ir dve- 
jodamas, bandė tartis su Aleksandru I. 1814 m. balandžio 
21(9) d. jis parašė carui laišką (25, 4, 174—175; 71, 527— 
528), garantavo, kad, atkūrus Lenkiją, pasirengęs grįžti į 
savo šalį, prašė suteikti visuotinę politinę amnestiją, be 
jokių apribojimų, konstituciją Anglijos pavyzdžiu, valstie- 
čius paleisti iš baudžiavos ir atiduoti jiems žemę visiškon 
nuosavybėn (per dešimtį metų), įsteigti mokyklų valstie- 
čių vaikams. Tokioje Lenkijoje jis tarnautų „tėvynei ir 
monarchui garbingai ir ištikimai“. Sienų klausimu pritarė 
seniesiems bajorų reikalavimams — atkurti Lenkiją to- 
kią, kokia buvo iki 1772 m. (t. y. prieš pirmąjį padaliji- 
mą). Nesulaukdamas caro atsakymo, Kosciuška pats nu- 
vyko į Paryžių. Aleksandras I jį priėmė pagarbiai, bet 
konkretaus atsakymo nedavė, tik gegužės 15(3) d. laiške 
labai bendromis frazėmis rašė, jog manąs „atgaivinti len- 
kų tautą“ ir tikįs, jog Kosčiuška tuo reikalu jį remiąs (25, 
4, 176; 71, 529). 1806 m. Kosčiuška nepriėmė Napoleono 
siūlymų bendradarbiauti, o dabar atmetė Aleksandro I siū- 
lymus: nenorėjo, kad jo vardas ir autoritetas būtų panau- 
doti jų vykdomai politikai Lenkijos atžvilgiu pridengti. 

Lenkijos klausimas iš pat pradžių labai komplikavo Ru- 
sijos santykius su Prūsija ir Austrija, o kiek vėliau ir su 
Anglija. Tuo reikalu dar prieš Vienos kongresą Aleksand- 
ras I tarėsi Paryžiuje su Prūsijos, Austrijos, Anglijos val- 
dovais ar atstovais. Nei Prūsija, nei Austrija nenorėjo, 
kad Rusija sustiprėtų ir, kaip minėjome, jau anksčiau reiš- 
kė norą susigrąžinti valdytas Lenkijos teritorijas ar bent 
jų dalį. Prūsija, kuriai atstovavo kancleris Hardenbergas 
ir užsienio reikalų ministras Šteinas, svajojo atgauti kare 
su Napoleono valdoma Prancūzija prarastą galybę ir už- 
imti viešpataujančią padėtį Vokietijoje, pretendavo į Sak- 
soniją, Vestfaliją ir kitas šiaurės vakarų vokiečių žemes. 
Tardamasis su Prūsija, Aleksandras I siūlė jai Saksoniją, 
kad ši atsisakytų lenkų žemių, kurias valdė prieš Napoleo- 
nui įkuriant Varšuvos kunigaikštystę. Prūsija norėjo ir 
lenkų žemių, ir Saksonijos. Austrija, kuriai atstovavo už- 
sienio reikalų ministras Meternichas, būgštavo, kad gali 
padidėti Rusijos teritorija ir sustiprėti Prūsija, nes pasta- 


Lietuvos vyriausybės komisijos nariams — Soltanui, Prozorui, Jels- 
kiui, Kosakovskiui ir kt.— buvo leidžiama iš Paryžiaus grįžti į savo 
kraštą. Jiems buvo grąžintos sekvestruotos žemės (31, 5(2), 253; 25, 
4, 178; 52, 270). 

roji siekė hegemonijos Vokietijoje. Be to, Austrija pasisa- 
kė prieš Saksonijos prijungimą prie Prūsijos ir rūpinosi, 
kad suskaldytoje Vokietijoje vyrautų Austrijos įtaka. Ji 
mėgino paveikti Prūsiją, kad ši savo dėmesį nuo vokiečių 
žemių perkeltų į lenkų teritorijas, t. y. į rytus, kur prie- 
šintųsi Rusijai. Tiek Austrijos, tiek Prūsijos vyriausybės, 
remiamos Anglijos, pasisakė ir prieš konstitucinę Lenkiją, 
nuo kurios, kaip nuo kibirkšties, galinti įsižiebti ugnis, nes. 
dar nuo Prancūzijos revoliucijos Europoje buvo neišblėsu- 
sios revoliucinės nuotaikos. Kartu Austrija planavo įsitvir- 
tinti Italijoje ir visiškai likviduoti Prancūzijos įtaką Ape- 
ninų pusiasalyje (119, 34; 62, 144). 

Svarų žodį Europos reikaluose turėjo Anglija. Kol vyko 
karas su Napoleonu, Rusija kontinente buvo vienintelė jė- 
ga, kuri jį triuškino, todėl Anglijos vyriausybė buvo pa- 
lanki ir paslaugi Aleksandrui I. Anglijos „stebėtojas“ Ru- 
sijos štabe generolas R. Vilsonas 1812 m. pareiškė, kad 
Anglija pritarianti planui sukurti Lenkijos karalystę, val- 
domą Aleksandro I. 1813 m. vasarą padėtis pasikeitė. Ang- 
lija sunerimo, ar ne per sparčiai Rusijos armija žygiuoja 
per Vidurio Europą, ir pradėjo priešintis caro planams 
Lenkijos atžvilgiu. Atvykęs į Varšuvą, Vilsonas aukštuo- 
menės salonuose įtikinėjo vadovaujančius Lenkijos asme- 
nis, kad su niekuo nepradėtų tartis, būtų pasyvūs, nes jie 
esą Saksonijos karaliaus, kuris kartu buvo ir Varšuvos 
kunigaikštis, pavaldiniai. Šiai agitacijai, kaip prisipažino 
pats Vilsonas, klausytojai nelabai pritarė (123, 492). Ang- 
lijos diplomatija vilkino Lenkijos klausimo sprendimą, 
kad vėliau galėtų juo pasinaudoti įgyvendindama savo 
diplomatinius planus Rusijos ir kitų Europos valstybių 
atžvilgiu. 

Pasibaigus karui, Anglija stengėsi neleisti Rusijai labai 
sustiprėti ir išplėsti savo įtaką Europoje, nes tai galėjo 
sutrikdyti Europos pusiausvyrą. Pagal „jėgų pusiausvy- 
ros politiką“, kad Anglija galėtų būti „nešališkas arbitras“ 
ir turėtų sąlygas kolonijoms grobti, vienos valstybės buvo 
priešpriešinamos kitoms, Anglija priešinosi Rusijos pla- 
nui Lenkijos atžvilgiu: prisijungusi Varšuvos kunigaikš- 
tystę, Rusija pasistūmėtų į vakarus. Kai A. Čartoriskis 
slapta norėjo gauti Anglijos paramą savo prorusiškiems 
planams, jos užsienio reikalų ministras Kaslris pareiškė: 
„Negalima leisti, kad būtų įkurta atskira Lenkijos kara- 
lystė ar kunigaikštystė nei faktiškai, nei nominaliai, nei 
atvira, nei paslėpta forma“ (123, 492). Pamėginta ginčus 

dėl Lenkijos ir Silezijos išspręsti Londone, kur ir susirin- 
ko Rusijos, Prūsijos bei Austrijos valdovai. Aleksandrą I 
lydėjo A. Čartoriskis. Norėdama sužlugdyti Aleksandro I 
planus, Anglijos vyriausybė iškėlė projektą —,,atkurti Len- 
kiją visiškai nepriklausomą nuo Rusijos su prieš padaliji- 
mus turėtomis sienomis“ (62, 194—195). Iš tikrųjų Lenki- 
jos ir Lietuvos valstybės atkūrimo projektą Anglija laikė 
nerealiu ir buvo jam priešiška, bet norėjo juo pasinaudoti 
ia diplomatinėje kovoje. Pasitarimai Londone rezultatų 
nedavė. 


Vienos kongreso pradžia ir didžiųjų Europos 
valstybių politinių interesų susikirtimai 


Kaip buvo nutarta, 1814 m. rugsėjo mėn. Vienoje su- 
sirinko kongresas — žymiausias iš anksčiau šauktų tarp- 
tautinių diplomatinių susirinkimų. Rusijos imperatorius 
caras Aleksandras I rugsėjo 25 d. įjojo į Vieną kartu su 
Prūsijos karaliumi Frydrichu Vilhelmu III. Ant Dunojaus 
tilto jų laukė Austrijos imperatorius Pranciškus. Į kong- 
resą atvyko daugiau kaip 200 atstovų iš Europos valsty- 
bių. Austrijos užsienio reikalų ministras K. Meternichas, 
anglų palaikomas, pasiūlė kongreso pradžią nukelti į spa- 
lio mėn., Aleksandras I ir kiti nesipriešino. 

Svarbiausias vaidmuo kongrese priklausė pagrindiniams 
Napoleono nugalėtojams: Rusijai, Anglijai, Austrijai ir 
Prūsijai. Jų užsienio reikalų ministrai nuo 1814 m. rugpjū- 
čio mėn. vedė parengiamuosius pasitarimus, kuriuose 
svarstė painiausius klausimus. Tarp jų vienas pirmųjų bu- 
vo Varšuvos kunigaikštystės žemių likimas, vadinamasis 
Lenkijos klausimas. Į didžiųjų valstybių derybas vėliau bu- 
vo priimta penkta valstybė — Prancūzija. Kitos trys vals- 
tybės — Ispanija, Portugalija ir Svedija,— pasirašiusios 
Paryžiaus taikos sutartį, įėjo į kongresui vadovaujančių 
aštuonių valstybių komitetą, bet iš tikrųjų laikėsi nuoša- 
liai, didesnio vaidmens neturėjo. Saksonijos karalius, ku- 
ris anksčiau buvo ir Varšuvos kunigaikštis, į pasitarimus 
nebuvo pakviestas. Nutarimai buvo priimami slaptuose di- 
džiųjų valstybių pasitarimuose ar specialiai įsteigtose ko- 
misijose. Susitarimų pagrindas buvo Paryžiaus taikos su- 
tartis ir ankstesnė Somono sutartis. 

Kariaudami su Napoleonu, sąjungininkai skelbė, jog bū- 
tina atstatyti Napoleono sugriautą pusiausvyrą Europoje 

ir sukurti tvirtą taiką bei teisingumą. Dabar suvažiavusių 
į Vieną Napoleono nugalėtojų bendras tikslas buvo atkur- 
ti senąją monarchinę valdžią, pajėgiančią užgniaužti re- 
voliucinius ir nacionalinio išsivadavimo judėjimus Euro- 
poje. Tuo klausimu jų nuomonės beveik sutapo. Didelių 
nesutarimų tarp sąjungininkų iškilo dalijantis Napoleono 
valdytas ar globotas teritorijas. Kiekvienai buvusiai są- 
junginei valstybei rūpėjo savos teritorinės pretenzijos, nė 
viena iš jų nenorėjo, kad labai sustiprėtų jų konkurentės. 

Caro Aleksandro I pagrindinis diplomatinis patarėjas ir 
atstovas Vienoje buvo K. Neselrodė, nuo 1813 m. dalyvau- 
jantis sąjungininkų pasitarimuose. Rusijos užsienio reika- 
lų ministrui N. Rumiancevui pasitraukus iš ministro pa- 
reigų (1814 m. rugpjūčio mėn.), Neselrodė iš tikrųjų už- 
ėmė jo vietą. Pagal 1814 m. gegužės 12 (balandžio 30) d. 
caro duotą instrukciją pagrindinis Neselrodės uždavinys 
buvo išrūpinti Rusijai Varšuvos kunigaikštystę. Caras bu- 
vo numatęs vietoj jos sukurti atskirą, bet Rusijai paval- 
džią, konstitucinę valstybę. Instrukcijoje pažymima, kad 
Varšuvos kunigaikštystė yra caro laimėjimas kare su 
Prancūzija. Kai Napoleono pajungta Europa neteisingai 
užpuolė Rusiją, ši rūpinosi visų gelbėjimu, todėl būtų tei- 
singa, jei už dideles aukas kaip atlyginimą Rusija gautų 
tokią karinę sieną, kuri ją gintų nuo užpuolimo, t. y. kad 
buferinė valstybė saugotų Rusijos gyventojus nuo naujo 
įsiveržimo. Caras sutiko su visais Prūsijos ir Austrijos 
siūlymais dėl kompensacijos už joms priklausiusias kuni- 
gaikštystės sritis. Kališo sutartimi (1813 m.) Aleksand- 
ras I buvo sutikęs pripažinti Prūsijai teritoriją, jungian- 
čią Rytų Prūsiją su Silezija, be to, Prūsija turėjo atgauti 
Poznanės sritį ir Chelmno rajoną, išskyrus Torunės sri- 
tį; Austrijai buvo pasirengęs užleisti Veličką su apylinke. 
Dėl kitų Varšuvos kunigaikštystės žemių santvarkos nie- 
kam neleisiąs kištis — įgaliotiniai neturį leistis į diskusi- 
jas, o nurodyti, kad bet kokie aiškinimai užgautų Rusijos 
imperatorių (146, 3, 271, 537—538; 119, 74—75). 

Rusijos reikalavimui ryžtingai pasipriešino Austrija, 
Anglija, vėliau ir Prancūzija. Jos bijojo, kad labai nesu- 
stiprėtų Rusijos pozicijos Vidurio Europoje, o Austrijai 
kilo grėsmė ateityje netekti po Lenkijos ir Lietuvos vals- 
tybės padalijimų jai priklausiusios Galicijos. Prūsija, nors. 
irgi nenorėjo, kad Rusija labai sustiprėtų, buvo santūres- 
nė, nes Rusija, kaip kompensaciją už Varšuvos kunigaikš- 
tystės žemes buvo pažadėjusi palaikyti Prūsijos pretenzi- 

jas į visą Saksoniją ar bent į didelę jos dalį. Dingstis 
prisijungti Saksoniją buvo Saksonijos karaliaus, kartu ir 
Varšuvos kunigaikščio senas lojalumas Napoleonui. Nors 
karo metu Saksonijos karalius ir laviravo tarp sąjungi- 
ninkų ir Napoleono, tačiau nesugebėjo laiku apsispręsti 
ir liko Napoleono sąjungininkas jau sudarius Europoje 
koaliciją 1813 m. Saksonijos teritorija, kaip priešo kraštas, 
buvo okupuota antinapoleonininkų. Vienos kongrese Sak- 
sonijos karaliui norėta pateikti sunkią sąskaitą. Taigi Len- 
kijos likimas susisiejo su Saksonijos likimu. Abu kraštai 
tapo nugalėtojų derybų objektu, atlyginimu už kare su 
Napoleonu patirtas aukas. Iki oficialios kongreso pradžios, 
1814 m. rugsėjo 28(16) d., Rusija ir Prūsija pasirašė 
slaptą susitarimą, kuriuo Rusija sutiko Saksoniją perduoti 
Prūsijai (36, 7, 158—159; 32, 8, 110). Anglija ir Austrija, 
norėdamos izoliuoti Rusiją, darė žygių patraukti Prūsijai 
ir žadėjo jai visą Saksoniją, jei ši atsisakytų susitarimų 
su Rusija (119, 34). Kadangi ne Vakarų Europos valsty- 
bių, o Rusijos armija buvo okupavusi Saksoniją, todėl 
Aleksandro I pažadai turėjo realesnį pagrindą, ir Prūsijos 
vyriausybė buvo priversta Saksonijos ir Lenkijos klausi- 
mais palaikyti Rusiją. Lenkijos klausimu ji rėmė Rusiją 
lojaliai, bet be entuziazmo. Prūsija svajojo įgyti vyrau- 
jančią padėtį Vokietijoje, gauti ne tik Saksoniją, bet ir 
Vestfaliją bei kitas vokiečių žemes. Tad Kaslriui ir Me- 
ternichui nepavyko sudaryti su Prūsija vieningo bloko 
prieš Rusiją, kuris, reikalui esant, galėtų priešintis Pran- 
cūzijai. Meternichas mėgino pramogomis — koncertais, iš- 
vykomis į užmiestį, šokiais — sušvelninti Europos valsty- 
bių prieštaravimus, bet mažai tuo laimėjo. 

Nugalėtoji Prancūzija netrukus išėjo iš izoliacijos ir įsi- 
jungė Vienoje į keturių pagrindinių Europos valstybių 
pasitarimus. Jos atstovas Š. Taleiranas, labai gudrus po- 
litikas, naudodamasis sąjungininkų nesutarimais, sugebė- 
jo kongrese tapti penktos didelės valstybės lygiaverčiu 
atstovu ir įgijo svarbų vaidmenį, nors Prancūzija buvo 
karą pralaimėjusi. Kunigaikštis Taleiranas ilgą laiką bu- 
vo Napoleono užsienio reikalų ministru, bet vėliau atsi- 
metė nuo Napoleono ir nuo 1808 m. užmezgė slaptus ry- 
šius su Rusija bei Austrija. Napoleonui pralaimėjus, jis 
vadovavo laikinajai Prancūzijos vyriausybei ir buvo jos 
užsienio reikalų ministras. 

Viename neoficialiame keturių valstybių nugalėtojų po- 
sėdyje pakviestas Prancūzijos užsienio reikalų ministras 

Taleiranas sėkmingai pasisakė prieš pavadinimą „sąjungi- 
nės valstybės“: esą Napoleonui atsisakius sosto ir pasi- 
rašius Paryžiaus sutartį, pavadinimas „sąjunginės valsty- 
bės“ prarado prasmę, nes dabar visos valstybės, ne tik 
keturios didžiosios, turi vienodas teises, ir kongreso nuta- 
rimai turi būti priimti visų valstybių, tarp jų ir mažųjų. 
Vadovaujančios keturios valstybės nutarė į aktyvų kong- 
reso darbą įtraukti Prancūziją ir kai kurias kitas valstybes. 
Be to, Taleiranas pasiūlė kongreso veiklos pagrindu imti 
teisėtumo (legitimizmo) principą — grąžinti tautoms ir 
valstybėms jų buvusią valdymo formą ir senąsias sienas. 
Šis principas nebuvo naujas, visos Europos valstybės jį 
pripažino, bet Taleirano lūpose dabar jis įgijo ypatingą 
reikšmę ir pagreitino antiprancūziškosios koalicijos iširi- 
mą (94, 163—165). Legitimizmo principas pirmiausia bu- 
vo neparankus Rusijai, ardė jos planus dėl Lenkijos ir 
ypač Saksonijos. Saksonijos karalius nebuvo atsisakęs 
sosto, kartu jis tebebuvo Varšuvos kunigaikštystės kuni- 
gaikštis. Tačiau minėto principo paskelbimas netrukdė Ru- 
sijai kelti savo reikalavimus dėl Lenkijos ir Saksonijos. 
Caras buvo tvirtai nusistatęs, naudodamasis šia proga, 
prijungti prie Rusijos visą Varšuvos kunigaikštystę, išsky- 
rus kai kurias mažai reikšmingas sritis. Jo reikalavimo 
pagrindas buvo milžiniškos aukos, kurias sudėjo Rusija 
kariaudama su napoleonine Prancūzija. 

Austrija, Prūsija (pirmajame etape), Prancūzija ir 
svarbiausia Anglija smarkiai priešinosi Aleksandro I pro- 
jektui Varšuvos kunigaikštystę prijungti prie Rusijos ir 
sukurti Lenkijos karalystę. Itin didelius nesutarimus su- 
kėlė prie Rusijos prijungiamos teritorijos dydis ir teisinė 
padėtis: ar ji bus Rusijos provincija, ar autonominė kons- 
titucinė karalystė (123, 492). Prūsijai labiau rūpėjo teri- 
torija. Austriją baimino Lenkijos karalystės titulas ir kons- 
titucija: naujoji valstybė galėjo būti didelės valstybės ge- 
malas. Su atkurta Lenkija linktų susivienyti Austrijos 
valdžioje esanti Galicija ir Prūsijos užimtos lenkų Žemės. 
Tai ardytų politinę Europos pusiausvyrą. 

Europos valstybės priešinosi Rusijos planams. Gavusi 
Varšuvos kunigaikštystę, Rusija įžengtų į Europos centrą. 
Kokios nors valstybių simpatijos Lenkijai čia neturėjo es- 
minio vaidmens. Tai matyti iš 1814 m. spalio 12 d. Ang- 
lijos lordo Kaslrio laiško Aleksandrui I (48, 101—103). 
Kaslris rašo atvirai, kad Rusija, jau gavusi Suomiją, Bes- 
arabiją, žengia į Vakarus, į pačią Vokietijos širdį. Atsa- 

kydamas Aleksandras I spalio 30(18) d. pareiškė, kad pas- 
taruoju metu Rusijos įgytos žemės turi tik gynybinę reikš-. 
mę, ir nedaro žalos nepriklausomoms gretimoms valsty- 
bėms (12, 2, 350—352). Rusijos pozicija Lenkijos atžvil- 
giu plačiai išdėstyta Rusijos vyriausybės memorandume 
Anglijos vyriausybei (12, 2, 352—358). Aleksandro I griež- 
tą nusistatymą neišleisti iš savo rankų Lenkijos klausi- 
mo vaizdžiai rodo Anglijos užsienio reikalų ministro Kasl- 
rio 1814 m. lapkričio 25 d. laiškas Anglijos pirmajam mi- 
nistrui R. Liverpuliui (32, 8, 133). Reziumuodamas savo 
pokalbį su Aleksandru I, ministras cituoja caro posakį: 
„Aš užkariavau kunigaikštystę (Varšuvos.— B. D.) ir tu- 
riu 480 tūkst. žmonių tam, kad ją išlaikyčiau“. Toliau ca- 
ras pareiškęs, kad tik jis vienas esąs kompetentingas 
spręsti Lenkijos klausimą, Austrijai neužleisiąs nė vieno 
kaimo, o duosiąs, kas būtina, iš Prūsijos. 

Anglija stengėsi išlaikyti viešpataujančią padėtį jūrose, 
įteisinti užgrobtas Prancūzijos, Ispanijos ir Olandijos ko- 
lonijas, padaryti nekenksmingą savo konkurentę Prancū- 
ziją ir neleisti sustiprėti Rusijai ne tik Europos centre, bet 
ypač Balkanuose. Angliją mažiau domino vokiečių žemės, 
kaip Saksonija ir kitos. Apskritai ji sutiko išplėsti ir su- 
stiprinti Prūsiją ir Austriją: jos turėjo tapti stipriu bar- 
jeru prieš Prancūziją ir Rusiją (119, 33—34). Pirmiausia 
Anglija norėjo susilpninti Prancūziją, kaip pavojingiau- 
sią buržuazinės-aristokratinės Anglijos varžovę, prie Pran- 
cūzijos sienų sukurti valstybes-barjerus, Reino pakrantėse 
sustiprinti Prūsiją. 

Rusijos priešininkai, demonstruodami palankumą len- 
kams, stengėsi pralenkti net carą, iš dalies gal tikrai jie 
buvo susirūpinę Lenkijos reikalais: iškėlė kontrpasiūly- 
mą — atkurti senąją nepriklausomą Lenkijos karalystę. 
Anksčiau minėjome tokį Anglijos užsienio reikalų ministro 
siūlymą, o vėliau Prancūzijos ministras Taleiranas pasi- 
sakė už atkūrimą visiškai nepriklausomos Lenkijos kara- 
lystės senosiose sienose (prieš pirmąjį, o ypač antrąjį pa- 
dalijimą) su stipria monarcho valdžia. Žinoma, realiai 
niekas to nesitikėjo. Visi gerai suprato, kad Rusija, perga- 
lingai baigusi karą, su tuo niekada nesutiks. Apie tai, 
kaip matėme, jau 1813 m. Aleksandras I rašė A. Čartoris- 
kiui. Rusijai dabar rūpėjo išplėsti savo valdas ir Lenkijos 
branduolį — Varšuvos kunigaikštystę, — pavadintą Lenki- 
jos karalyste, glaudžiai juridiškai susieti su savo impe- 
rija. Lenkijos aristokratų sluoksnių, remiančių Aleksand- 

ro I planus, atstovas Čartoriskis pats atvyko pas Taleira- 
ną. Čartoriskis pareiškė Taleiranui, kad Lenkijai reikia 
eiti išvien su Aleksandru I, žadančiu iš Varšuvos kuni- 
gaikštystės sukurti Lenkijos karalystę; pats caras, Lenki- 
joje būdamas konstitucinis karalius, kartu liksiąs auto- 
kratinis valdovas — Rusijos imperatorius. Taleiranas pa- 
reiškęs Čartoriskiui, kad tokiu atveju Prancūzija nebesi- 
priešinsianti Aleksandro I planams dėl Lenkijos (144, 5; 
54, 386). 

Rusijai ir Prūsijai anksti (1814 m. rugsėjo 28(16) d.) 
sudarius slaptą susitarimą, valstybės Vienos kongrese su- 
skilo į dvi grupes: iš vienos pusės Rusija, reikalaujanti 
Varšuvos kunigaikštystės, ir Prūsija (ji linko sutikti su 
Aleksandro I planais Lenkijos atžvilgiu), reiškianti pre- 
tenzijas į Saksoniją; iš kitos — Anglija, besipriešinanti 
Rusijai, norinčiai užvaldyti Varšuvos kunigaikštystę, Pran- 
cūzija, priešinga Rusijos planams ir ypač Saksonijos pri- 
jungimui prie Prūsijos, ir Austrija, kovojanti tiek su Rusi- 
jos, tiek su Prūsijos pretenzijomis, ypač su pastarosios 
reikalavimais. Didžiuliai Rusijos kariuomenės laimėjimai 
ir tai, kad ji nužygiavo iki Paryžiaus, Rusijos su Prūsija 
aktyvi veikla Vienos kongrese išgąsdino kai kuriuos bu- 
vusius Rusijos sąjungininkus. 

1815 m. sausio 3 d. Anglija, Prancūzija ir Austrija su- 
darė slaptą sutartį prieš Rusiją ir Prūsiją (12, 2, 589— 
591; 13, 642—644). Sutartis susidėjo iš 14 pagrindinių 
straipsnių ir vieno slapto. Ji turėjo būti būsimos plačios 
koalicijos užuomazga. Prisidėti galėjo ir kitos valstybės. 
Slaptai buvo pažymėta, kad Rusija nebus priimta į koa- 
liciją. Leista prisidėti Bavarijai, Hanoveriui, Olandijai. 
Sudaryta gynybos ir puolimo sutartis. Joje numatyta, kaip 
toliau koordinuoti veiksmus Vienos kongrese ir tarpusa- 
vio pagalba, jei kuri nors iš susitariančiųjų valstybių bū- 
tų užpulta. Kiekviena iš jų pristatė po 150 tūkst. karių. 
Sutarties tikslas buvo priešintis Rusijos ir Prūsijos vy- 
riausybių planams dėl Lenkijos ir Saksonijos, t. y. ne- 
leisti, kad sustiprėtų Rusija, apginti Saksonijos karaliaus 
teises (pagal kongrese priimtą legitimizmo principą jis 
neturėjo prarasti sosto). Saksonija buvo itin suinteresuo- 
tos Prancūzija ir Austrija. Prancūzijos karaliui Liudvikui 
XVIII Taleiranas džiaugsmingai rašė, kad antiprancūziš- 
koji koalicija suardyta visam laikui (48, 123). Liudvikas 
XVIII sutartį netrukus ratifikavo. 

Derybos toliau tęsėsi labai įtemptai. Naujieji sąjungi- 
ninkai smarkiai spaudė Rusiją ir Prūsiją. Valstybės de- 
monstravo, jog savo tikslams pasiekti yra pasirengusios 
panaudoti karinę jėgą. Iš tikrųjų karo pavojaus nebuvo. 
Tie kariniai aliarmai buvo tik mėginimas išsiderėti kuo 
naudingiausias sąlygas galutiniam kompromisui (119, 
198; 54, 386—387). Paaiškėjo, kad teritoriniai nesutarimai 
tarp Rusijos, Prūsijos ir Austrijos įveikiami. Rusija ir 
Prūsija turėjo padaryti nuolaidų Lenkijos ir Saksonijos 
klausimais. Aleksandras I sutiko su teritorinėmis nuolai- 
domis Austrijai: atsisakė Krokuvos, Austrijai perdavė Ve- 
ličkos druskos kasyklas, Tarnopolio apygardą. Austriją 
dar gąsdino konstitucinės Lenkijos karalystės sudarymas 
Rusijos sudėtyje. Anglijos atstovas Kaslris, nenorėjęs, kad 
Lenkija atitektų Rusijai, kaip jos provincija, pasisakė ir 
prieš lenkų žemių konstitucinę tvarką, ypač nenorėjo su- 
teikti konstitucijai tarptautinės sankcijos. Sankcijai prieš- 
taravo ir Aleksandras I. Austrijos ir Prūsijos lenkai siek- 
sią susijungti su Rusijai priklausančia Lenkija, Europoje 
atsirasią sprogstamosios medžiagos — liberalinių lozungų 
(123, 492). Prūsijai buvo siūloma pasitenkinti Saksonijos 
dalimi, bet Prūsija galėsianti išplėsti savo valdas — pri- 
sijungti šiaurės vakarų vokiečių žemes — Vestialiją ir Rei- 
no provinciją, iš Varšuvos kunigaikštystės gausianti tik 
jos dalį. 

Vienos kongresui ieškant kompromisų ir artėjant prie 
pabaigos, staiga Napoleonas, žinodamas, kad Burbonų val- 
džia Prancūzijoje nepopuliari, paliko Elbos salą ir 1815 m. 
kovo 1 d. su 1000 karių būriu išsikėlė Pietų Prancūzijoje 
(prie Tulono) ir per Grenoblį, Lioną, triumiuodamas žy- 
giavo į Paryžių; kovo 20 d. į jį įžengė jau su daug dides- 
ne kariuomene. Prasidėjo antrasis Napoleono valdymo lai- 
kotarpis („Šimtas dienų“). Susivaidiję kongreso dalyviai 
metė neišspręstus ginčus ir nedelsdami sudarė naują, sep- 
tintąją, koaliciją. Kovo 25(13) d. buvo priimta deklara- 
cija, skelbianti Napoleoną už įstatymų ribų ir kviečianti 
į kovą su juo (32, 8, 240—243; 36, 3, 182—187). 

Baigiamieji Vienos kongreso nutarimai. 
Autonominės Lenkijos karalystės, kuriai 
priklausė Lietuvos Užnemunė, įkūrimas 


Kongresas skubėjo baigti darbą ir numatomą kompro- 
misą galutinai įforminti diplomatinėmis sutartimis. Trys 
monarchijos (Rusija, Prūsija, Austrija), kadaise pasidali- 
jusios Lenkijos ir Lietuvos valstybę, 1815 m. gegužės 3 d. 
sudarė tarp savęs sutartis, kuriomis pasidalijo Varšuvos 
kunigaikštystę ir įkūrė naują Lenkijos karalystę (13, 652— 
674). Po to jų nutarimai buvo įtraukti į Vienos kongreso 
baigiamąjį generalinį aktą, kuriam tuo būdu pritarė visos 
Vienos kongrese dalyvaujančios valstybės. 

Rusijos, Prūsijos, Austrijos, Anglijos, Prancūzijos, Is- 
panijos, Svedijos ir Portugalijos atstovai Vienos kongreso 
baigiamąjį generalinį aktą pasirašė 1815 m. birželio 9 d. 
(gegužės 28 d.), vykstant naujai prasidėjusiems mūšiams 
su Napoleonu (32, 8, 371, 678—679; 36, 3, 229—333). Ke- 
turiolika pirmųjų akto straipsnių liečia buvusios Lenkijos 
ir Lietuvos valstybės teritoriją. Rusija gavo didžiąją Var- 
šuvos kunigaikštystės dalį su jos centru Varšuva ir jai 
priklausiusią Lietuvos Užnemunę (Suvalkiją). Prie Ru- 
sijos prijungta teritorija buvo pavadinta Lenkijos kara- 
lyste, o jos karaliumi paskelbtas caras. Lenkijos karalystė 
užėmė 128 tūkst. kmž., joje gyveno 3,3 mln. žmonių. Prū- 
sijai teko nedidelė vakarinė Varšuvos kunigaikštystės da- 
lis — Poznanės ir Bidgoščiaus departamentai su Torunės 
ir Chelmno miestais. Ši teritorija sudarė atskirą Prūsijos 
provinciją — Poznanės didžiąją kunigaikštystę su labai 
ribota autonomija. Prūsijai vėl atiteko napoleoninei Pran- 
cūzijai priklausęs laisvasis miestas Gdanskas (Dancigas). 
Austrija atgavo Varšuvos kunigaikštystei priklausiusią 
Galiciją su Veličkos druskų kasyklų rajonu ir po 1809 m. 
karo Rusijai tekusią Tarnopolio apygardą. Tačiau nebu- 
vo grąžinta Krokuva. Iš Krokuvos miesto ir mažos aplin- 
kinės teritorijos Vyslos kairiajame krante buvo sudaryta 
Krokuvos respublika, jai suteikta konstitucija ir plati au- 
tonomija Austrijos, Rusijos ir Prūsijos globoje (13, 675— 
687). 1846 m. Krokuva atiteko Austrijai. (Žr. žem. p. 80.) 

Iš apkarpytos Varšuvos kunigaikštystės Vienos kongre- 
so sukurta Lenkijos karalystė (neoficialiai dažnai vadina- 
ma Kongresine Lenkija) turėjo savo konstituciją ir vidaus 
autonomiją. Valstybinių institucijų — administracijos ir 

kitų organų — oficiali kalba buvo lenkų kalba. Labai grei- 
tai parengtą konstituciją caras Aleksandras I, atvykęs į 
Varšuvą, patvirtino 1815 m. lapkričio 27(15) d. Carui, kaip 
karaliui, atstovavo vietininkas. Juo buvo paskirtas genero- 
las J. Zajončekas (85). 

Be to, Vienos sutartyje sakoma, kad visose buvusiose 
Lenkijos karalystės, t. y. Lenkijos ir Lietuvos valstybės, 
žemėse garantuojamos sąlygos lenkų nacionaliniam vys- 
tymuisi ir netrukdomi ūkiniai bei kultūriniai santykiai tarp 
lenkų žemių, atskirtų trijų valstybių sienomis. Vienoje ne- 
buvo atkurta prieš padalijimus gyvavusi Lenkijos ir Lie- 
tuvos valstybė, tačiau carui pripažinta teisė prie šios nau- 
josios Lenkijos karalystės prijungti senosios valstybės 
žemes, kurios po padalijimų atiteko Rusijai. Sutartyje sa- 
koma: „Jo Imperatoriškoji Didenybė pasilieka teisę šią 
valstybę, turinčią atskirą administraciją, plėsti iš vidaus“. 

Kai kurie Vienos sutarties straipsniai lietė lenkų ir lie- 
tuvių žemių ekonomiką bei kitus klausimus. Pažymima, 
kad navigacija bus laisva visose buvusios Lenkijos ka- 
ralystės upėse ir kanaluose, leidžiama visų provincijų Že- 
mės ūkio produktų ir pramonės gaminių laisva apyvarta. 
Taigi naujieji žemių pasidalytojai pripažino buvusios Len- 
kijos ir Lietuvos valstybės ekonominės vienovės principą, 
laisvus ekonominius lenkų (tiksliau lenkų ir lietuvių) teri- 
torijų, valdomų Austrijos, Prūsijos ir Rusijos, ryšius. Ki- 
ti Vienos akto nuostatai reglamentavo amnestijos, mišrių 
savininkų (t. y. turinčių žemių keliose valstybėse) būklės, 
skolų likvidavimo ir kitus reikalus. Turintiems nuosavybę 
keliose valstybėse, pilietybę leista pasirinkti. Įvairių len- 
kų kraštų jaunuomenė turėjo teisę studijuoti Krokuvos 
universitete. 

Deja, šitie pareiškimai, kad įkurta Lenkijos karalystė 
galės būti išplėsta, kad bus apsaugoti nacionaliniai in- 
teresai, plėtosis vidaus rinka, niekada nebuvo įgyvendin- 
ti. Tačiau tuo buvo pripažinta lenkų tautos vieningo prie- 
šinimosi jėga, kurią ji parodė po padalijimų. 

Iš kitų Lenkijos tiesiogiai nelietusių Vienos kongreso 
nutarimų reikia pažymėti nutarimą dėl Saksonijos. Jos li- 
kimas buvo susijęs su Lenkija, nes Saksonija iš dalies 
buvo kompensuojama Prūsijai, kuri turėjo perleisti Rusi- 
jai didesniąją Varšuvos kunigaikštystės dalį, įgytą po 
Lenkijos ir Lietuvos padalijimų. Prūsijai teko susitaikyti 
su tuo, kad ji gavo ne visą, o tik šiaurinę Saksonijos da- 
li, pagrindinė — pietinė jos dalis liko savarankiška ka- 

ralystė (karalius — Frydrichas Augustas I, sostinė — Dres- 
denas). Tačiau Prūsija stipriai pasistūmėjo į vakarus — 
į šiaurės vakarų vokiečių žemes, prisijungė Vestfaliją, 
Reino provinciją. Be to, Prūsija gavo Riūgeno salą ir 
Švedijos Pomeraniją. Austrija Italijos šiaurės rytuose už- 
valdė turtingiausias sritis — Lombardiją ir Veneciją. Iš 
vokiečių valstybių ir Austrijos bei Prūsijos valdų dalies 
Vienos kongresas sukūrė Vokietijos sąjungą. Į ją jėjo 34 
monarchijos ir 4 laisvieji miestai. Iš buvusios Napoleono 
sąjungininkės Danijos buvo atimta Norvegija ir prijungta 
prie Švedijos asmenine unija. Belgija buvo paaukota 
Olandijai. Italijoje įtvirtintas susiskaldymas ir restauruo- 
tas senasis režimas. Šveicarijai pripažintas pastovus neut- 
ralumas. 

Vienos kongreso nutarimų vykdymui kontroliuoti ir prie- 
šiškiems judėjimams slopinti caras Aleksandras I pasiūlė 
sudaryti „krikščioniškųjų monarchų tarpusavio pagalbos 
aktą“, kuris jėjo į istoriją Šventosios sąjungos vardu. Jos 
įkūrimo akto tekstą jis pats ir parašė. Abstrakčiais neaiš- 
kiais posakiais jis išreiškė Europos krikščioniškųjų vals- 
tybių suinteresuotumą palaikyti religijos ir monarchinės 
valdžios principus, sąjungos dalyviai įsipareigojo vienas 
kitą remti. Caras norėjo šiam aktui suteikti krikščionišką 
pobūdį, kad negalėtų prie jo prisidėti Turkijos imperija; 
jos atžvilgiu Aleksandras I norėjo turėti laisvas rankas 
tolesniems užkariavimams. 1815 m. rugsėjo 26 d. Pary- 
žiuje aktą pasirašė Rusijos imperatorius Aleksandras I, 
Austrijos imperatorius Pranciškus I ir Prūsijos karalius 
Frydrichas Vilhelmas III (32, 8, 516—517). Lapkričio mėn. 
prie Šventosios sąjungos prisidėjo Prancūzijos karalius 
Liudvikas XVIII, o vėliau dauguma Europos monarchų. 
Vengdama nepageidaujamų diskusijų parlamente, Anglija 
prie sąjungos oficialiai neprisidėjo, bet rėmė jos politiką, 
dalyvavo kongresuose. Vadovaujantis vaidmuo Šventojoje 
sąjungoje priklausė Rusijai ir Austrijai. Svarbiausiu są- 
jungos uždaviniu tapo kova su revoliuciniais ir naciona- 
linio išsivadavimo judėjimais. 

Po sąjungininkų — Anglijos, Olandijos, Prūsijos — ka- 
riuomenės pergalės prieš Napoleono armiją prie Vaterlo 
(netoli Briuselio) 1815 m. birželio 18 d. Napoleonas tu- 
rėjo dar kartą atsisakyti sosto, pasidavė Anglijai ir buvo 
išvežtas į Šventosios Elenos salą Atlanto vandenyne, ne- 
toli Afrikos. Burbonas Liudvikas XVIII vėl sugrįžo į Pary- 
žių su priešų armijų gurguole. Vaterlo mūšis galutinai 

sužlugdė Napoleono imperiją. 1815 m. lapkričio 20 d. są- 
jungininkai sudarė antrąją Paryžiaus taikos sutartį su 
Prancūzija (32, 8, 609—612). Jos sąlygos Prancūzijai bu- 
vo sunkesnės. Prancūzija neteko Vakarų Savojos ir kai ku- 
rių nedidelių pasienio teritorijų bei tvirtovių, turėjo iš- 
mokėti didelę karinę kontribuciją ir išlaikyti gausią oku- 
pacinę kariuomenę. Pasirašant taikos sutartį, Anglijos siū- 
lymu, keturios valstybės — Anglija, Rusija, Austrija ir 
Prūsija — sudarė vadinamąją Keturių sąjungą, kad nie- 
kada nebūtų leista į Prancūzijos sostą grąžinti Bonapar- 
tų dinastijos ir įsipareigojo, panašiai kaip Šventoji są- 
junga, rengti periodinius suvažiavimus Europoje sukur- 
tai politinei pusiausvyrai ir esamoms valstybinėms san- 
tvarkoms apsaugoti (32, 8, 609—612). 

Vienos kongreso nutarimai, kaip ir tuoj po jo sudarytos 
sąjungos, laikinai sustiprino feodalinę reakciją ir, pertvar- 
kę Europos žemėlapį, įtvirtino naują jėgų santykį. Atkur- 
damas daugelio Napoleono nugalėtųjų šalių savarankiš- 
kumą, kongresas atidavė jas reakcinės bajorijos ir senųjų 
dinastijų valdžiai. Nustatant naujas sienas, kaip rašė 
F. Engelsas, tautos „buvo perkamos ir pardavinėjamos, 
skirstomos ir jungiamos, vadovaujantis tiktai tuo, kas dau- 
giau atitiko jų valdovų interesus ir ketinimus“ (11, 568). 

Pergale prieš Napoleoną tiesiogiai pasinaudojo teodali- 
nė reakcija, o ne buržuazija, nes tuometinėje Europoje bur- 
žuazijos klasė buvo dar silpna ir neorganizuota (94, 417). 
Tačiau senoji feodalinė santvarka išvaduotose iš Napo- 
leono viešpatavimo šalyse ištisai grįžti nebegalėjo. Dau- 
gumoje Europos šalių paspartėjo kapitalistinių santykių 
raida. Stipriai besiplėtojančiam kapitalizmui Prancūzijoje 
nesutrukdė senosios Burbonų dinastijos atkūrimas. Bajorų 
reakcija Europoje negalėjo panaikinti visų buržuazinių 
pertvarkymų. Kai kurios socialinės reformos, Napoleono 
pergalių atneštos Europos kraštams, pasirodė neišvengia- 
mos. 

Naujai įkurtoje Lenkijos karalystėje, į kurią įėjo ir Lie- 
tuvos Užnemunė, liko Napoleono kodeksas, valstiečių as- 
meninė laisvė, administracijos ir teismo įstaigose lenkų 
kalba, savi pinigai (zlotai), vyrai tarnavo Lenkijos kara- 
lystės armijoje, galiojo naujasis kalendorius. (Tarp nau- 
jojo, arba Grigaliaus, kalendoriaus ir senojo (Julijaus) 
laiko skirtumas XIX a. buvo 12 dienų, o XX a.— 13 d.) 

Užnemunė priklausė Augustavo vaivadijai, nuo 1837 m.— 
gubernijai, 1867—1915 m. įėjo į Suvalkų guberniją, todėl 
vis plačiau buvo vadinama Suvalkija. 


Lietuvos bajorijos politinių vilčių žlugimas 


Vienos kongreso nutarimai negalėjo patenkinti Lenkijos 
ir Lietuvos bajorų, kurie norėjo atkurti savo senąją bend- 
rą valstybę — Lenkijos karalystę, arba Respubliką. Pažy- 
mėtinas Tado Kosciuškos nusistatymas dėl Vienos kongre- 
so nutarimų. Kai Vienos kongrese iš esmės jau buvo su- 
sitarta dėl Lenkijos, bet nutarimas oficialiai dar nepa- 
skelbtas, caras Aleksandras I 1815 m. pavasarį pareiškė 
norįs susitikti su Kosciuška, kaip prieš metus Paryžiuje. 
1815 m. gegužės 27 d. susitikęs su Aleksandru I Bavari- 
joje, Kosciuška sužinojo apie jau priimtus nutarimus dėl 
Lenkijos žemių. Kosciuškai jie buvo nepriimtini. Nerimau- 
damas jis keliavo į Vieną pasimatyti su A. Čartoriskiu, 
siekusiu bendradarbiauti su caru. Vienoje Kosciuška su- 
žinojo, kaip yra iš tikrųjų. 

Birželio 10 d. iš Vienos Kosciuška parašė laišką Alek- 
sandrui I, kuriame jam dėkojo už tai, ką gero jis padarė 
ar dar ketina padaryti lenkų tautai, tačiau nerimavo dėl 
Lietuvos, nes esąs gimęs Lietuvoje, o jos ateitis neaiški 
(25, 4, 211; 71, 532) *. Caro atsakymo Kosciuška nesulau- 
kė. -Birželio 13 d. laiške A. Čartoriskiui Kosciuška rašė, 
kad sukurta ne tokia Lenkija, kokios norėta, o visai ma- 
žutė, tik su dideliu Lenkijos karalystės vardu, bet esąs 
dėkingas carui už Lenkijos vardo atkūrimą, nors tauta 
ne vardas, o žemės plotas su gyventojais, caras neišpildęs 
įam ir daugeliui kitų duoto pažado grąžinti sienas iki 
Dauguvos ir Dnepro, kad Lenkija galėtų kaip lygiavertė 
valstybė draugauti su Rusija (25, 4, 214—215; 71, 533; 
84, 7). Nusivylęs senas Kosciuška išvyko iš Vienos ir ap- 
sigyveno Šveicarijoje. 

Vienos nutarimai smarkiai apvylė ir Vilniaus bei visos 
Lietuvos bajoriją, ypač aukštąją visuomenę, kurią sudarė 
lenkai arba sulenkėję dvarininkai, dalyvavę lenkų nacio- 
naliniame judėjime. Visą laiką buvo laukiama, kad Lie- 
tuva bus sujungta su numatoma atkurti Lenkijos karalys- 


* Kosčiuška rašė, kad jis lietuvis (je suis nė Lithuanien). Kosciuš- 
ka gimė 1746 m. Baltarusijoje, Ivacevičių rajone, kuris priklausė 
LDK. 

te. Kaip matėme, Vienos sutartimi buvo neaiškiai numa- 
tytas Rusijos imperijos sudėtyje sukurtos Lenkijos kara- 
lystės „vidinis praplėtimas“, t. y. caras Aleksandras I tu- 
rėjo teisę prie jos prijungti kitas buvusios Lenkijos ka- 
ralystės žemes, priklausančias Rusijai, kaip, pavyzdžiui, 
Lietuvą. Tai teikė šiek tiek vilčių, todėl Vilniuje bei Var- 
šuvoje buvo kuriami įvairiausi projektai ir sklido gandai 
būsimą Lietuvos sujungimą su Lenkija (84, 7; 82, 
84). 

Skaudžiu Lenkijos ir Lietuvos klausimu Aleksandras I 
savo politiniams bendraminčiams ir toliau neįsipareigoda- 
mas (gal ir apgaudinėdamas) negailėjo abstrakčių pažadų, 
kad jų viltys būsiančios realizuotos, bet apskritai laikėsi 
atsargiai, oficialių pareiškimų nedarė. Tai matyti iš tuo- 
metinių jo santykių su senatoriumi M. K. Oginskiu. Kaip 
jau žinome, Oginskis per 1812 m. karą ir kurį laiką po 
karo gyveno Peterburge, susitikinėjo bei susirašinėjo su 
caru. Aleksandrui I, esančiam su Rusijos kariuomene Vi- 
durio Europoje, Oginskis 1813 'm. rašė dėl Vilniaus ir 
kitų vakarinių gubernijų gyventojų — žemės savininkų — 
sunkios ekonominės padėties po 1812 m. karo, prašė su- 
teikti jiems valstybės pagalbą (25, 4, 145, prier. 43—50). 
Grįžęs į Peterburgą, 1814 m. pradžioje caras priėmė Vil- 
niaus bei kitų vakarinių gubernijų atstovus ir pažadėjo 
pagerinti jų padėtį (25, 4, 160—165). 

1815 m., jau po Vienos kongreso nutarimų, Oginskis vėl 
susitiko su Aleksandru I. Per A. Čartoriskį gavęs caro 
sutikimą, Oginskis, kaip Vilniaus gubernijos atstovų va- 
das, atvyko į Varšuvą, kur tuo metu buvo ir caras. Greta 
Vilniaus gubernijos atstovų caras sutiko priimti dar Gar- 
dino ir Minsko gubernijų atstovus, bet neleido jų atsiųsti 
Volynei ir kitoms per padalijimus prie Rusijos prijungtoms 
gubernijoms. 1815 m. lapkričio 12 d. Aleksandras I iš 
pradžių priėmė Oginskį vieną. Caras pareiškė, kad Ogins- 
kio atstovaujamo krašto gyventojų jis visada prašė kant- 
rybės ir pasitikėjimo. Oginskiui nusiskundus, jog Vilniu- 
je negalima užsiminti apie Lenkijos karalystę ir todėl 1a- 
bai mažai žinoma apie naujai sukurtos karalystės organi- 
zaciją, caras nusistebėjo, kad Vilniuje Lenkijos karalystė, 
kurią pripažįsta visa Europa, yra paslaptis. Jis sutiko pri- 
imti Vilniaus ir dviejų kitų gubernijų atstovus su sąlyga, 
kad jie nelies, kaip sakė, keblaus klausimo, t. y. Lenkijos 
ir Lietuvos sujungimo. Jis nenorįs, kad atstovai prašytų 
tas žemes prijungti prie Lenkijos. Reikią, kad atrodytų, 

jog visa, ką jis darąs, darąs savo paties valia ir noru. 
Žinąs, kad iki šiol buvę provincijų ir Rusijos santykiai ne- 
galį žmonėms patikti. Bet esą negalima manyti, kad jis 
norįs šias provincijas atskirti nuo Rusijos, priešingai, ma- 
nąs sustiprinti tuos ryšius, kurie jas jungia su visa impe- 
rija, darydamas taip, kad pavaldiniai lenkai neturėtų pa- 
grindo skųstis. Pagrįstas nepasitenkinimas Lietuvoje bū- 
siąs tol, kol nesusijungsianti visa lenkų gyvenama teri- 
torija ir kol nebūsią naudojamasi konstitucijos teikiamo- 
mis teisėmis. Tada Lenkijos prijungimas prie Rusijos su- 
kelsiąs pasitikėjimą ir puikų abiejų tautų (rusų ir lenkų) 
sutarimą. Gubernijų prašymus caras pasiūlė pateikti raštu 
(25, 4, 229—236, prier. 55—60). 

Kaip buvo nurodyta, politinių pageidavimų Lietuvos gu- 
bernijų atstovai olicialiai nepateikė. Jie buvo caro priim- 
ti lapkričio 26 d. Be senatoriaus grafo M. K. Oginskio, 
Vilniaus gubernijai atstovavo dar T. Vavžeckis, grafas 
A. Pociejus, grafas L. Pliateris. Oginskis prancūziškai pa- 
sakė kalbą. Jis pareiškė carui atstovų prisirišimą ir pasi- 
tikėjimą, dėkojo už 1812 m. amnestiją ir 1814 m. mani- 
festą (1814 m. balandžio 25 d. įsaką apie sekvestruotų 
turtų grąžinimą). Aleksandras I atsakė, kad jis visuomet 
rūpinęsis jų krašto gerove. Prašė savo prašymus perduoti 
raštu; jie būsią apsvarstyti ir duotas kiek galima palan- 
kesnis atsakymas (25, 4, 238—245). 

Po audiencijos Oginskis iš Varšuvos grįžo į Vilnių ir 
rengėsi sutikti per Vilnių į Peterburgą vykstantį valdovą. 
Trumpai paviešėjęs iliuminuotame Vilniuje, Aleksandras I 
išvažiavo į Peterburgą, nieko konkretaus bajorams taip 
ir nepažadėjęs. 

Iš M. Oginskio 1815 m. gruodžio 11 d. laiško Vilniaus 
gubernijos bajorų maršalkai Teodorui Ropui sužinome, 
kad Lietuvos gubernijų atstovai carui Varšuvoje pateikė 
prašymą iš aštuonių punktų (84, 11—12). Be administra- 
cinių bei ekonominių pageidavimų, buvo ir kultūrinio po- 
būdžio prašymų. Buvo prašoma, kad jokie valdžios organai 
nepažeistų Vilniaus universiteto privilegijų, kad visose 
administracinėse ir teismo bylose būtų vartojama lenkų 
kalba, išskyrus atvejus, kai reikia kreiptis į sostinę, kad 
būtų grąžinta Lietuvos Metrikos dalis, kuri reikalinga ba- 
įorų turto paveldėjimo ir žemės ribų bylose, taip pat, kad 
Tribunolo aktai, esantys Smolenske, būtų perkelti į Vil- 
nių. 

1816 m., kelis mėnesius būdamas Peterburge, M. Ogins- 
kis carui užsiminė dėl Lietuvos ateities, bet šis nieko 
konkretaus nežadėjo (25, 4, prier. 74 ir kt.). Nepaliauda- 
mas Lietuvos bajorams teikti neaiškias politines viltis, 
Aleksandras I 1817 m. liepos 25(13) d. įsaku įsteigė savo 
broliui didžiajam kunigaikščiui Konstantinui, Lenkijos ka- 
ralystės kariuomenės vyriausiajam vadui, priklausantį at- 
skirą Lietuvos korpusą iš rekrūtų, kilusių iš Lietuvos ir 
kitų vakarinių gubernijų (Vilniaus, Gardino, Minsko, Vo- 
lynės, Podolės ir Bialistoko srities). Korpusas tose pen- 
kiose gubernijose ir stovėjo. Uniforma buvo panaši į Len- 
kijos karalystės kariuomenės aprangą, bet su LDK vy- 
čiu. Sis įsakas kiek pagyvino bajorų viltis (84, 12; 106, 
103). 1818 m. kovo pradžioje Aleksandras I užsuko į Var- 
šuvą. Kaip visada privačiuose pokalbiuose buvo malonus, 
reiškė palankumą lenkams ir net prasitarė (nors sunku pa- 
tikėti), kad nepraeis nė dveji metai, kai prie Lenkijos ka- 
ralystės bus prijungta Lietuva, t. y. Lietuvos generalgu- 
bernatorija — Vilniaus, Gardino, Minsko gubernijos bei 
Bialistoko sritis, ir Volynės bei Podolės gubernijos (84, 
14). 1819 m. liepos mėn. caras didįjį kunigaikštį Kons- 
tantiną paskyrė Lietuvos gubernijų reguliariosios armijos 
vyriausiuoju vadu (84, 14: 106, 103—104). Tai reiškė, kad 
ir civilinės administracijos aukščiausioji valdžia pereina į 
jo rankas, todėl nemažai Lietuvos reikalų susitelkė Var- 
šuvoje. 

Per karus su Napoleonu Lietuvos ūkis patyrė didelių 
nuostolių. Dvarininkams rūpėjo atstatyti sugriautą ūkį ir 
išsikapstyti iš ekonominės krizės, todėl aktualus buvo 
valstiečių baudžiavos klausimas. 1812 m. antibaudžiavi- 
nis Lietuvos valstiečių judėjimas ir toliau nesiliaujanti 
kova bei nenašus baudžiauninkų darbas vertė dvarininkus 
ieškoti naujų būdų ūkio pajamingumui didinti. Plito nuo- 
monė, kad daugiau pajamų duotų laisvų valstiečių darbas, 
kad reikia valstiečiams baudžiauninkams suteikti asmeni- 
nę laisvę, atleisti juos nuo lažo, kuris tada paprastai buvo 
vadinamas baudžiava *, paversti činšininkais, mokančiais 
dvarui piniginę rentą. Taip baudžiavos klausimą sprendė 
dvarininkai, tačiau tai negalėjo patenkinti valstiečių. Iš- 
kilo valstiečių dirbamos žemės nuosavybės klausimas. 

* Lietuvių tarybinėje istoriografijoje baudžiava paprastai vadina- 
ma sunkiausioji valstiečių feodalinės priklausomybės forma (darbu, 


turtu, asmeniu) arba net visa feodalinių gamybinių santykių sistema. 
Priverstiniam valstiečio darbui pavadinti vartojamas lažo terminas. 

Valstiečiai nuo amžių dirbamą žemę laikė savo nuosa- 
vybe, o ne dvarininko, kaip buvo feodalinės santvarkos 
laikais įteisinta. Dvarininkai siūlė atleisti valstiečius nuo 
baudžiavos, bet neduoti jiems žemės. Valstiečių dirbama 
žemė dabar galėjo būti jiems patiems išnuomojama pa- 
gal sutartis. Lietuvos Užnemunėje, kuri įėjo į Lenkijos ka- 
ralystę ir kurios teritorijoje tebegaliojo 1807 m. Napoleo- 
no paskelbta laisvė, valstiečiams irgi rūpėjo gauti žemės. 
Tai rodo Marijampolės apskrities tarybos 1814 m. rugsėjo 
20 d. siūlymas krašto valdžiai, kaip valstiečiams įsigyti 
žemės, sudarant laisvus susitarimus su ponais (67, 222— 
224: 29, 443, 444; 70, 206 ir kt.)*. Taigi Lietuvoje siūloma 
nustatyti dvarininkų santykius su valstiečiais maždaug 
tokius, kokie buvo naujai įkurtoje Lenkijos karalystėje, 
kur buvo suteikta valstiečiams asmeninė laisvė, bet pa- 
likta feodalinė žemės nuosavybė. Panaši padėtis buvo gre- 
timoje Prūsijoje, kur nuo 1807 m. valstiečiai gavo teisę 
išsipirkti žemę, ir Pabaltijo gubernijose — Estijoje ir Lat- 
vijoje (be Latgalos), kur 1816—1817 m. buvo išlaisvinti 
valstiečiai be Žemės nuosavybės. 

Jau 1815 m. Vilniaus gubernijos bajorų seimelyje iške- 
liamas konkretus baudžiavos, t. y. lažo, panaikinimo ir as- 
meninės laisvės suteikimo valstiečiams projektas. Jį iškėlė 
Kauno apskrities bajorų maršalka I. Zaviša, tačiau, atro- 
do, klausimas nebuvo svarstytas. Baudžiavos panaikinimui 
aptarti 1817 m. susirinko Vilniaus gubernijos bajorų sei- 
melis. Pirmasis tuo reikalu pasisakė Upytės apskrities at- 
stovas S. Zaviša. Jis siūlė atleisti valstiečius nuo baudžia- 
vos, bet be žemės nuosavybės (65, 270; 67, 218; 83, 55; 
66). Seimelyje įsiliepsnojo triukšmingi ginčai, kai kurie 
atstovai net skelbė, kad krašte kilsianti revoliucija, kaip 
buvę Vakarų Europoje. Ginčai seimelį išardė, o iš Peter- 
burgo buvo gautas įspėjimas, kad bajorai be vyriausybės 
leidimo tokių klausimų nesvarstytų. Dėl caro valdžios ne- 
palankaus nusistatymo baudžiavos panaikinimas oficialiai 
daugiau nebuvo svarstomas. 

Feodalinės Rusijos aukštuosiuose sluoksniuose buvo as- 
menų, atvirai nusistačiusių prieš Lenkijos karalystės at- 
kūrimą ir galimą Lietuvos prijungimą prie jos. Stambūs 
rusų žemvaldžiai, išgąsdinti revoliucinių sąjūdžių ar tu- 

* Užnemunėje (Prienuose, Marijampolėje ir kt.) pasižymėjo ener- 
gingas valstiečių reikalų gynėjas smulkus bajoras Pranciškus Rupins- 


kis (42; 46). Pažangių pažiūrų valstiečių atžvilgiu buvo Juozapas 
Godlevskis, Fredos (prie Kauno) dvaro savininkas (29). 

rintys dvarų Lietuvoje bei kitose vakarinėse provincijose, 
buvo priešiški Lietuvos sujungimui su Lenkija. Ypač pa- 
žymėtinas konservatyvus oligarchinės ideologijos šalinin- 
kų vadas žinomas istorikas ir publicistas N. Karamzinas. 
Jau 1811—1812 m. jis buvo nusistatęs prieš planus atkur- 
ti Lenkijos karalystę ar Lietuvos Didžiąją Kunigaikštystę, 
globojomą Rusijos valdovo (52, 47), o 1818 m. Aleksand- 
rui I grįžus iš Varšuvos, N. Karamzinas, pasirašęs „Ru- 
sijos gyventojas“, griežtai protestavo prieš galimą Lie- 
tuvos sujungimą su Lenkijos karalyste. N. Karamzinas 
įrodinėjo, kad caras neturįs teisės taip daryti, nes Lietu- 
va priklausanti ne jam, o Rusijai, todėl jis neleisiąs Ru- 
sijos dalyti. Jei caras atiduotų Lietuvą Lenkijai, pražu- 
dytų Rusiją arba Rusijos sūnūs dar kartą turėtų lieti 
kraują, kaip 1794 m. paimdami Varšuvą (84, 16). Tuo 
metu pasirodę pirmieji N. Karamzino „Rusijos valstybės 
istorijos“ tomai (iš viso jų buvo 12) ir kita jo veikla 
darė didelį įspūdį rusų visuomenei ir tapo idėjinės-politi- 
nės kovos objektu. Peterburge, neaišku ar rusai, ar lenkai, 
sumanė prašyti Vilniaus universiteto profesorių J. Lele- 
velį parašyti Karamzino „Istorijos“ recenziją. Itin aktyvus 
buvo rengiamo žurnalo „Severnyj archiv“ leidėjas F. Bul- 
garinas. Sio žurnalo pirmųjų metų (1822—1824) nume- 
riuose ir pasirodė minima recenzija, tačiau autorius jos 
neužbaigė. Recenzija sukėlė didelį susidomėjimą Peter- 
burge ir Maskvoje, ją palankiai sutiko pažangieji sluoks- 
niai, tarp jų ir dekabristai, o nepalankiai — konservaty- 
vieji (133, 22 ir kt.). 

Nors Aleksandras I atrodė palankus, tačiau Lenkijos ir 
Lietuvos bajorų viltys neišsipildė — prie Lenkijos karalys- 
tės nebuvo prijungta jokia Rusijai priklausanti teritorija. 
Lietuva, kaip ir anksčiau, tebebuvo Rusijos provincija. 
Nedidelė lietuvių žemių dalis, kairiojoje Nemuno pusėje 
(Užnemunė, arba Suvalkija), įeinanti į naujai sukurtą Len- 
kijos karalystę, gyveno kiek kitokį gyvenimą, reglamen- 
tuojamą konstitucijos. 1832 m. ji buvo pakeista siauresniu 
organiniu statutu, oficiali kalba buvo lenkų. 

Klaipėdos kraštas, kaip ir anksčiau, priklausė Prūsijos 
karalystei. Tiek Tilžės taika (1807 m.), tiek Vienos kong- 
resu (1814—1815 m.) Aleksandras I nepasinaudojo ir eko- 
nominiu atžvilgiu nenaudingai nustatytos Rusijos sienos 
su Prūsija neištaisė — neįsigijo Nemuno žemupio deši- 
nėje pusėje esančio žemės ruožo su Klaipėdos uostu. 

Europos tautos, stojusios į nacionalinio išsivadavimo 
kovą, negalėjo susitaikyti su feodaline reakcija. Tiek Vo- 
kietijoje ir Italijoje, tiek Rusijos imperijoje, kartu ir Lie- 
tuvoje bei Lenkijoje suaktyvėjo visuomeninis gyvenimas. 
Didėjo nepasitenkinimas carizmu. Gyvai reiškėsi bajoriš- 
koji inteligentija, ypač jaunimas, Vilniaus universitete ir 
kitur. 


1820—1821 m. liberalą vaizdavusio Aleksandro I poli- 
tika tapo atvirai reakcinė. Pakito situacija visoje Rusijos 
imperijoje, kartu ir Lietuvoje. 1822 m. buvo uždraustos 
masonų ložės — 1812 m. jos vėl buvo pradėjusios Lietu- 
voje veikti legaliai —taip pat Šubravcų (Nenaudėlių) 
draugija. 1823—1824 m. buvo susektos slaptos anticari- 
nės patriotinio jaunimo organizacijos Lietuvoje (filomatų, 
filaretų ir kt.). Daug asmenų buvo apkaltinta ir ištremta, 
tarp jų ir anksčiau toms organizacijoms priklausęs poetas 
Adomas Mickevičius; tuo metu jis jau mokytojavo Kaune, 
tačiau su studentais palaikė glaudžius ryšius. Iš Vilniaus 
universiteto buvo atleistas istorikas profesorius Joachimas 
Lelevelis ir kiti demokratinių pažiūrų profesoriai. Vilniaus 
švietimo apygardos kuratorius (globėjas) liberalas A. Čar- 
toriskis 1824 m. turėjo atsistatydinti. Yra pagrindo many- 
ti, kad Vilniaus jaunimo organizacijų nariai palaikė ryšius 
su rusų dekabristais, 1825 m. gruodžio mėn. sukilusiais 
prieš vienvaldystę ir baudžiavą Rusijoje (77, 255—256). 
Represijomis caro valdžiai pavyko kiek prislopinti revo- 
liucinį judėjimą, bet ne visiškai sustabdyti. 

XIX a. pirmajame ketvirtyje Lietuvoje viešpatavo lenkų 
nacionalinis judėjimas, carinė administracija lietuvių tau- 
tos interesus visiškai ignoravo ir kartu su žemvaldžiais 
engė valstiečius. Tačiau negausioje lietuvių inteligentijo- 
je, kilusioje iš nenutautusių bajorų ir valstiečių, brendo 
nacionalinis sąmoningumas, kilo nacionalinio išsivadavimo 
judėjimo daigai. Lietuvių nacionalinio išsivadavimo judė- 
jimas galėjo visiškai išsiskleisti tik valstiečiams nusikra- 
čius socialinio jungo, t. y. panaikinus baudžiavą. 

XIX a. pirmųjų dešimtmečių Lietuvos socialinės istorijos 
ir kylančio lietuvių nacionalinio judėjimo tyrinėtojams 
reikėtų daugiau dėmesio kreipti į įvykius, susijusius su 
Napoleono karais Europoje. Paprastai pažymimi 1794 ir 
1831 m. sukilimai, bet neretai nutylimas tarp tų sukilimų 
(1807 m.) įvykęs laisvės suteikimas Užnemunės valstie- 
čiams ir smarki antibaudžiavinė Lietuvos valstiečių kova 


67 


1812 m. Napoleono invazija į Rytų Europą (1806—1807 ir 
1812 m.) neginčijamai tam tikru mastu paspartino čia ieo- 
dalinės santvarkos irimą. 

Vadovaudamasis stambiosios buržuazijos interesais, už- 
imtuose kraštuose Napoleonas naikino luominę nelygybę 
ir teikė laisvę valstiečiams. Antifeodalinės Napoleono re- 
formos ryškiausiai buvo įvykdytos Italijoje ir vakarinėse 
Vokietijos srityse. Po pergalingo karo su Prūsija 1807 m. 
įkurtoje Varšuvos kunigaikštystėje Napoleono suteikta 
konstitucija skelbė, kad panaikinama baudžiava, suteikia- 
ma asmeninė laisvė valstiečiams ir skelbiama teisinė visų 
gyventojų lygybė. Tačiau Napoleonas nesipriešino vietinei 
valdžiai, kurią sudarė to krašto bajorai, kai buvo paskelb- 
ta, kad valstiečių žemė paliekama dvarininkų nuosavybe. 
1812 m. karo pradžioje įsiveržęs į Lietuvą, Napoleonas ži- 
nojo, kad Lietuvos valstiečiai trokšta baudžiavos panaiki- 
nimo ir pradėjo nebeatlikinėti prievolių dvarininkams, ta- 
čiau baudžiavos nepanaikino — nesuteikė valstiečiams 
laisvės, nes vietos bajorai jokiu būdu nenorėjo keisti vals- 
tiečiuų padėties. Bajorijos vaidmuo krašte, beveik nesant 
buržuazijos, buvo lemiamas, ir Napoleonui pirmiausia rū- 
pėjo jos parama. Armijos šeštajame biuletenyje (biulete- 
nius Napoleonas paprastai redaguodavo pats), paskelbta- 
me Vilniuje liepos 11 d., sakoma, kad Lietuvos valstiečiai 
tikisi, jog karo pabaiga atneš jiems laisvę. Taigi Napoleo- 
nas, kaip buržuazijos atstovas, numatė, kad ateityje socia- 
linių pakeitimų reikės ir Lietuvoje. Tačiau biuletenyje jis 
ramino bajorus, kad, šiaip ar taip, jie nieko neprarasią 
(52, 82—83). Sustiprėjęs valstiečių nepasitenkinimas bau- 
džiava, kaip matėme, vertė Lietuvos dvarininkus, pasibai- 
gus karams, nuo 1815 m., kelti šį klausimą Vilniaus gu- 
bernijos seimeliuose. 

Dalinės antifeodalinės reformos, kurias Napoleono ka- 
rai atnešė į kai kurias lietuvių ir lenkų žemes, pasirodė 
nebeatšaukiamos. Taip įvyko Lietuvos Užnemunėje. Čia, 
kaip ir visoje naujojoje Lenkijos karalystėje, valstiečiams 
buvo palikta asmeninė laisvė, toliau galiojo Napoleono 
kodeksas. Sie Užnemunę palietę pertvarkymai, kaip teigia 
S. Matulaitis rašydamas apie padėtį Lietuvoje prieš 
1863 m. sukilimą (80, 184), iš dalies nulėmė tai, kad čia 
anksčiau negu kitose Lietuvos srityse formavosi kapita- 

listiniai santykiai, smulkieji bajorai sparčiau susiliejo su 
turtingaisiais valstiečiais, greičiau susidarė iš valstiečių 
lietuvių buržuazija, kilo demokratinis lietuvių nacionali- 
nio išsivadavimo judėjimas. Be abejo, šios Lietuvos dalies 
socialinę ir nacionalinę raidą istorikai ištirs nuodugniau. 

Didžiosios prancūzų revoliucijos iškeltas Napoleonas 
iš dalies prisidėjo prie lietuvių socialinio išsivadavimo, 
o valstiečių baudžiavos panaikinimas buvo būtina sąlyga 
susikurti nacionalinei Lietuvos valstybei. Napoleono karų 
metu, ypač 1812 m., dar reiškėsi senojo Lietuvos valsty- 
bingumo tradicijos, nes Lietuvos bajorai siekė sudaryti 
atskirą politinį vienetą norimoje atkurti Respublikoje 
(Zečpospolitoje). 


NAPOLEONO LEGENDA IR ISTORINĖ 
TIKROVĖ 


Legendos susidarymas ir klestėjimas 
XIX a. viduryje 


Istorinė literatūra apie Napoleono asmenį ir veiklą yra 
labai gausi, beveik neaprėpiama ir įvairiausios vertės. Ra- 
sime atvirai priešiškų ir karštai idealizuojančių darbų. 

Istorikus ir visus besidominčius Napoleono veikla stip- 
riai paveikė vadinamoji Napoleono legenda. Esminis le- 
gendos bruožas yra nepaprastas asmenybės ar įvykio vaiz- 
davimas. Tai tam tikro politinio ar socialinio poreikio nu- 
lemta tendencija ar iracionalus užsiangažavimas, skirtin- 
gas nuo mokslinio vertinimo, pagrįsto istorijos šaltiniais. 
Legenda yra ne vieno autoriaus, o kolektyvinis kūrinys ir 
gyvuoja tol, kol yra aktuali. 


Napoleono legendoje paprastai herojus perdėtai šlovi- 
namas ir aukštinamas. Yra ir kitokia legenda, Napoleono 
gyvenimą ar darbus piešianti vien tamsiomis spalvomis. 
Ilgai jos abi —,šviesioji“ ir „tamsioji“— gyvavo greta 
viena kitos. Vieniems Napoleonas — žmonijos Prometėjas, 
geriausių visuomenės tikslų realizuotojas, karalių nuga- 
lėtojas ir kankinys, pavergtų tautų išvaduotojas, demokra- 
tas ir liberalas. Kitiems — despotas ir tironas, siuntęs ma- 
ses į mirtį, sukėlęs daugybę karų, revoliucijos ir laisvės 
idealų išdavikas. Labai didelį vaidmenį istorijoje turėjo 
legenda, aukštinanti Napoleoną, kurią ir norime paliesti. 
Ilgus metus Napoleono vardas buvo viena iš svarbiausių 
pozicijų politinėse kombinacijose, vienas iš pagrindinių 
Įrankių veikti visuomenę. 

Po sąjungininkų pergalės Vaterlo mūšyje, 1815 m. spa- 
lio 15 d. Napoleonas Bonapartas atvyko į ištremties vie- 
tą — Šventosios Elenos salą Pietų Atlante, kur anglų val- 
džios priežiūroje praleido paskutines gyvenimo dienas. 
Nugalėtojai tikėjosi, kad Napoleono šlovę iš žmonių atmin- 
ties ištrins gėdingas jo žlugimas, kad jo vardas bus už- 
mirštas. Su užsienio pagalba Prancūzijoje atkurta Bur- 
bonų dinastija ir jos šalininkai skelbė, kad Europa visiems 
laikams išlaisvinta nuo nelaimių, kurias sėjo kruvini Na- 

poleono karai. Tačiau nugalėtojai apsiriko, Napoleono 
= ir toliau veikė Prancūzijos ir visos Europos poli- 
tiką. 

Pralaimėjimas ties Vaterlo didelės prancūzų visuome- 
nės dalies buvo suprastas kaip visos Prancūzijos, o ne 
vien Napoleono armijos pralaimėjimas. Nugalėjo priešiš- 
ka koalicija, į Prancūziją įžengė ir joje stovėjo svetima 
kariuomenė. Tai žeidė prancūzų tautos ambiciją ir garbę, 
sužadintą karinių pergalių. Svetimšaliai jautėsi ne tik nu- 
galėtojai, bet ir grąžintos Burbonų dinastijos karaliaus 
Liudviko XVIII valdymo Prancūzijoje garantai, tai dar 
labiau žemino prancūzų tautą ir valstybę, o Burbonų val- 
džios represijos ir 1815 m. įsteigtos reakcinės Šventosios 
sąjungos užsienio politika kėlė naują nepasitenkinimo 
bangą. 

Tokiomis sąlygomis formavosi „šviesioji“ Napoleono 1e- 
genda. Ji išaugo iš liaudies protesto prieš Restauraciją, 
reiškė valstiečių susirūpinimą, kad nebūtų likviduoti re- 
voliucijos laimėjimai, kareivių prarastos tėvynės didybės 
ilgesį. Legendos kūrimosi pradžioje daug nulėmė istorinių 
įvykių liudininkų ir dalyvių pasakojimai apie „mažąjį 
kapralą“. Pamažu palanki Napoleonui darėsi liberalinė 
buržuazija ir jos spauda. Nekenčiantys Restauracijos val- 
džios liberalai įtikinėjo, jog Napoleonas buvo liberalas, 
o jo diktatūra — būtinybė, kilusi iš tuo metu susidariusio 
pavojaus valstybei. Gimė bonapartizmas — politinė srovė, 
siekianti atkurti Bonaparto (Napoleono) dinastiją. Libe- 
ralioji buržuazija ir bonapartistai virto svarbiausia opo- 
zicine jėga. 

Legendai formuotis turėjo įtakos pats Napoleonas, iš- 
tremtas į Šv. Elenos salą. Savo palydovams tremtyje dik- 
tuotuose atsiminimuose jis pateikė savo veiklos koncep- 
ciją, greičiau mitą (51; 78; 97; 100). Svarbus įvykis buvo 
grafo Emanuelio Las Kazo dienoraščio „Memorialo“ pasi- 
rodymas 1823 m. (20). Netrukus buvo išleista 10 naujų 
jo leidimų, dienoraštis išverstas į daugelį kalbų. Tai vie- 
na iš labiausiai skaitomų XIX a. vidurio knygų. Iš dalies 
paties Napoleono diktuoti atsiminimai turėjo didelį pro- 
pagandinį poveikį ir prisidėjo prie oficialaus legendos su- 
kūrimo. 

Gerai informuotas apie politines nuotaikas Europoje, 
apie liberalų kovą prieš Šventąją sąjungą ir apie nacio- 
nalinio judėjimo stiprėjimą Šv. Elenos saloje Napoleonas 
kalbėjo apie save savo ištikimiems draugams ir drauge 

būsimoms kartoms kaip apie liberalų, liaudišką impera- 
torių, gynusį tautas nuo karalių ir aristokratų priespau- 
dos, privilegijų ir luominės nelygybės naikintoją, pasau- 
lio reformatorių. Išeities taškas jo veikloje buvusi 1789 m. 
prancūzų revoliucija. Bet radikalaus jakobinų valdymo 
meto revoliuciją Napoleonas smerkė — vieni pralobę, kiti 
nuskurdę, krašte nebuvę stabilumo, kilęs visų nepasiten- 
kinimas. Gėriu jis laikė harmoningą visų gyvenimą. Na- 
poleonas save vaizdavo kaip revoliucijos idealų vykdyto- 
ją, įvedusį Prancūzijoje santaiką, galutinai likvidavusį se- 
nąją santvarką, kovų lauke suteikusį Prancūzijai šlovę, 
nešusį prancūzų tautai ir Europai civilizacijos šviesą. Jo 
valdymas buvęs labai pažangus. Pats jis nebuvęs despo- 
tas, o pereinamasis despotizmas (stipri valdžia) buvęs ne- 
išvengiamas, nes anarchija ir chaosas stovėję ant Prancū- 
zijos slenksčio. Iš esmės jo imperija buvusi tik modifikuota 
respublika. 

Napoleonas gynęs Prancūzijos natūralias sienas, troškęs 
taikos, karai buvę primesti pavydžių kaimynų ir konku- 
rentų, sudariusių koalicijas prieš Prancūziją. 1812 m. ka- 
re jis negalėjęs įveikti gaivališkų gamtos jėgų — stichijų. 
Skaudus smūgis buvęs Maskvos gaisras, todėl ir pralai- 
mėjęs. Tai turėjęs būti jau paskutinis karas, po kurio Eu- 
ropoje būtų įsiviešpatavusi visiems bendra teisė, tie pa- 
tys matai ir pinigai. Apie Lenkiją (kartu iš dalies ir apie 
Lietuvą) Napoleonas Šv. Elenos saloje kalbėjo labai pa- 
lankiai — visą laiką jis galvojęs atkurti Lenkijos valsty- 
bę, toks buvęs ir 1812 m. žygio tikslas — atplėšti nuo Ang- 
lijos paskutinę jos sąjungininkę Rusiją ir išlaisvinti Len- 
kiją (su jos senosiomis sienomis, siekiančiomis Dneprą), 
natūralų Prancūzijos imperijos barjerą rytuose. Atkurtoji 
Lenkija turėjusi būti naujo Europos statinio „skliauto 
raktas“ (20, 7, 12; 17, 31, 455; 26, 2, 61). Tačiau gerai Ži- 
noma, kad per karą jis vengė aiškių pareiškimų ir tik trem- 
tyje lengvai deklaravo, kad, jam laimėjus, Lenkija būtų 
buvusi atkurta. 1812 m. kare Lenkija buvo tik priemonė 
Napoleono planams — jis troško visiškos hegemonijos Eu- 
ropoje. Reikalui esant, Lenkija galėjo būti (kaip įvyko 
1807 m. Tilžėje) derybų su Europos valstybėmis, ypač Ru- 
sija, objektas. Pirmiausia Napoleonui rūpėjo pasinaudoti 
Lenkijos (kartu ir Lietuvos) gyventojų karine parama (92, 
78, 79, 93, 94). 

Šios ir panašios ištremto Napoleono politinės mintys 
neatitiko ankstesnės jo veiklos. Jis norėjo, kad būsimoms 

kartoms jo darbai atrodytų didingi, siekė save pavaizduo- 
ti kovotoju dėl Europos laisvės ir vienybės. Tai buvo žo- 
džiai ateičiai, palikuoniams. Napoleonas sąmoningai for- 
mavo legendinį savo paveikslą, kad sūnus lengviau at- 
gautų Prancūzijos sostą. Nuo pat karjeros pradžios Na- 
poleonas vertino politinės propagandos reikšmę ir mokėjo 
ja naudotis — formavo nenugalimo vado ir genialaus vals- 
tybės veikėjo paveikslą, gerai suprato spaudos vaidmenį 
propagandoje. Laikraščiai lenktyniavo aukštindami impe- 
ratoriaus didybę ir genijų. Pats Napoleonas griebdavosi 
plunksnos ir rašydavo anoniminius straipsnius į oficialų 
imperijos organą (,„„Moniteur“); jis daugiausia liesdavo 
tarptautinius santykius arba polemizuodavo su anglų 
spauda (demaskuodavo anglų klastą, gudrybes), pats su- 
darinėdavo atsišaukimus, karo biuletenius, mėgino savo 
poreikiams pasinaudoti ir istorija. Istorijos argumentais 
reikią pagrįsti, kad senoji Burbonų valdžia privedusi Pran- 
cūzija prie sunaikinimo, jakobinų diktatūra — prie chao- 
so, o Napoleonui valdant, Prancūzija suklestėjusi. 

Veikė ir priešingos krypties propaganda, formavusi 
„tamsiąją“ legendą. Ji klestėjo konservatyviųjų dvarinin- 
kų sluoksniuose, ypač tose šalyse, kurios kariavo su Na- 
poleonu, labiausiai Anglijoje. Buvo mėgstamos karika- 
tūros, išjuokiančios „(mažojo kapralo“ figūrą, tulžinguose 
pamiletuose buvo skelbiama, kad Napoleonas Prancūzijai 
svetimas, kad jis yra išsišokėlis ir stačiokas. Žymiausias 
tokios literatūros kūrinys buvo anglų rašytojo Valterio 
Skoto daugiatomis veikalas „Napoleono Bonaparto gyveni- 
mas“ (1827 m.), turėjęs didelį poveikį amžininkams. An- 
tinapoleoninė propaganda paplito ir Rusijoje — noriai bu- 
vo skaitomos angliškos brošiūros. Rusijoje gyveno nema- 
žai prancūzų emigrantų — revoliucijos ir Napoleono prie- 
šu. 

Neapykanta Prancūzijos nugalėtojų okupacijai ir Res- 
tauracijos laikų politikai buvo pagrindas plėtotis Napoleo- 
no kultui ir legendai. Napoleono mirtis (1821 m.) tolimoje 
saloje garbintojų akyse jį apgaubė kankinio aureole. 
Po 1830 m. Liepos revoliucijos Liudvikas Pilypas Orlea- 
nietis sėdo į Prancūzijos karalių sostą.. Tai buvo smūgis 
bonapartistams, labai dinamiškai Burbonų opozicijai, sie- 
kusiai iškelti Napoleono I sūnų — Reichštadto  kuni- 
gaikštį — kaip Napoleoną II; tuo metu jis gyveno savo 
senelio, Austrijos imperatoriaus, dvare. 1832 m. Napoleo- 
no sūnus mirė, bet bonapartizmas nesibaigė. Pretendentu 

į Prancūzijos sostą tapo Liudvikas Napoleonas Bonapar- 
tas, Napoleono I jaunesniojo brolio Liudviko sūnus. Nau- 
jasis valdovas Liudvikas Pilypas Napoleono legenda mėgi- 
no pasinaudoti buržuazinės monarchijos naudai: grąžino 
trispalvę vėliavą — revoliucijos ir imperijos simbolį, pa- 
statė Triumio arką Eliziejaus laukuose (1836 m.), ir, kas 
svarbiausia, 1840 m. pargabeno Napoleono palaikus iš 
Sv. Elenos salos į Paryžių. Legenda pasiekė apogėjų 1840— 
1848 m. Daugelis rašytojų vienaip ar kitaip atsimetė nuo 
antibonapartizmo, pripažino Napoleoną genijumi ir ėmė 
jį šlovinti. Verta paminėti garsaus rašytojo Viktoro Hu- 
go evoliuciją. Jis — Napoleono priešas ir rojalistas Restau- 
racijos laikais — tapo bonapartistu. Anksti Napoleono le- 
gendos populiariausiu skelbėju tapo poetas Pjeras Beran- 
žė. Kituose kraštuose už Napoleoną pasisakė tokie garsūs 
rašytojai kaip Džordžas Baironas Anglijoje, Heinrichas 
Heinė Vokietijoje, Michailas Lermontovas Rusijoje ir kt. 

1848 m. revoliucijoje bonapartistai aukštino Napoleo- 
ną I — Prancūzijos tautinės ir karinės garbės simbolį, pri- 
spaustųjų tautų laisvintoją, vainikuotą demokratą, liau- 
dies tribūną. Paryžiaus darbininkams spaudžiant, Prancū- 
zija buvo paskelbta respublika. Valdžią paėmė dešiniojo 
sparno buržuaziniai respublikonai. Smulkioji buržuazija 
ir valstietija buvo patraukta į stambiosios buržuazijos pu- 
sę, nuteikta prieš kovingus Paryžiaus darbininkus. Respub- 
likos prezidentu buvo išrinktas bonapartistų vadas Liud- 
vikas Bonapartas: jis sugebėjo patraukti valstietiją, ne- 
patenkintą mokesčių našta Antrojoje respublikoje ir ger- 
biančią Napoleono I, panaikinusio feodalinę priespaudą, 
atminimą. Kaip paaiškėjo, naujasis prezidentas buvo išti- 
kimas stambiųjų kapitalistų tarnas. Gąsdinant „raudoną- 
ja šmėkla“ — nauju revoliuciniu darbininkų klasės sukili- 
mu — 1851 m. pabaigoje įvyko kontrrevoliucinis pervers- 
mas, o 1852 m. pabaigoje Liudvikas Bonapartas buvo pa- 
skelbtas imperatoriumi ir pasivadino Napoleonu III. Pra- 
sidėjo Antroji imperija — karinės-policinės diktatūros rc- 
žimas, politinės reakcijos laikotarpis. Napoleonas III rė- 
mėsi stambiąja buržuazija bei dvasininkija ir turtinges- 
niąja valstietija, kartu demagogiškai meilikavo darbo žmo- 
nėms. Turtingųjų interesų gynimas buvo dangstomas na- 
cionaliniais šūkiais. Napoleono I vardas, pasisavintas tiro- 
niško režimo, tapo vis labiau atstumiantis visiems, kurie 
neapkentė Napoleono III. Prieš Napoleoną III pasisakė 
Viktoras Hugo. Antroji imperija žlugo 1870 m., bet dik- 

tatūros priešininkai toliau atakavo Napoleoną I, nes jį 
laikė atsakingu už Napoleoną III. Bonapartizmo terminas 
įsitvirtino politiniame žodyne, ypač Lotynų Amerikoje, tam 
tikrai diktatūros formai žymėti. 

Napoleono legenda buvo gaji ir Lenkijoje. Po 1794 m. 
sukilimo ir trečiojo Lenkijos ir Lietuvos valstybės padali- 
jimo lenkų bajorai, emigravę į Vakarų Europą (daugiau- 
sia iš Austrijai tekusių žemių), mėgino kovoti už savo 
valstybės atkūrimą. Lenkijos atkūrimu jie stengėsi su- 
dominti buržuazinės Prancūzijos Direktoriją ir Prancūzi- 
jos armijos, Šiaurės Italijoje kovojusios su Austrija, vadą 
generolą Napoleoną Bonapartą. Bonapartas sutiko kurti 
Vakarų Europoje lenkų karinius dalinius-legionus. Pir- 
muosius legionus sutelkė J. H. Dombrovskis 1797 m. Šiau- 
rės Italijoje (87, 1, 187). Taip gimė Napoleono — būsi- 
mojo Lenkijos gelbėtojo,— valstybės atkūrėjo legenda. Iš 
Lietuvos, buvusios gana atokiai nuo karo veiksmų, į le- 
gionus nedaug kas atvyko, bet žinios apie emigrantų veik- 
14 ir apie legionus pasiekė ir ją. Tuo metu Lietuvos aukš- 
toji bajorija buvo sulenkėjusi, Lietuvoje buvo gyvos bend- 
rumo su Lenkija tradicijos. Napoleono legenda paplito ir 
Lietuvoje, bet menkiau. Adomas Mickevičius „Pone Tade“ 
rašė, kad Napoleono karinių pergalių šlovė „atsimušė į 
Nemuno pakriaušes“ (81, 43). Tačiau legionininkų viltys 
su Prancūzijos pagalba atkurti Lenkijos ir Lietuvos vals- 
tybę pasirodė nerealios, ir 1801 m. legionai išsiskirstė. 

Vėliau Prancūzijos armijai žygiuojant į Rytų Europą, 
lenkų bajorų dauguma palaikė Napoleoną (1806—1807, 
1812 m.). Vėl buvo tikimasi, kad Napoleonas išgelbės Len- 
kiją. Žlugus Napoleono viešpatavimui, su juo susijusios 
viltys ne iš karto išblėso. Napoleono legenda susiliejo su 
Lenkijos visuomenės orientacija į Prancūziją, su viltimi 
gauti lemiamą užsienio pagalbą. Napoleono darbai buvo 
aukštinami Vilniaus universiteto filomatų ir filaretų drau- 
gijoms priklausiusių studentų bajorų kūryboje. Napoleono 
legendą sutvirtino garsiausi emigracijos poetai romanti- 
kai: A. Mickevičius, J. Slovackis, Z. Krasinskis. Palanku- 
mas prancūzams akivaizdus Adomo Mickevičiaus poemo- 
je „Ponas Tadas“. Kaip nurodo Lenkijos Liaudies Respub- 
likos istorikai (62, 183), Lenkijos karinių žygių prisimi- 
nimais remiama Napoleono legenda XIX a. skatino naujas 
kartas rengtis karui, bet kartu turėjo ir žalingų padari- 

nių — mokė tautą laukti užsienio pagalbos ir kreipė iš 
revoliucinio kelio, Lenkijos jėgos buvo išnaudojamos sve- 
timos valstybės interesams. 


Istorijos mokslas ir legenda 


Jau daugiau kaip pusantro šimto metų Napoleono val- 
dymas traukia istorikų dėmesį. XIX a. pirmojoje pusėje is- 
torikai buvo labai paveikti įtaigios Napoleono legendos. 
Istorijos mokslui plėtojantis, nepaliaujamai daugėjo šal- 
tinių, ir dabartiniai istorikai, turėdami daug informacijos, 
geriau supranta tos epochos visuomenę bei įvykius. Ta- 
čiau Napoleono veiksmų priežasys ir jo asmenybė vertina- 
ma skirtingai. Pokario laikotarpiu, ypač marksistinės teo- 
rijos įtakoje, Prancūzijos ir kitų Vakarų Europos šalių is- 
torikai Napoleono veiksmus grindžia Napoleono laikų vi- 
suomenės gilesne analize. 

K. Marksas, F. Engelsas ir V. Leninas vertino Napo- 
leono — senų feodalinių formų naikintojo ir naujos, bur- 
žuazinės tvarkos Europoje kūrėjo — vaidmenį, bet smerkė 
jo despotizmą ir agresyvią užsienio politiką, atskleidė kla- 
sinį pasaulinio viešpatavimo siekusio imperatoriaus vei- 
dą (1, 201; 2, 456). 

Iš pradžių Prancūzijos armijų pergalės, nepaisant jų 
užkariaujamojo pobūdžio, objektyviai padėjo palaužti feo- 
dalinės santvarkos pagrindus daugelyje Europos šalių: 
buvo padaryta reformų, kurios skynė kelią tuo metu pa- 
žangiai kapitalistinių santykių raidai. Napoleonas likvi- 
davo Italijoje ir Vokietijoje dešimtis mažų feodalinių vals- 
tybėlių, naikino bajorijos luomines privilegijas, teikė 
valstiečiams asmeninę laisvę, įvedė buržuazinį civilinį ko- 
deksą ir kt. Tačiau vėliau, „kai Napoleonas sukūrė Pran- 
cūzijos imperiją ir pavergė daugelį seniai susiformavusių 
stambių, gyvybingų, nacionalinių Europos valstybių, tada 
nacionaliniai Prancūzijos karai pavirto imperialistiniais, 
ir savo ruožtu sukėlė nacionalinio išsivadavimo karus prieš 
Napoleono imperializmą“ (3, 5). Napoleonas per daug pa- 
sitikėjo savo imperijos galybe ir deramai neįvertino lais- 
vę ir nepriklausomybę ginančių tautų jėgų. 

Iš tarybinių istorikų pirmiausia nurodytini gražios li- 
teratūrinės formos J. Tarlės veikalai „Napoleonas“ ir ,Na- 
poleono antpuolis į Rusiją 1812 m.“ (94; 143). Juose pla- 
čiai pateikiamas istorinis fonas, Napoleono iškilimo so- 

cialinės ir politinės priežastys. Iškeltas revoliucinės ban- 
gos, Napoleonas pamažu atitolo nuo nacionalinių tikslų 
ir tapo Prancūzijos stambiosios pramoninės buržuazijos 
atstovu, iš revoliucijos iškovojimų paėmusiu tik tai, kas 
buvo naudinga naujai išnaudotojų klasei. J. Tarlė Napo- 
leoną laikė vienu didžiausių fenomenų istorijoje. Kitas ta- 
rybinis autorius A. Maniredas veikale „,„Napoleonas Bona- 
partas“ (128) irgi pripažįsta, kad Napoleonas buvo ta- 
lentingiausias buržuazijos veikėjas tuo metu, kai ji dar 
buvo jauna, kylanti klasė. Visi didžiausi Napoleono lai- 
mėjimai buvę pasiekti pirmojoje jo veiklos pusėje. Man- 
fredo manymu, tada jo vaidmuo buvo pažangus. To meto 
Prancūzijos visuomeninė santvarka ir karinė organizaci- 
ja buvo pažangesnė. Napoleono valdoma Prancūzija su- 
davė didžiulius smūgius senajam feodaliniam pasauliui 
Italijoje, Vokietijoje ir kitur. Kai Napoleono karai virto 
grynai grobikiškais, imperialistiniais, kai Europos tautoms 
jie nešė vergovę ir jungą, jokie asmeniniai Napoleono ga- 
bumai negalėjo užtikrinti pergalių. Tai pirmiausia paro- 
dė 1808 m. prasidėjęs Ispanijos karas, kai prieš užkariau- 
tojus prancūzus sukilo ispanų tauta, tas pat, tik dar su 
katastrofiškesniais padariniais ištiko Napoleono imperiją 
per 1812 m. karo žygį į Rusiją. 

Prancūzijos buržuazinėje istoriografijoje turbūt geriau- 
sią Napoleono laikų istorijos sintezę pateikė Ž. Lefevras 
veikale „Napoleonas“; jo išėjo keletas leidimų (74). Ge- 
rai žinomas pažangus Prancūzijos revoliucijos specialis- 
tas Z. Lefevras į Napoleono imperijos laikus žvelgė plačiu 
žvilgsniu ir knygoje analizavo ne tik politinius, bet ir so- 
cialinius bei ekonominius veiksnius, nurodė jų įtaką įvai- 
riems kraštams. Darbe išryškėja mintis, kad Napoleonas 
ilgainiui darėsi vis priešiškesnis revoliucijai, tačiau Eu- 
ropa jį laikė revoliucijos skleidėju. Šis Ž. Lefevro veika- 
las, parašytas marksizmo idėjų poveikyje, darė įtaką Va- 
karų Europos istoriografijos pažangiajai krypčiai. 

Yra ir prancūzų istorikų marksistų darbų apie Napoleo- 
no laikus. Pažymėtinas E. Terseno veikalas „Napoleonas“ 
(95). Autorius apibūdina Napoleono vidaus ir užsienio po- 
litiką. Generolas Bonapartas buvo iškeltas į valdžią, kad 
įvykdytų didelį uždavinį — sutvarkytų naująjį, po revo- 
liucijos atsiradusį režimą. Visur Napoleono įvesta tvarka 
ardė senąją ieodalinę santvarką, jis pasitarnavo žmonijos. 

pažangos raidai savo šalyje ir daugelyje Europos kraštų. 
E. Tersenas analizuoja grobikišką Napoleono politiką ir 
pralaimėjimo priežastis. 

Vienas žymiausių Prancūzijos revoliucijos specialistų, 
prancūzų istorikas marksistas Paryžiaus universiteto pro- 
fesorius A. Sobulis (miręs 1982 m.) savo darbuose skyrė 
dėmesio ir Napoleonui (139; 140). Jis išryškino revoliu- 
cijos ir Napoleono ryšį. Revoliucijos pradžioje Napoleonas 
Bonapartas buvo karininkas, idėjiškai susijęs su naująja 
tvarka. Zlugus jakobinų diktatūrai, jis prarado tikėjimą 
revoliucijos idealais. Konsulas, vėliau imperatorius Napo- 
leonas Bonapartas atstovavo prancūzų turtingajai buržua- 
zijai,  reikalavusiai įtvirtinti revoliucijos pradžioje 
(1789 m.) pasiektus laimėjimus — politinės ir civilinės ly- 
gybės principą, bet atsisakusiai radikalesnių jakobinų dik- 
tatūros pertvarkymų. Be to, buržuazija norėjo priešintis 
senosios Burbonų monarchijos restauracijai. Revoliucija 
ir Napoleonas paspartino socialinių permainų ritmą, bur- 
žuazijos valdžios įtvirtinimą ne tik Prancūzijoje, bet ir 
daug kur Europoje, taigi jis buvo „amžiaus žmogus“. Pa- 
sirinkęs buržuazijos lyderio vaidmenį, Napoleonas vis 1a- 
biau tolo nuo revoliucijos, ėmė kurti naują Europos kon- 
tinentą valdančią dinastiją ir tituluotą aristokratiją, kas 
pykdė buržuaziją, ir ji nuo jo ėmė atsimesti. Tuo metu 
Napoleono valdymas reiškė tolimą nuo revoliucijos Pran- 
cūzijoje, o Europos tautos jį laikė revoliucijos kareiviu. 
Napoleono planas pertvarkyti Europą, pajungti ją Pran- 
cūzijos hegemonijai, sudužo, atsimušęs į Europos tautų 
laisvės siekimą. Tačiau susikūrusia tautybių principo gy- 
nėjo legenda dar apie pusšimtį metų Napoleonas viešpa- 
tavo istorijos scenoje. 

Niekada, kaip sako minėtasis A. Sobulis, nesiliausime 
minėti Napoleoną, jo istorija niekada nebus galutinai pa- 
rašyta. Iš tikrųjų, pasikeitusios gyvenimo sąlygos žmoni- 
jai kelia naujus klausimus apie praeitį, ir istorikai iš nau- 
jo peržvelgia jos šaltinius. Žinoma, tai nereiškia, kad is- 
torikas gali perkelti į praeitį dabarčiai būdingus bruožus, 
kad istoriją reikia moderninti. Kiekviena karta Napoleoną 
vertins savaip, ieškos jame naujų požymių. Nereikia ten- 
kintis tuo, kas parašyta, reikia siekti aukštesnės pakopos. 
Istorinis patyrimas rodo, kad visi mėginimai sukurti pa- 
saulincs imperijas, grobiant ir pavergiant nepriklausomas 
šalis, anksčiau ar vėliau neišvengiamai žlunga, jas su- 
griauna išsivaduodamos pavergtos tautos. 

ISVADOS 


Žlungant Napoleono imperijai, 1813—1815 m. tarp- 
tautiniu mastu iškilo Lenkijos, arba tiksliau Lenkijos ir 
Lietuvos, klausimas, iš esmės 1807 m. Napoleono sukurtos 
Varšuvos kunigaikštystės žemių tolesnis likimas. 

Rusijos kariuomenė, už savo valstybės ribų persekio- 
dama 1812 m. sutriuškintos Napoleono armijos likučius, 
persikėlusi per Nemuną, 1813 m. pradžioje užėmė beveik 
visą Varšuvos kunigaikštystės teritoriją. Jai priklausė ne 
tik svarbiausios lenkų žemės (Varšuvos, Krokuvos, Pozna- 
nės sritys), bet ir lietuviškoji Užnemunė (Suvalkija). 

Tuo metu Lenkijos ir Lietuvos bajorams įsižiebė viltis 
atkurti prieš padalijimus egzistavusią Lenkijos ir Lietuvos 
valstybę, oficialiai vadinamą Lenkijos karalyste (Respub- 
lika arba Žečpospolita). 1813—1815 m. atgijo prorusiškoji 
politinės orientacijos kryptis. Jos vadai — Lenkijos didikas 
A. Čartoriskis ir Lietuvos didikas M. K Oginskis kreipėsi 
į carą Aleksandrą I laiškais ir gyvu žodžiu, kad, triuš- 
kindamas Napoleoną, o vėliau paėmęs į savo rankas Var- 
šuvos kunigaikštystę, atkurtų buvusią Lenkijos karalystę, 
susieta su Rusijos imperija. Nacionalinis lenkų judėjimas 
nesitenkino tikrosiomis lenkų žemėmis, bet siekė ir lietu- 
vių, baltarusių bei ukrainiečių gyvenamų žemių. 

Aleksandras I žadėjo atkurti buvusią Lenkijos ir Lietu- 
vos vaistybę, bet jokių įsipareigojimų nedavė. Jam rūpė- 
jo neatstumti Lenkijos ir Lietuvos bajorijos vadų ir jais 
pasinaudoti sprendžiant neišvengiamą klausimą — Var- 
sSuvos kunigaikštystės likimą. 

Varšuvos kunigaikštystės (oficialiuose raštuose dažnai 
vadinama Lenkija) klausimas tapo opia ir sunkiai spren- 
džiama tarptautine politine problema. Rusijos valdovas ir 
jo vyriausybė siekė tos kunigaikštystės žemes pasilikti sa- 
vo rankose motyvuodama tuo, kad Rusija, vaduodama Eu- 
ropą iš Napoleono jungo, patyrė didžiulius nuostolius. 
Kaip kiek vėliau paaiškėjo, atsižvelgdamas į lenkų visuo- 

Lietuvos Užnemunė Varšuvos kunigaikštystėje (1807—1815) ir Len- 
kijos karalystėje (1815—1915): 
1 — Varšuvos kunigaikštystės sienos; 2 — Lenkijos karalystės sienos; 3 — Len- 


suos karalystės siena su Poznanės kun-te (Prūsijoje); 4 — Krokuvos respub- 
ika 


menės atstovų pageidavimus ir tarptautinę situaciją, ca- 
ras numatė iš tų žemių sukurti Rusijos imperatoriaus val- 
domą Lenkijos karalystę. 

Kitos Europos valstybės pasisakė prieš tokius caro pla- 
nus. Varšuvos kunigaikštystę Napoleonas sukūrė iš lenkų 
ir lietuvių Žemių, po padalijimų tekusių Prūsijai ir Aust- 
rijai. Sios dvi valstybės negalėjo būti patenkintos caro 
planais, jos norėjo atgauti anksčiau valdytas žemes. Iš 
pradžių Rusijai dar rūpėjo Prūsiją ir Austriją galutinai ati- 
traukti nuo Napoleono ir su jomis sudaryti šeštąją anti- 
napoleoninę koaliciją. 

Prieš Rusijos planus labai griežtai stojo Anglija, taip 
pat vėliau į derybas įsitraukusi ponapoleoninė Burbonų 

valdoma Prancūzija. Jos abi, ypač Anglija, nenorėjo, kad 
Rusija per daug sustiprėtų ir įžengtų į Vidurio Europą. 

Ypač smarkūs ginčai Lenkijos klausimu tarp didžiųjų 
Europos valstybių kilo po Napoleono abdikacijos sušauk- 
tame Vienos kongrese (1814—1815 m.), kuriame buvo sie- 
kiama likviduoti Napoleono viešpatavimo padarinius. 
Prieš Rusiją ir ją palaikančią Prūsiją susidarė formali 
koalicija, į ją įėjo Austrija, Anglija ir Prancūzija. Padėtis 
komplikavosi. 

Lenkijos, kaip ir kitus klausimus (Vokietijos, Italijos), 
didžiųjų valstybių atstovai sprendė pagal savo grobikiš- 
kus, reakcingus tikslus, siekė atkurti senąją tvarką; per- 
tvarkydami Europos žemėlapį, neatsižvelgė į krašto gy- 
ventojų interesus ir nacionalines ypatybes. 

Rusijos padėtis kongrese buvo tvirta, nes stipri buvo 
jos karinė galia. Caras Aleksandras I buvo gabus diplo- 
matas, sumaniai išnaudojo didžiųjų valstybių prieštaravi- 
mus ir laimėjo daugiausia. Tačiau Rusija turėjo padaryti 
kai kurių teritorinių nuolaidų Prūsijai ir Austrijai. Ilgai 
užtrukusių derybų rezultatai buvo įtraukti į Vienos kong- 
reso baigiamąjį generalinį 1815 m. birželio 9 d. aktą. 

Dalį Varšuvos kunigaikštystės žemių — Poznanės sri- 
tį — Rusija turėjo atiduoti Prūsijai. Jai atiteko ir Pran- 
cūzijai priklausęs Gdansko (Dancigo) laisvasis miestas. 
Austrijai buvo palikta Galicija ir leista prisijungti dalį 
Šiaurės Italijos žemių. Iš Krokuvos miesto ir apylinkės 
buvo sudaryta Krokuvos respublika. 

Didžioji Varšuvos kunigaikštystės dalis teko Rusijai, ir 
iš jos buvo sukurta Lenkijos karalystė, kurios karaliumi 
tapo Rusijos valdovas, bet jos turėjo savo konstituciją ir 
plačią autonomiją. Į Lenkijos karalystę įėjo ir Lietuvos 
Užnemunė, kuri tapo šios lenkų valstybės provincija. 

Tai, kad Napoleonas buvo sukūręs pirmą po padalijimų 
lenkų valstybę — Varšuvos kunigaikštystę ir Lenkijos bei 
Lietuvos bajorai su ginklu rankose aktyviai kovojo dėl 
savo tėvynės laisvės, senosios Lenkijos ir Lietuvos vals- 
tybės pasidalytojus vertė įkurti naują valstybinio gyve- 
nimo pakaitalą, pavadintą Lenkijos karalyste. 

Sukurtoje Lenkijos karalystėje (kartu ir lietuviškojo- 
je Užnemunėje) caras Aleksandras I, prisiderindamas prie 
buržuazinės santvarkos laimėjimų Europoje, turėjo atsi- 
žvelgti į neseniai įvykdytus Napoleono pertvarkymus Vys- 
los baseine, kurie pasiekė ir Nemuno krantus; Lenkijos 

karalystėje liko Napoleono kodeksas, valstiečiams pripa- 
žinta asmeninė laisvė, bet be žemės nuosavybės, naujasis 
kalendorius ir kt. 

1815 m. sutartys Lenkijai buvo kur kas palankesnės ne- 
gu 1795 m. padalijimo aktai, kai buvo norima išbraukti 
net Lenkijos vardą. Įkurta autonominė Lenkijos karalys- 
tė Rusijos imperijos sudėtyje turėjo, kad ir ribotos, vals- 
tybės konstituciją. Tačiau teritorija ši karalystė buvo ma- 
žesnė už Napoleono sukurtą Varšuvos kunigaikštystę, nes 
jos dalis liko Prūsijos ir Austrijos valdžioje. Vienos kong- 
reso nutarimai neretai buvo laikomi nauju (ketvirtuoju) 
lenkų ir lietuvių gyvenamų žemių padalijimu. Jį net sank- 
cionavo Europos valstybių kongresas. Vienos kongreso 
1815 m. nustatytos sienos iš esmės išsilaikė visą šimtmetį, 
iki Pirmojo pasaulinio karo pabaigos. 

Napoleono nugalėtojų monarchų siekimas po 1815 m. 
įtvirtinti absoliutinę monarchiją, ypač trumparegiška Res- 
tauracijos politika Prancūzijoje, apvylė tautas, daug pri- 
sidėjo prie to, kad Napoleonas tapo legendine asmenybe, 
tautų gynėju, revoliucinės ir karinės garbės simboliu. Tai- 
gi Napoleono legenda buvo protestas prieš įkurtos Sven- 
tosios sąjungos reakcinę politiką. XIX a. pirmojoje pusėje 
legenda buvo stipri Prancūzijoje, taip pat gaji Lenkijoje 
ir iš dalies Lietuvoje. Lenkijos, kartu ir Lietuvos tolesnė 
XIX a. istorija buvo protestas prieš Vienos kongreso 
sprendimus ir reakcinį caro valdžios režimą. 

